Dhoo fiheynama faseyha kurevidhaane goithakeh\nހޫނުކޮށް އެއްޗެހި ބޮއެގެން ދޫ ފިހުމަކީ ވަރަށް އާއްމުކޮށް ދިމާވާ ކަމެއް--\nލަސްްވެގެން އަވަސް ކޮށްލަން އުޅޭ ފަަހަަރުތަކުގައި ދޫ ފިހޭ ހެއްޔެވެ؟ އަވަސް އަވަހަށް ހޫނު ސަައިތައްޓެއް ނުވަތަ ކޮފީތަައްޓެއް ބޯލަންވެގެން އުޅެންޔާ ގިނަފަހަރަށް ލިބޭނީ ލަނޑެކެވެ. ލަސްވެގެން އުޅުމުގެ އިތުރަށް ލަސްވެ ސައިތަށީގެ މީރުކަންވެސްް ދިއައީ އެވެ. އަދި ގިނަފަހަރަށް ދުވަހުގެ ބޮޑުބައިގައި ހުންނާނީ ކާ ހިތް ނުވެ ދުލަށް އުނދަގޫވެފަ އެވެ.\nދޫ ފިހުމުގައިވެސް ތަފާތު ދެ ވައްތަރެއް ވެ އެވެ. ހޫނު އެއްޗެއް ބޮއެގެން ފިހޭ ފިހުމާއި "ކެމިކަލް ބާން" އެކެވެ. ކެމިކަލް ބާން އަކީ ހަށިގަނޑަށް ނުރައްކާތެރި އެއްޗެއް ނުވަތަ ކެމިކަލެއް ބޭނުން ކުރެވުމުން ދޫ ފިހުމެވެ. މިއީ ތަފާތު ދެ ވައްތަރު ކަމުގައި ވެފަައި ހައްލު ކުރަންވެސް އޮންނަނީ ތަފާތު ގޮތްތަަކެކެވެ.\nހޫނު އެއްޗެއް ބޮވިގެން މި ކަހަލަ ކުއްލިއަކަށް "ދޫ ފިހޭ" ހާލަތްތަކުގައި ފަސޭހައިން ރަނގަޅުކޮށްލެވިދާނެ ބައެއް ކަންކަން ހިމަނާލާނަމެވެ.\nމާމުއި އަކީ އޭގެ ގުދުރަތީ މާއްދާތަކުގައި އެންޓިބެކްޓީރަލް އަދި އެންޓި އިންފްލެމޭޓަރީގެ މުހިއްމު ދެ މާއްދާ ހިމެނޭ އެއްޗެކެވެ. މާމުއި ސަމްސަލެއް ނަގާ އަނގައަަށް ލުމަށްފަހު އެއްކޮށް ދިރުވާ ނުލާ އިރުކޮޅެއް ވަންދެން ހުންނާށެވެ. ދެތިން ފަަހަރު މިހެން ހެދުމުން ދުލަށް ފަސޭހަ ވާނެ އެވެ. މިއީ ދޫ ފިހޭ ނަމަ އިންސްޓަންޓް ރިލީފެކެވެ.\nއައިސްކްރީމްް ނުވަތަ ގަނޑުފެން\nފިނި އެއްޗެއް ވަގުތުން ދުލުގައި އުނގުޅުމުން ނުވަތަ އައިސްކްރީމް ކަހަލަ އެއްޗެއް ކާލުމުން ވަގުތުން އިންފްލެމޭޝަން ކުޑަވާނެ އެވެ. އައިސްކްރީމްގެ ފިނިން ފިހުނު ދުލަށް ފަސޭހަކަން ގެނެސްދީ ދުލުގެ ޓިޝޫ އިތުރަށް ހަލާކުވުމުގެ މަގު ކުޑަކޮށްދެ އެވެ. އަދި އިތުރު ހައިޑްރޭޝަން އަކަށްވެސް އައިސްކްރީމް ވާނެ އެވެ.\nޔޯގަޓް އަކީ ދޫ ފިހޭ ނަމަ އެންމެ ފަސޭހައިން ރަނގަޅުކޮށްލެވޭނެ ގޮތް ކަމަށް އެކި މީހުން ބުނެ އެވެ. ޔޯގަޓުގައި ހިމެނޭ ކޫލިންގް އަަދި ސޫތިންގް އިިފެކްޓަކީ މިކަމުގެ ފަސޭހަ އެވެ. ޔޯގަޓު ސަމްސަަލެއް ނެގުމަށްފަަހު ދުލުގެ ފިހުނު ބައިގައި އިރުކޮޅެއް ވަންދެން ބާއްވާށެވެ. ޔޯގަޓުކޮޅު ކާހިތްވިޔަސް އެއްކޮށް ދިރުވާލާނީ އޭގެ މާއްްދާތައް ދުލުގައި ޖެހި އަސަރު ކުރާނެހާ އިރުކޮޅެއް ދިނުމަށްފަހު އެވެ.\nހަކުރަކީވެސް މި ލިސްޓުގައި ހިމެނޭ މުހިއްމު އެއްޗެކެވެ. ދޫފިހިގެން އުޅޭ ވަގުތު ހަކުރު ސަމްސަލެއް ދުލަށް ބުރުވާލުމަށްފަަހު އެ ހަކުރުތައް އަމިއްްލަ އަށް ވިރެންދެން މަޑު ކުރާށެވެ. އިރުކޮޅެއްތެރޭ ދޫ ފިިގެން ވީ އުނދަގޫ ފަސޭހަކޮށްދޭނެ އެވެ. އަދި މީގެ އިތުރުން، ދޫ ފިހުމުގެ ސަބަބުން ދުލުގެ "ސެންސް އޮފް ޓޭސްޓް" ވެސް ރަނގަޅު ވާނެ އެވެ.\nމި ކަހަަލަ ފަސޭހަތައް ހުރި އިރު، ދޫ ފިހޭ ވަގުތުތަކުގައިި ސަމާލުވާންޖެހޭ ކަންކަންވެސް ހުރެ އެވެ. އެންމެ ފުރަތަމަކަމަކަށް އަވަސް އަވަހަށް "ދޫ ފިހޭހާ" ހޫނު އެއްޗެހި ބުއިމާ ދުރުވާންވީ އެވެ. އަދި ފިހިއްޖެ ކަމުގައި ވާނަމަ "އެސިޑިކް ނުވަތަ ސިޓްރަސް" ފުޑްސް އެ ވަގުތު ނުކެވޭތޯ ބަލަންޖެހެ އެވެ. ހަމައެއާއެކު އެ ވަގުތު ކުޅި އެއްޗެއް ކައިފި ކަމުގައިވާނަމަ ދުލަށް އިތުރަށް އުނދަގޫތަކެއް ކުރިމަތިވުންވެސް އެކަށީގެންވެ އެވެ.


Raajje Ishthihaaru Kurumugai Mifaharu CNN | Hathaavees\nރާއްޖެ އިޝްތިހާރު ކުރުމުގައި މިފަހަރު ސީއެންއެން\nފެބުރުއަރީ 28, 2020 ހަތާވީސް އޮންލައިން\nރާއްޖޭގެ ފަތުރުވެރިކަން އިޝްތިހާރު ކުރުމަށް އެއެމްޕީއާރްސީން ދުނިޔޭގެ މަގުބޫލު ޓީވީ ޗެނަލެއް ކަމަށްވާ ސީއެންއެންއާއެކު ކެމްޕޭނެއް ފަށައިފިއެވެ.\nމި ކެމްޕޭނަކީ ތިން މަސް ދުވަހުގެ މުއްދަތަކަށް ކުރިޔަށް ގެންދާ ކެމްޕޭނެކެވެ. މި ކެމްޕޭނު އަންނަ މަހު ފަށާނެއެވެ. އެ ކެމްޕޭން އަމާޒުކޮށްފައިވަނީ ދުނިޔޭގެފަސް ސަރަހައްދެއްގެ މާކެޓުތަކުގައި ރާއްޖެ އިޝްތިހާރު ކުރުމަށެވެ.\nއެއީ ދެކުނު އޭޝިއާ، އޭޝިއާ ޕެސިފިކް، މެދުއިރުމަތި، އެފްރިކާ އަދި ޔޫރަޕްގެ މާކެޓުތަކެވެ.\nމި ކެމްޕޭނުގެ ދަށުން ސީއެންއެންގެ ހަބަރު ޗެނަލްތަކާއި ވެބްސައިޓުގެ އިތުރުން މީސްމީޑިއާގައި ރާއްޖޭގެ ގުދުރަތީ ރީތިކަމާއި ދިވެހިންގެ ސަގާފަތާއިމަސައްކަތްތެރިކަން ދައްކައިދޭ ފޮޓޯއާއި ވީޑިއޯ ޝާއިއުކުރާނެއެވެ.\nދުނިޔޭގައި ހަލުވި ކަމާއި އެކު ފެތުރެމުން އަންނަ ކޮވިޑު-19ގެ ސަބަބުން ރާއްޖޭގެ ފަތުރުވެރިކަމަށް އެކަމުގެ އަސަރު އަންނަނީ ކުރަމުންނެވެ. އެކަމުންއަރައިގަތުމަށް ދުނިޔޭގައި ރާއްޖެ އިޝްތިހާރު ކުރުން އިތުރު ކުރުމަށް ވަނީ ނިންމާފައެވެ.\nPrevious މުސްލިމުންނަށްވެހުރެ އެހެން މުސްލިމުންނަށް އެހީވުމަކީ ރާއްޖޭގެ ޒިންމާއެއް: ނަޝީދު\nNext މިދިޔަ މަހު ރިޒާވަށް ތިން ޕަސެންޓު އިތުރުވެއްޖެ


SunOnline: #SUN VAAHAKA: Magnolia 10\nއައިޝާ ނަސީމް 07 Jan 2021, 08:54\nﷲ ސުބުހާނަހޫ ވަތައާލާ ގުރުއާނުގެ ޒުމަރު ސޫރަތުގެ ސާޅީސް ނުވަނަ އާޔަތުގައި ވަހީ ކުރައްވާފައިވަނީ (فَإِذَا مَسَّ ٱلۡإِنسَٰنَ ضُرّٞ دَعَانَا ثُمَّ إِذَا خَوَّلۡنَٰهُ نِعۡمَةٗ مِّنَّا قَالَ إِنَّمَآ أُوتِيتُهُۥ عَلَىٰ عِلۡمِۭۚ بَلۡ هِيَ فِتۡنَةٞ وَلَٰكِنَّ أَكۡثَرَهُمۡ لَا يَعۡلَمُونَ) މާނައަކީ "ފަހެ، އިންސާނާއަށް އުނދަގުލެއް ޖެހޭހިނދު، ތިމަންރަސްކަލާނގެއަށް އޭނާ دعاء ކުރެތެވެ. ދެން ތިމަންރަސްކަލާނގެ حضرة ން އޭނާޔަށް نعمة އެއް ދެއްވައިފިނަމަ، އޭނާ ބުނެތެވެ. ތިމަންނައަށް އެ نعمة ލިބިފައިވާކަން ކަށަވަރީ، ތިމަންގެ علم ވެރިކަމުގެ ސަބަބުންނެވެ. އަދި ކިއެއްތަ! އެއީ امتحان އެކެވެ. އެހެނެއްކަމަކު، އެއުރެންކުރެ ގިނަމީހުންނަކަށް (އެކަމެއް) ނޭނގެތެވެ."\nމީހަކު ހިތް ހަރުވާނީ އެވަރަށް ނޫންހެއްޔެވެ؟ އޭނައަކީވެސް އަންހެންކުއްޖެކެވެ. އޮތީ މަހާއި ލެއިން ހައްދަވާފައިވާ ހިތެކެވެ. އެހިތުގައި ވިންދުޖަހައެވެ. އޭނަ ނިކަމެތި ކުއްޖަކަށްވީމަ އެންމެން އެހާ ނަފްރަތުކުރުމަކީ އިންސާފެއް ހެއްޔެވެ؟ ކައިޔާންގެ އަތް ޖެހުމުން ހީކަރުވައިލިގޮތަށް ހީބިހިވެސް ނެގިއެވެ. އެހާ ގާތުން ލޯ ފެނުމުން އަދި ހުއްޓުން އަރާފައި ހުރެވުނީއެވެ. ކުއްލިއަކަށް ރެއިނާގެ ހިތާމަތައް އެއްފަރަތްކޮށްލާފައި އޭނަވެސް ކައިޔާންއާއި ދިމާލަށް އެއްޗެކޭ ބުނެލަން ބޭނުންވިއެވެ. އޭނަ އަތުން ދެން ގެއްލޭނެ މާ ބޮޑު އެއްޗެއް ނެތެވެ. ލިބުނު އަގުބޮޑު ހަދިޔާ އަތުން ބީވެއްޖެއެވެ.\n"ލޯ ހުރެއްޖެއްޔާ ފެންނާނެ. އަހަރެންގެ ދަރިފުޅުގެ ބައްޕައަށް ނުބަލާ ދެން ކާކަށްތަ ބަލަންވީ؟ " ރެއިނާ ހިތާމައިން ފުރިގެންވާ ހިނިތުންވުމަކާއެކު ސުވާލުކުރިއެވެ. ލޮލާއި ހަމަޔަށް އެ ހިނިތުންވުން ނުފޯރިއެވެ.\n"ދަރިފުޅޭ؟ " ކައިޔާން އަނގަޔަށް ހަދައިލިގޮތުން ނުބައި އެއްޗެއް ކެވުނު ކަހަލައެވެ.\n"އާނ. މިކާގެ މަތިން ހަދާން ނެތުނީތަ؟ އަހަންނަށް ސިޓީވެސް ފޮނުވި. ކުރީކޮޅު ހަދިޔާތަކާއި ހެދުންތައްވެސް ފޮނުވީމެއްނު. އެފަހުން ޚަބަރެއްނުވީ...." އެވާހަކަ ދައްކަން ފެށުމުން ކައިޔާން ޝޮކެއްގައި ކަހަލަ ގޮތަކަށް ހުރީއެވެ.\n"މިކާ ކޮންމެ ދުވަހަކު އެތައް ފަހަރު ބުނާނެ ބައްޕަ ކޮބާހެއްޔޭ. ބައްޕަގެ ގާތަށް ދާންށޭ ބޭނުމީ." ރެއިނާ އިތުރަށް ބުނެދިނެވެ.\n"މިހާރު ދެން މަގޭ ބޮލުގައި ދަރިއަކު އަޅުވަން ތިއުޅެނީ؟ އަހަރެން ބަދުނާމްކުރަންތަ؟ ތި ވާހަކަތައް ގަބޫލުކުރާނެ މީހެއް މިގެއަކު ނެތް. ތިގޮތަށް އަހަރެންނޭ ކިޔައިގެން އަނގަ ތަޅަންޏާ މިގެއަކު ނުބަހައްޓާނަން. ޑިޕޯޓްކުރުވާނީ....." ކައިޔާން އިންޒާރު ދިނެވެ.\n"މިކާ މަރުވެއްޖެ. އަހަރެންގެ ލޯބިވާ ދަރިފުޅު މި ދުނިޔެއަކު ނެތް. އެ ބަދުނަސީބު ކުޑަ ކުޑަ ދަރިފުޅު ބައްޕަ ދެކޭހިތުން ކުރި އުއްމީދުތައް އެ ދަރިފުޅާއިއެކު ކަނޑުވެއްޖެ. މިކާ މަރުވީ ގެނބިގެން ކަނޑަށް. އަހަންނަށްޓަކާ ތި ހިތުގައި ލޯތްބެއް ކުލުނެއް ނެތަސް އަމިއްލަ ދަރިފުޅަށްޓަކާ އިހުސާސެއް ވާނެކަން ޔަގީން. އެންމެ ފަހަރަކުވެސް މި ދަރިފުޅަށް ބަލާލަބަލަ. އެޓްލީސްޓް ފޮޓޯއަކުން ނަމަވެސް ބައްދަލުކޮށްބަލަ. އޭރުން އެ މައުސޫމް ފުރާނައަށް ހަމަޖެހުމެއް ލިބިދާނެ...." ރެއިނާގެ ލޮލުން ކަރުނަ ތިކިތައް ތިރިއަށް ދެމެން ފެށިއެވެ.\n"ލުކް. މިއީ މިކާ.." ރެއިނާ ފޯނުން ފޮޓޯ އަލްބަމް ހުޅުވިއެވެ. މިކާގެ ނަން ޖަހާފައި އިން ފޯލްޑާ ހުޅުވިއެވެ. ކަރުނައިގެ ތެރެއިން ހީލެވުނެވެ. "މިހިރީނު..."\n"ތިބުނާ ކުއްޖާގެ މަރުން އެއްޗެއް ނުވިސްނުނީމަ ހައިރާންވެއްޖެ. އޭގެ މާނައަކީ އަހަރެމެން ދެމީހުންގެ އޮތްހާ ގުޅުމެއް ނިމުނީއޭ. އެކުއްޖާ ހުރިނަމަ ކޮންމެވެސް ރިލޭޝަނެއް އޮވެދާނެ. އެނގޭތަ؟ ގޯޑްގެ ޕްލޭން ޕަފެކްޓްވާނެ. އަހަރެމެން އިންސާނުންނަކަށް ނުކުޅެވޭނެ. ދިރިއުޅުމުގެ ކޮންމެ ވަގުތެއް ކޮންމެ ސަފުހާގައި ހިކުމަތެއްވޭ. އަހަރެމެން ދެމީހުން ގުޅެން ނެތީމަ ތިކުއްޖާ މަރުވީ.ތިކުޑަ ސިކުނޑިންވެސް އެވަރު ވިސްނޭނެ ކަން ޔަގީން. ސޮރީ ފޯ ޔޯ ލޮސް.. އަހަންނަށް ރަގަޅީ ފޮޓޯ ނުދެއްކިއްޔާ. ނޮޓް އިމްޕޯޓެންޓް. މަރުވިކަމީ ކާކުގެ ނަސީބެއްކަން ނޭގޭ.........." ކައިޔާން ފޯނު އަތުން ދުރަށް ޖައްސާލުމަށްފަހު ބާރު ފިޔަވަޅުތަކެއްގައި ގޮސް ކާރަށް އަރާފައި ދޮރު ލައްޕައިލިއެވެ. ރެއިނާ ފަހަތުން ދުވަމުންގޮސް ކާރާއި އަރާ ހަމަވީވަގުތު ކާރު ނައްޓައިލުމުން ކަކޫމައްޗަށް ތިރިވިގޮތަށް ބިންމަތީ ދެއަތް ޖައްސަލައިގެން އިނދެ ރޮމުން ދިޔައީ ހިތްހަލާކުވެފައި ފަދަ ގޮތަކަށެވެ. ކައިޔާންގެ ހިތް ހަރުކަމުން ކުރި އަސަރަށް ވުރެ ބޮޑަށް އޭނަ ރުއީ ދަރިފުޅަށްޓަކައެވެ. ފުރިހަމަ ނުވި އުއްމީދެއްގައި ހުރެ ނިޔާވީތީއެވެ. ބައްޕަގެ ހިތުގައި މިކާއަށްޓަކާ ޒައްރެއްގެ މިންވަރަށްވެސް ލޯބި ނެތްކަން އެނގުމުންނެވެ.\nމަރަކީ އެފަދަ ހިތި އެއްޗެކެވެ. އަޖަލު ޖެހުމުން ހިނދުކޮޅަކަށްވެސް އަވަސްވުމެއް ނޫނީ ލަސްވުމެއް ނެތެވެ.\n"ގޯޑް. އިމޯޝަނަލްވެގެން އަހަރެން ބްލެކްމެއިލް އެކުރަނީ. ބޯގޯސްވީކަން ނޭގެ. ސްކިޒޮފްރީނިއާ ނޫންތަ. އަހަރެން ދުވަހަކު ސިޓީއެއް ފޮނުވީއެއްނޫން. ސިޓީގަނޑެއް ކީއްކުރަން މެސެޖެއްހާ މިންވަރުވެސް ކޮށްލިނަމަ ތާ. އެކުވެރިއަކު ބުނެގެން އަދި މަޖަލަށް ކުރި ކަމެއް. މިކާ އެކޯ. ރަގަޅަށްވިއްޔާ ހަދަހަދައިގެން އެ ވާހަކަ ދެއްކީ. ނަހައްދަވާ ސިޓީއެއްގެ ވާހަކަ ދެއްކީމަ އެކަން ޔަގީންކުރެވިއްޖެ. އަހަރެންގެ އެކުވެރިއެއްގެ އެކުވެރިއަކަށް މިކާލް ކިޔާ. މިކާލްގެ އެޑްމަޔަރާއެއްކަމަށް ވާނީ..ކޮންމެވެސް ކުއްޖެއްގެ ފޮޓޯއެއް ދައްކާފައި އަހަރެންގެ ދަރިއެކޭ ބުނެފާނެ..ކޮންފަދަ ބޯ ގޯސް އަންހެނެއް..........." ކައިޔާން އެކުވެރިޔާގެ ނަމްބަރު ފެނޭތޯ ފޯނު ހާވަންފެށިއެވެ. އަމިއްލަ ނަފުސަށް ހާސްފަހަރު މަލާމާތްކުރިއެވެ. މިވަރުގެ މޮޔަކަމެއް އެ އުމުރުގެ އެހެން ފިރިހެނަކު ކުރާނެ ކަމެއް ނޭގެއެވެ.\n"އާ..........." ކައިޔާން ކާރުގެ ހުންގާނަށް ބޭލި އެތިފަހަރުގެ ދިލަކަން އިހުސާސްކުރަން ޖެހުނީ ޚުދު އޭނައެވެ. އޭނަ އަދި ރެއިނާއަށް އިންޒާރު ދޭނެއެވެ. މާޒީގައި ކުރެވުނު މޮޔަ ކަމެއްގެ ސަބަބުން އޭނަގެ ކުރިމަގަށް ހުރަސް އެޅިގެންނުވާނެއެވެ. އޭނަގެ އާއިލާއަށް އެ މާޒީގެ ބިރުވެރި ހިޔަނި އެޅިޔަދީގެން ނުވާނެއެވެ.\nރެއިނާގެ ފޯނު ހުޅުވާފައި އެނދުމަތީ ބޭއްވުނީ އޮޅުމަކުންނެވެ. ގަޒަލްގެ ސަމާލުކަން ދެވުނީ މިކާ ޖަހާފައި އޮތް ފޯލްޑަރަށެވެ. ސިއްރު ކޮނުމަކީ ރަގަޅުކަމެއް ނޫންކަން އެނގިހުރެވެސް އަމިއްލަ ހިތުގެ ގޮވުމަށް އިޖާބަ ދެވުނެވެ. އެ ފޯލްޑަރު ހުޅުވާލުމުން ހީކުރިފަދައިން ފެނުނީ ޒުވާން ފިރިހެނެއް ނޫނެވެ. ދެއަހަރުގެ ފިރިހެންކުއްޖެކެވެ. އިރުގައި ގިނައިރުވުމުން އެހުންނަ ބްރޯންޒްކުލައިގެ ހަމަކާއި ފަން އިސްތަށިގަނޑެކެވެ. ކޮނޑާއި ހަމަޔަށް ދިގުކޮށް އޮތްއިރު ލޯބިކަމުން އަތްލާ ހިތްވާނެއެވެ. ކޮންމެ ފޮޓޯއެއްގައިވެސް އެކުއްޖާ އެހާ ރީއްޗެވެ. ރެއިނާ އެކުއްޖާގެ މޫނާއި މޫނު ޖައްސާލައިގެން ނޫނީ ބީޗްގައި އުރާލައިގެން ނުވަތަ އަތުގައި ހިފަހައްޓާލައިގެން ހުރި ފޮޓޯތައްވެސް ޕީޕީއަށް ލާން ހިތްގައިމެވެ. ކައިރިން ނަގާފައިވާ ޝޮޓްތަކުގައި ރެއިނާ އެކުއްޖާއަށް ބަލަން ހުރި ކޮންމެ ފޮޓޯއަކުން ފެނުނީ އާދަޔާ ޚިލާފު ލޯތްބެކެވެ. ދުނިޔޭގެ ހުރިހާ އުފަތަކެއް އެލޮލަށް އެޅި ވިދާހެންނެވެ. އެހާވެސް ލޯބިން ފުރިފައިވާ ނަޒަރުތަކެވެ. މިއީ ރެއިނާގެ ކާކުހެއްޔެވެ؟ ބޮޑަށް ލަފާކުރެވުނީ ކޮއްކޮއަކާއެވެ. އޭނައަށް ރެއިނާ ހުވަފެނުގައި މިކާލް ކީހެން ހީވިޔަސް ލާމު އަކުރުގެ ބަދަލުގައި އިނގިރޭސިން އޮތީ ހާ އަކުރެކެވެ. މިކާހްއެވެ. އެކުއްޖާ އާއި އެނަން ކިތަންމެހާވެސް ގުޅެއެވެ.\nރެއިނާގެ ފިޔަވަޅުތަކުގެ އަޑު އިވުމުން އަވަހަށް ފޯނު އޮތްތަނުގައި ބާއްވާފައި ގަޒަލް އޭނަގެ ފޯނުނެގިއެވެ.\n"ރެއިނާ. އަހަރެންގެ ފައި ރަގަޅުނުވާނީތަ؟ނުހިނގޭނީތަ؟ "ކުއްލިއަކަށް ގަޒަލް އެހިއެވެ.\n"ސުބުހާނަﷲ.ގަޒަލް އަހަރެން ފާލު ބަލާ މީހަކަށް ހަދައިފި. ހެހެ...އަހަރެން ބުނާނީ މިރެކްލްސް މިހާރުވެސް ފެނެއޭ. ﷲ ސުބުހާނަހޫ ވަތައާލާ ބަލި ޖައްސުވަނީ އެފަރާތުން ޝިފާވެސް ދެއްވާނެ. ޕޮޒިޓިވްކޮށް ވިސްނަންވީ. ޖަސްޓް ޕްރޭ....." އޭނަ ގަޒަލްއަށް ހިތްވަރުދިނުމުގެ ގޮތުން ބުނި ކަމުގައިވިޔަސް އޭނަވެސް ނާ އުއްމީދުވެ ދުނިޔެ ނިމޭނެނަމައޭ ހިތަށް އެރި އަދަދެއް ވެސް ނޭގެއެވެ.\n"ކޮން ދުވަހެއް؟ މިހާރު ބައްޕަމެން އެހާވަރުން އަޅާނުލާ. އެކަނި އޮލީވިއާ ގެނެސް ތެރަޕީ ދެނީ..."\n"އޮލީވިއާއަށް އެކަމެއް ނުވިއެއްނު. ރާގީއެއް ގެންނައިރަށް ގަޒަލް ގެ ދެފައި ހަރަކާތްކުރާނެ. އެނގޭތަ؟ އަހަރެމެންގެ އަވަށްޓެރިއަކު ކުއްލިއަކަށް މޮޔަވީ. އެކުއްޖާ ހެދުމެއްނުލާ މަގުމައްޗަށް ނުކުމެ އަތުނުވެ ދުވެގޮސް ކަށިކެޔޮގަހެއްގެ ކުރިއަށްވެސް އަރާނެ. އެހެން އުޅެނިކޮށް މާލެއިން އައި ރާގީއަކު ކިޔަވަން ފެށުމުން ހަމަޔަކަށް އެޅި ފަހުން މީހަކާއި އިނދެ ދަރިއެއްވެސް ލިބުނު. ސިހުރާއި އެސްފީނާ އޮންނަކަން ގުރުއާނުން ސާބިތުވޭ. ކީއްވެ ގަޒަލްގެ ޕޭރެންޓުން ޖިންނިތައް އުޅޭކަމަށް ގަބޫލުނުކުރަނީ. އެމީހުންނަކީ މުސްލިމުންތަ؟ އަސްލު މިހެން މިއެހީ ކޮންމެހެން ގަޒަލްގެ ޕޭރެންޓުންގެ ގަދަރު ކުޑަކުރާކަށް ނޫން. އެކަމަކު..." ރެއިނާ އެހިއެވެ.\n"އެއީ މުސްލިމުން. އެކަމަކު ޖިންނިން އަހަރެމެންނާއެކު އުޅެދާނެކަމަށް ގަބޫލެއް ނުކުރޭ..."\n"ރެއިނާ. މިކާއަކީ ކާކު؟"\n"ކީއްވެ ތިހެން އެހީ؟ " ކުއްލިއަކަށް ރެއިނާ ސިހި ލޯ ބޮޑުކޮށްލީ ފާފައެއް ކޮށްފައި ބިރުން އުޅުނުފަދައިންނެވެ. އޭނަ ހީކުރީ ކައިޔާން އެވާހަކަ ދައްކާފައި އޭނަ ކެނެޑާއިން ފޮނުވައިލަން އުޅެނީކަމުގައެވެ.\n"ރެއިނާ ނިދަން އޮވެ މިކާ އޭ ކިޔާފައި ހަޅޭއްލަވާތީ....." ގަޒަލް ރެއިނާގެ މޫނަށް ބަލަން އުދަގޫވުމުން ކުޑަދޮރުތަކުން ބޭރަށް ބަލަންފެށިއެވެ. ފޯނުން އެ ފޮޓޯ ފޯލްޑަރު ބެލި ވާހަކަ ބުނެފިއްޔާ ރެއިނާ ނުރުހިދާނެއެވެ. ޕްރައިވެސީއަކީވެސް އޮންނަ އެއްޗެކެވެ. އޭނަ މީހެއްގެ ހައްގަކަށް އަރައިގަތީއެވެ.\n"މިކާ......އެއީ އަހަރެންގެ ދަރިފުޅު..." ރެއިނާގެ ލޮލަށް ކަރުނަ ޖަމާވާން ނެގީ މަދު ވަގުތުކޮޅެކެވެ. ސާފު ބޮޑު ދެލޮލުގައި ހުދު ޖަވާހިރުތައް ފަދައިން ކަރުނަތިކިތައް ވިދައިގަތެވެ.\n"އޯ އެކަމަކު....އާ ޔޫ މެރީޑް؟." ގަޒަލް ލޯ ބޮޑުކޮށްލިއެވެ.\nރެއިނާވެސް ކުޑަ އަންހެންކުއްޖެއްފަދައެވެ. އެހާ ހިކިވެފައި އިސްކޮޅުން ކުޑައެވެ. އެވަރުކުއްޖަކުވެސް ދަރިއަކު ވިހާފާނެއެވެ. ނަމަވެސް ރެއިނާއާއި ބެހޭގޮތުން އެނގުނު ހަގީގަތް ގަޒަލް އަޖައިބު ކުރުވައިފިއެވެ. އަޖައިބުވާންވީ ވަރުކަމެއްވެސް ނޫނެވެ. ފަނަރައަހަރުގައި މީހަކާއި އިނދެގެން ދަރިއަކު ލިބުމަކީ ނިސްބަތުން މަދު ނަމަވެސް ހަގީގަތެކެވެ.\n"މިކާ ގެނބިގެން މަރުވީ........" ރެއިނާ އެހެން ބުނުމާއެކު މޫނުގައި ދެއަތް އަޅައިގެން ބާރު ބާރަށް ރޮއިގަތެވެ. ގަޒަލްގެ ހިތަށްވެސް އަސަރުކުރުވިއެވެ. އެ ރީތި ފިރިހެންކުއްޖާ ހަމަ މަރުވީހެއްޔެވެ؟ އެވެސް ގެނބިގެން ހެއްޔެވެ؟ ހިތާމަހުއްޓެވެ. މަންމައަކު އެފަދަ ހާލަތެއްގައި ކެތްކުރާނެ ގޮތެއް އޭނަގެ ވިސްނުމަށްވެސް ނައެވެ. އޭނަ ރެއިނާގެ އަތުގައި ހިފަހައްޓައިލިއެވެ. ހިތްހެޔޮކަމުގެ ގޮތުން އަބަދު ނަންވެފައިވާ ގަޒަލްއަށް މިފަދަ ހިތާމައަކަށް ކެތްކުރާނީ ކިހިނެއްހެއްޔެވެ؟ ރެއިނާއަށްޓަކާ އޭނަގެ ހިތް ހަމްދަރުދީއިން ބަންޑުންވިއެވެ. ރެއިނާ އެނދުގެ މަގަތުގައި ބޯ އަޅާލައިގެން އެތައް އިރެއްވާންދެން ރުއިއިރު ގަޒަލް އެކުއްޖާގެ ބޮލުގައި ފިރުމިއެވެ. އެވަގުތު ދައްކާނެ ވާހަކައެއް ގަޒަލްގެ ދުލަކަށްވެސް ނައެވެ.\nހިތްފުރެންދެން ރޯލުމަށްފަހު އިސްއުފުލައިލިއިރު އަނދުނެއްނެތް އެ ލޮލުގެ ކަޅު އެސްފިޔަތައް ތެމިފައިވާއިރު އެ ލޮލުގެ ރީތިކަން ގަޒަލްއަށްވެސް ފާހަގަކުރެވުނެވެ.\n"ގަޒަލް. މިކާގެ ބައްޕައާއިހެދި ވަރަށް އުޅުނު. އެކަމަކު ދިމަލެއްނުވި. އެ ބޭވަފާތެރި ބައްޕަގެ ގާތުގައި މިކާ މަރުވީ ވާހަކަ ބުނުމުންވެސް އެ ހިލަ ހިތަކަށް އެއްވެސް އަސަރެއް ނުކުރި..." ރެއިނާ ބުނެދިނެވެ.\n"އިންހިއުމަން. ހާދަ ހިތް ނުބައި މީހެކޭ. އެމީހެއްގެ ނަން ބުނޭ. އައި ވިކް ކިލް ހިމް..." ގަޒަލް ދަތްތަކަށް ބާރުލިއެވެ.\nރެއިނާ ކަންބޮޑުވިއެވެ. އެ ކެހިވެރި ފިރިހެނާއަކީ ގަޒަލްގެ ލޯބިވާ ބޭބެއެކޭ ބުނަންވީހެއްޔެވެ؟ އެ ހަގީގަތް ޚަންޖަރަކަށްވެ ގަޒަލްގެ ހިތް ކަތިލައިފާނެއެވެ. ކައިޔާން ހިތްހެޔޮކަމުގެ ނަމޫނާއަކަށްވެގެން ހުރެ ނިކަމެތި އަންހެންކުއްޖެއްގެ ދިރިއުޅުން ބަރުބާދުކޮށްލައިފިއެވެ. ހިލަހިތެއްގެ ވެރި ރަހުމެއްނެތް އިންސާނެކެވެ. ބައްޕައާއި ބައްދަލުނުވެ އެ ކުޑަ ކުޑަ މިކާހް ދުނިޔެއާއި ވަކިވެގެން އެދިޔައީ ކޮންފަދަ ހިތްދަތިގޮތަކަށް ހެއްޔެވެ؟ އެހެންވުމުގެ ހިކުމަތް ދެނެވޮޑިގެންވަނީ ﷲ ސުބުހާނަހޫ ވަތައާލާއެވެ. މި ފަނާވެދަނިވި ބޭކާރު ދުނިޔެއެއްގައި އުޅޭވަރަށްވުރެ އެ ކުޑަ ފުރާނަ މާ ރީތީއެވެ. މިތަނާއި އެކަށީގެން ނުވަނީއެވެ. އެ ކުޑަ ފުރާނައަކީ ސުވަރުގޭގެ ދޫންޏެކެވެ. އޭނަގެ މަންމައަށްޓަކާ ގިޔާމަތާއި ހަމަޔަށް އިންތިޒާރުކުރާނެއެވެ. ހިތްދަތިވެ ރޮވެމުން ދިޔައިރުވެސް ރެއިނާ ގަޒަލްއާއި ވާހަކަދެއްކީ މިކާއަށް މިދުނިޔެއަށްވުރެ ޖަންނަތުގައި އުޅުން އުފާވެރިވާނެކަމުގައި ބުނަމުންނެވެ. މިކާގެ ކުރު ހަޔާތުގެ އެކި ދުވަސްތައް އޭނަ ގަޒަލްއާއި ހިއްސާކުރިއެވެ.\nއެރޭ ވަރަށް ގިނައިރުވާންދެން ރެއިނާ ގަޒަލް ގާތު އެނދުގައި ވާހަކަދައްކާލަން އޮތެވެ. ގިނައިން ދެއްކީ މިކާގެ ވާހަކަތަކެވެ. ދޭތެރެއަކުން ރެއިނާ ރޮއިލައެވެ. ބައެއްފަހަރު މިކާ ކޮށްފައިވާ މަޖާ ކަމެއްގެ ވާހަކަ ދައްކާފައި ހެމުންގޮސް ރޯން ފަށާފާނެއެވެ. ފަހަރަކު ޓިޝޫއެއް ނަގާ އޭނަ ޑަސްބިނަށް ލިއެވެ. ދެކުދިންގެ އެކުވެރިކަމުގެ ގުޅުން ކުރިއަށްވުރެ ވަރުގަދަވިއެވެ. ގަޒަލްގެ މައިންބަފައިންނާއި ބޭބެމެންނާއި ދިމާވަނީ ހަމައެކަނި ހަފްތާ ނިމޭ ދުވަސްތަކުގައާ ރޭގަނޑުއެވެ. ގިނަވަގުތު ރެއިނާއާއެކު އުޅެ އުޅެ އެދެކުދިންގެ ދޭތެރޭ އޮތް ދުރުކަމުގެ ފަރުދާ ނެގި ގާތް ވަމުން އައީއެވެ.\nމިލާން މިފަހަރު އެކްސިޑެންޓްވީ ކާރެއްގައި ޖެހިފައެވެ. ޖެހުނުލެއް ބާރުކަމުން ބުރާންތި ވާ ގޮތްވިއެވެ. ނަސީބަކުން ބޮޑު އަނިޔާއެއްނުވެ ހަމައެކަނި ހަން މަށައިގެން ދިޔުމުގެ އިތުރުން ފައިތިލައަށް އަނިޔާވީއެވެ. މިފަހަރުވެސް ސިއެރާއާއި ލިވާއީގެ ފަރާތުން "ލެކްޗާ" އަޑުއަހަން ޖެހުނެވެ. މިލާން އެކަމަކަށް ސަމާލުކަމެއް ނުދިނެވެ. އަމިއްލައަށް އޭނަ މަރުނުވެގެން އެންމެން އިންތިޒާރުކުރާނެކަން އެނގޭތީ އެމީހުންގެ ފަރާތުން މާފަށް އެދުނެވެ. "ސޮރީ މިފަހަރުވެސް އަހަރެން މަރުނުވީމަ.." އެކަމާ ރުޅިއައިސްގެން ސިއެރާ އަނދައިގަތްގޮތަށް މިލާންގެ ކަންކަށިމައްޗަށް ވީއްލައިލި ބާރު އެތިފަހަރުން ލޯމަތިން ކުދިކޮކާ ބުރައިލިއެވެ. އައިސްޕެކެއް މޫނުމަތީ ޖައްސާލައިގެން އިރުކޮޅަކު ހުރުމުން ދުޅަ މަޑުވިއެވެ.\nމިލާން ހަރުގަނޑުން ތިރިއަށް ފޭބިއިރު ގަޒަލްއާއި ރެއިނާ ޕޫލްކައިރީ ތިބިތަން ފެނުނެވެ. ރެއިނާ ދާގަނޑަކުން ޕޫލްގައިވާ ފަތްތައް ނަގަނީއެވެ.\n"ބަލައިގެން އުޅެބަލަ. ރެއިނާ ބުނީމެއްނު ފަތަން ނޭގެއޭ...." ގަޒަލް ތަންކޮޅެއް ބާރަށް ބުނެލިއެވެ. ރުންކުރުވެފައިވާ ގޮތަކަށެވެ.\n"ހޫމް ނޭގޭ. އެކަމަކު މިއީ މަޖާކަމެއް....ކެޗިން ގޯލްޑެން ލީވްސް.........."\n"ރެއިނާ...ޑީމަން އެބައާދޭ...އޯނޯ....އޯނޯ..." ގަޒަލް އަވަސް އަރުވާލާފައި ބުނި ޖުމްލަތަކުން ރެއިނާ ސިހިފައި ތެދުވާން އުޅެގަތުމުން ކައްސާލައިގެން ގޮސް އޭނަ ޖެހުނީ ފިނި ފިނި ފެންގަނޑުގައެވެ. ފުންދިމާލުގައެވެ.\n"ރެއިނާ......" ގަޒަލް ތޫލި އަޑަކުން ހަޅޭއްލަވައިގެންފާ ގޮނޑި ދުއްވާލިގޮތަށް ދާދި އަވަހަށް އެހިސާބާ އަރާ ހަމަކޮށްފިއެވެ. އަދި ދެއަތްތިލަ ބިންމަތީ ޖައްސާފައި ފިރުކެމުން ގޮސް ޕޫލްގެ އަރިމަތީގައި އޮވެ ރެއިނާއާއި ދިމާލަށް އަތް ދިއްކޮށްލައިފިއެވެ. ނޭވާނުލެވިގެން ތެޅިގަތް ރެއިނާއަށް ފުންމައިގަނެފައި ގައި ހުރި ބާރާއެކު ގަޒަލްގެ ދެއަތުގައި ހިފައިގަނެވިއްޖެއެވެ. ގަޒަލް ރެއިނާ ސަލާމަތްކުރަން އުޅުމުގެ ތެރޭ އޭނަވެސް ކަހާލައިގެންގޮސް ފެންގަނޑަށް ޖެހުނު މަންޒަރު ދެކެ ނުފެންނަކަމަށް ހަދާލާފައި ލޯ މަރާލައިގެން ދާކަށް މިލާންގެ ޟަމީރު ތަނެއް ނުދިނެވެ. އެހެން މީހަކަށް ގޮވާނީއެވެ. އޭނަގެ އަތާއި ފައި އަދި މޫނުގައި ހުރި ޒަޚަމްތަކުގައި ބޭސް ޖަހާފައި ހުރުމުން ތެމޭހިތެއް ނުވިއެވެ. އެހާ ފިނިގަދައެވެ. ފަތަން ނޭގޭ ކުދިންތައް އެކަނި ދޫކޮށްލާފައި ދިޔަ ބަޔެއްގެވެސް މޮޔަކަމާއެވެ. އެއްވެސް މީހަކު ފެންނާން ނެތުމުން މިލާން ފޫހިވެފައި ހުރެ އެކުދިންގެ ހާލު ބަލައިލަން ނިންމިއެވެ.\n"ޔޭ ރިޝްތާ ކިޔާ ކެހެލާތާ ހޭ"ގެ އާ ޕްރޮމޯ ދައްކާލައިފި


PSG rohvaalumahfahu Manchester United quarter ah | Mihaaru\nރޭގެ މެޗަށް ފަހު ޔުނައިޓެޑްގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\n07 މާޗް 2019 - 07:02 63 comments\nފުރަތަމަ ލެގުގައި އަމިއްލަ ދަނޑުގައި ޔުނައިޓެޑް ވަނީ ޕީއެސްޖީ އަތުން 2-0 އިން ބަލިވެފަ އެވެ. ރޭގެ މެޗަށް ނުކުތްއިރު ޔުނައިޓެޑަށް އޮތީ ހަނި ފުރުސަތެކެވެ. ޗެމްޕިއަންސް ލީގުގެ ތާރީހުގައި މިހާތަނަށް އެއްވެސް ޓީމަކަށް ފުރަތަމަ ލެގުގައި އަމިއްލަ ދަނޑުގައި ދެ ލަނޑުގެ ތަފާތަކުން ބަލިވުމަށް ފަހު ނަތީޖާ އަނބުރާލެވިފައިނުވެ އެވެ. އެކަމަކު މެޗަށް ނުކުތްއިރު ތާރީހު ބަދަލުކުރުމުގެ އަމާޒުގައި ނުކުމެ ޔުނައިޓެޑުން ވަނީ އެ ޓީމު ކޮޅަށް ނަތީޖާ އަނބުރާލައިފަ އެވެ. ޔުނައިޓެޑް ކުރި ހޯދީ ދެ ޓީމު އެގްރިގޭޓުން 3-3 އިން އެއްވަރުވި ނަމަވެސް، ރަށުން ބޭރުގައި ޖެހި ގޯލުން ކުރި ލިިބިގެންނެވެ.\nމިރޭގެ މެޗަށް ނުކުތްއިރު އަނިޔާގެ ސަބަބުން ޔުނައިޓެޑް އޮތީ ވަރަށް ބޮޑަށް ބަލިކަށިވެފަ އެވެ. އަނެއްކޮޅުން އެ ޓީމުގެ ތަރި ޕައުލް ޕޮގްބާ ހުރީ ފުރަތަމަ ލެގުގައި ދެއްކި ރަތް ކާޑުގެ ސަބަބުން ސަސްޕެންޝަނުގަ އެވެ. އެހެން ނަމަވެސް ރޭގެ މެޗު ފެށިގެން ފުރަތަމަ މިނިޓުން ފެށިގެން ޔުނައިޓެޑްގެ ފަރާތުން ފެނުނީ މޮޅު ކުޅުމެކެވެ. މެޗުގެ ދެ ވަނަ މިނިޓްގައި ޕީއެސްޖީގެ ޒުވާން ޑިފެންޑަރު ތިލޯ ކެރާ އަށް ހެދުނު ގޯހެއްގެ ފައިދާ ނަގައި ރޮމެލޫ ލުކާކޫ ވަނީ ޔުނައިޓެޑަށް ލީޑުނަގައިދީފަ އެވެ.\nއޭގެ ދިހަ މިނިޓް ފަހުން ޕީއެސްޖީ އަށް އެއްވަރުކޮށްދިނީ ކިލިއަން އެމްބާޕޭ ދިން ބޯޅަ އަކުން ހުއާން ބާނާޓް އެވެ. އޭގެ ކުރިން ޕީއެސްޖީގެ ޑެނީ އަލްވޭސް އަތުން ލަނޑު ޖަހާނެ ރަނގަޅު ދެ ފުރުސަތެއް ބޭކާރުވި އެވެ. ފުރަތަމަ ހާފު ނިމުމުގެ ކުރިން ޔުނައިޓެޑަށް އަލުން ލީޑު ލިބުނީ ވެސް ޕީއެސްޖީ އަށް ހެދުނު ގޯހަކުންނެވެ.\nވިއްސާރަ ވުމުގެ ސަބަބުން ދަނޑު ތެމިފައި އޮތުމުން ދެ ޓީމަށް ވެސް އުނދަގޫތަކެއް ކުރިމަތިވިއިރު، މެޗުގެ 30 ވަނަ މިނިޓްގައި މާކަސް ރެޝްފޯޑް ޖެހި ބޯޅައެއް ޕީއެސްޖީގެ ތަޖުރިބާކާރު ކީޕަރު ޖިއަންލުއިޖީ ބުފޮން ހިފަން އުޅުމުގެ ތެރޭގައި އޭނާ އަތުން ދޫވި ވަގުތު ލުކާކޫ ވަނީ އެ ބޯޅަ ގޯލުގެ ތެރެއަށް ފޮނުވާލައިފަ އެވެ.\nމެޗަށް ފަހު ޕީއެސްޖީގެ އެމްބާޕޭ (ކ) އާއި ޔުނައިޓެޑްގެ ރެޝްފޯޑް. -- ފޮޓޯ: އޭއެފްޕީ\nދެ ވަނަ ހާފް ފަށައިގެން ޕީއެސްޖީން ކުރިއަށް ޖެހިގެން ކުޅެމުން ދިޔަ ނަމަވެސް މާ ނުރައްކާތެރި ހަމަލާތަކެއް ފޮނުވާނުލެވުނެވެ. އެކަަމަކު އެ ޓީމަށް ކުއާޓާގެ ޖާގައެއް ޔަގީންކޮށްދޭން އެމްބާޕޭ އަށް ލިބުނު ބޯޅައިން އޭނާ ޔުނައިޓެޑްގެ ކީޕަރު ޑޭވިޑް ޑެހެއާ ކައިރިން ނައްޓާލުމަށް މަސައްކަތްކުރަނިކޮށް ވެއްޓުމުން ރަނގަޅަށް ފޮނުވާނުލެވުނެވެ. އެ ބޯޅަ އެ ޓީމުގެ ބަނާޓް ޖެހުމުން އަމާޒުވީ ދަނޑިއަށެވެ. އެންހެލް ޑިމަރިއާ ޖެހި ގޯލެއް ވެސް ވަނީ އޮފްސައިޑް ކަމަށް ނިންމައިފަ އެވެ.\nމެޗުގެ މަންޒަރު މުޅިން އެއްކޮށް ބަދަލުވީ އިތުރު ވަގުުތުގައި ޔުނައިޓެޑަށް މެޗުގެ ރެފްރީ ސްލޮވީނިއާގެ ޑަމީރް ސްކޮމީނާ ދިން ޕެނަލްޓީންނެވެ. ޔުނައިޓެޑްގެ ޑިއޭގޯ ޑަލޮޓް ޖެހި ބޯޅައެއް އޭރިއާތެރެއިން ޕީއެސްޖީގެ ޕްރެސްނެލް ކިމްޕެމްބޭ އަތުގައި ޖެހުމުން ރެފްރީ އެންމެ ފުރަތަމަ ޕެނަލްޓީ ނުދެ އެވެ. އެކަމަކު ފަހުން ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީހޯދުމަށް ފަހު ޕެނަލްޓީ ދިނެވެ. އެ ޕެނަލްޓީ ކާމިޔާބުކޮށް ރެޝްފޯޑް ވަނީ ޔުނައިޓެޑަށް ކުއާޓާގެ ޖާގަ ޔަގީންކޮށްދީފަ އެވެ.\nމެޗުގެ ފަހު ކަށިގަނޑަށް ފަހު ޕީއެސްޖީގެ ގިނަ ކުޅުންތެރިންނަށް ތިބީ ރޮވިފަ އެވެ. އަނިޔާގެ ސަބަބުން ކުޅުމާ ދުރުހުރި ނޭމާ ވެސް މާޔޫސްވެފައި ހުއްޓެވެ. މިއީ ޕީއެސްޖީ މުބާރާތުގެ ދެ ވަނަ ބުރުން ޖެހިޖެހިގެން ކެޓި ތިން ވަނަ ފަހަރެވެ.\nރޭގެ މެޗަށް ފަހު ޔުނައިޓެޑްގެ ކުޅުންތެރިންނާއި އޮފިޝަލުން ވަރަށް ބޮޑަށް އުފާފާޅުކުރި އެވެ. މިއީ 2014 ވަނަ އަހަރު އަމިއްލަ ދަނޑުގައި އޮލިމްޕިއާކޯސް އަތުން ޗެމްޕިއަންސް ލީގުގެ ނޮކައުޓު ބުރުގައި މޮޅުވި ފަހުން އެ ޓީމަށް މި ބުރުގައި ހޯދުނު ފުރަތަމަ މޮޅެވެ.\nޔުނައިޓެޑްގެ ކޯޗު ސޯލްޝެއާ: ރޭގެ މެޗަށް ފަހު އުފާފާޅުކުރަނީ. -- ފޮޓޯ: އޭއެފްޕީ\nޔުނައިޓެޑްގެ މި ކާމިޔާބީއާ އެކު އެ ޓީމުގެ ކޯޗުކަން ދާއިމީ އެއްބަސްވުމެއްގެ ދަށުން މިހާރު ހުރި އޮލެ ގުނަ ސޯލްޝެއާއާ ހަވާލުކުރާނެ ކަމަށް ބެލެވެ އެވެ. ހޯސޭ މޮރީނިއޯ ވަކިކޮށް މިދިޔަ ޑިސެމްބަރު މަހު ސޯލްޝެއާއާ ޔުނައިޓެޑްގެ ކޯޗުކަން މި ސީޒަނުގެ ނިޔަލަށް ހަވާލުކުރިއިރު، މިހާތަނަށް އެ ޓީމު ލީޑުކުރުމުގެ ޒިންމާ ސޯލްޝެއާ ވަނީ ވަރަށް ފުރިހަމަކޮށް ނަގައިފަ އެވެ. ޔުނައިޓެޑަށް އިނގިރޭސި ޕްރިމިއާ ލީގުގެ ގަދަ ހަތަރެއްގެ ތެރެއިން ފުރުސަތު ހޯދައިދިންއިރު، ޗެމްޕިއަންސް ލީގާއި އެފްއޭ ކަޕްގައި ވެސް އަންނަނީ ރަނގަޅު ހިސާބެއްގައި ވާދަކުރަމުންނެވެ.


Baeh kahala kaanaa aa firihenun dhuruvaan jehey - Hali News\nއުމުރުން 40 އަހަރު ވުމުން ބައެއްކަހަލަ ކާނާއާ ފިހެނުން ދުރުވަންޖެހޭ\n16 November 2021, 12:41\nއުމުރުން ދުވަސްވުމުން ކުރީގައި އުޅުނު ހަރކާތްތެރި ދިރުއުޅުން މަޑުމަޑުން ބަދަލު އާދެއެވެ. ކުރީގައި ހުރި ޖޯޝާއި ބާރު މަޑުމަޑުން ކެނޑެމުން ދެއެވެ. ޒުވާން ދުވަސްވަރު ނުފެންނަ ސިއްޙީ އެތައް މައްސަލަތަކެއް ކުރިމަތިވެއެވެ. އަންހެނުން އެކަންޏަކަށްނޫނެވެ. ފިރިހެނުންނަށްވެސް މެއެވެ. އެހެންކަމުން އުމުރުން ދުވަސްވާން ފެށުމުން ކާ ކެއުމަށް ބަދަލު ގެންނަން ޖެހެއެވެ. އެހެންނަމަވެސް އާދަކޮށްކާ ކެއުމަށް ބަދަލުގެނައުމަކީ އުނދަގޫކަމަކެވެ. ނަމަވެސް ނަފުސާނީ ދުޅަހެޔޮކަމަށްޓަކައި އުމުރުން 40 އަށްވުރެ މައްޗަށް ދިއުމުން ފިރިހެނުން ކާ ކެއުމަށް ބަދަލުގެންނަން ޖެހެއެވެ. އެގޮތުން ދޫކޮށްލަންޖެހޭ ބައެއް ކާނާގެ ބާވަތްތައް ފާހަގަކޮށްލާނަމެވެ.\nމާޖިރިން ހީވަނީ ބަޓަރު ހެންނެވެ. ރަހަވެސް ވަރަށް އެއްގޮތެވެ. ނަމަވެސް މާޖިންނާއި ބަޓަރަކީ ވަރަށް ތަފާތު ދެބާވަތެކެވެ. މާޖިރިންނަކީ މަސްނޫއީ އުފެއްދުމެކެވެ. މާޖިރިން ހެދުމަށް ބޭނުންކޮށްފައިވާ ބާވަތްތަކުގެ ސަބަބުން ހަށިގަނޑަށް ގެއްލުން ލިބެއެވެ. އޭގެތެރޭގައި މާޖިރިންގައި ހުންނަ ލޮނދި ތެލަކީ ހިތް ހުއްޓުމާއި ހިތުގެ ބަލިތައް ޖެހުމުގެ އިތުރަށް ސްޓްރޯކުޖެހުމަށްވެސް މަގުފަހިވާ ބާވަތެކެވެ.\nސޮޑާ އަކީ ހަށިގަނޑަށް ގެއްލުންދޭ އެއްޗެކެވެ. ވަކި އުމުރެއްނޫނެވެ. އުމުރުން ދުވަސްވަމުންދާވަރަކަށް ސޮޑާފަދަ ތަކެތިން ދުރުވާން ޖެހެއެވެ. އުމުރުން 40 ހުން މައްޗަށް ދިއުމުން ކާނާގައި ހުންނަ ވިހައިގެ ބައި ހަށިގަނޑުން ރަނގަޅަށް ނައްތާލަ ނުދެއެވެ. އެހެންކަމުން ކާނާގައި ހުންނަ ޓޮކްސިންއާއި ކެމިކަލް އެންމެ ފުރިހަމަގޮތުގައި ހަށިގަނޑުން ބޭރު ނުވެއެވެ. އެގޮތުން ހަކުރު ހުންނަ ފިޒީ ބުއިންތަކުގައި އާންމުގޮތުގައި ދުވާލެއްގެ މައްޗަށް މި ބޯ ސަޔާއި ކޮފީއަށްވުރެ މާގިނައިން ހަކުރު ހުރެއެވެ. އަދި ފިޒީ ޑްރިންކސް ތައްޔާރުކުރުމަށް ބޭނުންކުރާ " ކޯލްސް " އަކީ އޭގައި ވަރަށްގިނަ ކެމިކަލް ހިމެނޭ ބާވަތެކެވެ. ވަރަށްގިނަ ދިރާސާތަކުން ދައްކާގޮތުގައި މި ކޯލަކީ ހަށިގަނދުގައި ކެންސަރު އުފެއްދުމަށް އެހީވެދޭ ބާވަތެކެވެ.\nކުލަތަކުން ރީތި ކޮށްފަހުންނަ ކާ ތަކެއްޗަށް ކުޑަކުދިން ވަރަށްބޮޑަށް ޝައުގުވެރިވެއެވެ. އެފަދަ ތަކެތި ކެއުމުން ކުދިންގެ ހަލަނިކަން އިތުރުވާކަން ފާހަގަ ކުރެވޭނެއެވެ. ކުދިން ވަރަށްބޮޑަށް " ހައިޕަރ " ވާތަން ފެންނާނެއެވެ. ނމަވަވެސް އުމުރުން 40 ހުންމައަޗަށް ދިއުމުން ކުލަ އަޅާފައި ހުންނަ ކާބޯތަކެތި ކެއުމުން "ހައިޕަރ " އެއް ނުވާނެއެވެ. އެހެންނމަވެސް ހަށިގަނޑުގެ ތެރެއަށް އެދާ ބައިގެ ސަބަބުން ކެންސަރު ފަދަ ބަލިތައް ޖެހުމަށް މަގުފަހިވެއެވެ.\nމަފިން އާއި ކަޕް ކޭކު\nގިނަމީހުންނަކީ ފޮނި ކާއެއްޗިހި ގިނައިން ކާހިތްވާމީހުންނެވެ. ކުޑައިރު މިފަދަ ކާނާ ކެއުމުން ހަށިގަނޑު މިބާވަތްތަކާއި ހަނގުރާމަކޮށް ފަތަހަ ހޯދައެވެ. ނަމަވެސް 40 އިން މައްޗަށް ދިއުމުން ހަށިގަނޑުގައި މި ހަކަތަ ނުހުރެއެވެ. އެހެންކަމުން ދުޅަހެޔޮ ސިއްޙަތެއްގައި ދެމިހުރިމަށްޓަކައި މަފިންނާއި ކަޕްކޭކު ފަދަ ތަކެތި ކެއުން ހުއްޓަން ޖެހެއެވެ. ސަބަބަކީ މި ބާވަތްތަކުގައި ހުންނަ ހަކުރުގެ މިންވަރު ގިނަކަމުންނެވެ.\nޖޫސް ފުޅީ ބޭރުގައި " 100% ޖޫސް " ލިޔެފަ އޮތުމަކުން އެއީ ސިއްޙަތަށް ރަނގަޅު ބިއިމަކަށް ނުވެއެވެ. " އެން އެޕަލް އަ ޑޭ ކީޕްސް އަ ޑޮކްޓަރ އަވޭ " ވާއިރު އާފަލު ޖޫސްތައްޓެއް ބޮއިގެން ފައިދާނުވާންވީ ކީއްވެ ހެއްޔެވެ؟ އާފަލުކާއިރު އެއިން ޖޫސްވެސް ލިބެއެވެ. އެހެންކަމުން ހަށިގަނޑަށް ހަކަތަ ލިބެއެވެ. ހަޖަމު ކުރުމަށް ފަސޭހަވެއެވެ. އެހެންނަމަވެސް ޖޫސްތައްޔާރުކުރުމަށް އިތުރަށް ހަކުރާއި އެހެނިހެން ބައިތައް ހިމަނަން ޖެހެއެވެ. ގިނަދުވަހު ބޭނުންކުރެވޭނެގޮތައް ތައްޔާރުކުރުމަށެވެ. ވީމާ ޖޫހާއި މޭވާ އިން ހަށިގަނޑަށް ލިބޭ ފައިދާ ހާސްބައި ތަފާތެވެ.\nވަރަށް ގިނަ މީހުން ބުނެއެވެ. އުމުރުން ދުވަސް ވުމުން ކާނެ އެއްޗެއް ނެތެވެ. ނޫނެކެވެ. ކެވޭނެއެވެ. ގޭގައި ތައްޔާރުކުރާ ތެލާއި މާޖިރިންގެ ބާވަތްތައް މަދު ކާނާއެވެ. ގޭގައި ގިރާ ހަކުރު މަދު ޖޫސްވެސް ބޯންވީއެވެ. އެހެންނަމަވެސް ގިނައިން ހަކުރު ހުންނަ މަސްނޫއީ އުފެއްދުންތަކަކީ އެއްވެސް އުމުރެއްގެ މީހުނަށް ރަނގަޅު ބާވަތްތަކެއްނޫނެވެ.


ފޮލޯމީ އުފާ ރޯދަ ކުއިޒް 1440:3ވަނަ ސުވާލު – Ungoofaaru\nބަނޑޭރިގަނޑު/ޚަބަރު/ފޮލޯމީ އުފާ ރޯދަ ކުއިޒް 1440:3ވަނަ ސުވާލު\nއިބްރާހީމް ޒަޔާން 8 މެއި 2019\nފޮލޯމީ އުފާ ރޯދަ ކުއިޒްގެ3ވަނަ ސުވާލު މިހާރު ވަނީ ޕޯޓަލްގައި ޝާއިރުކުރެފައެވެ. ފޮލޯމީ އުފާ ރޯދަ ކުއިޒްއަކީ ރަމަޟާން މަހު ކޮންމެ ދުވަހަކު ވެސް ސުވާލެއް ކުރާ ގޮތަށް ކުރިއަށްދާ ދީނީ ސުވާލު މުބާރާތެކެވެ. މި ސުވާލު މުބާރާތުގެ 1 ވަނަ،2ވަނަ އަދި3ވަނަ އަށް ފައިސާގެ އިނާމެއް ލިބިގެން ދާނެއެވެ. މި މުބާރާތުގެ މެއިން ސްޕޯންސާ އަކީ ފޮލޯމީ ހާޑުވެއާއެވެ.\nފިތުރު ޒަކާތް ބަލައިގަތުން 9:15 އިން 12:00 އަށް


Public Examination Ah Cyber Hamalaadheefi - Vaguthu\n3 ހަފްތާ ކުރިން ( ސެޕްޓެމްބަރު 23, 2021 )\nގައުމީ އަދި ބައިނަލްއަގްވާމީ ތައުލީމާއި ގުޅޭ އިމްތިހާނުތައް އިންތިޒާމުކޮށް ބާއްވާ ސަރުކާރުގެ އިދާރާ ޑިޕާޓްމެންޓް އޮފް ޕަބްލިކް އެގްޒެމިނޭޝަން (ޑީޕީއީ) ގެ ކޮމްޕިއުޓާ ސިސްޓަމްތަކަށް ރެންސޮމްވެއާ ހަމަލާއެއް ދީފި އެވެ.\nއެޑިއުކޭޝަން މިނިސްޓްރީންގެ ދަށުން ހިންގަމުން އަންނަ ޑީޕީއީއަށް ރެންސޮމްވެއާ ހަމަލާދީފައި ވަނީ އިއްޔެގެ ވަގުތެއްގައި ކަމަށް އެޑިއުކޭޝަން މިނިސްޓްރީން ވަނީ ކަށަވަރު ކޮށްދީފައެވެ.\n"ވަގުތު" އަށް މައުލޫމާތު ދެއްވަމުން އެޑިއުކޭޝަން މިނިސްޓްރީން ވިދާޅުވީހަމަލާ ދިންކަން އެނގުނުފަހުން މިހާރު ހުރިހާ ކަމެއް ވެސް ކޮންޓްރޯލް ކުރެވިފައިވާ ކަމަށާއި ޑީޕީއީގެ އިންޓަނެޓާއި ފޯނު ހިދުމަތްތައް ވެސް އަނބުރާ އާއްމު ހާލަތަށް ގެނެވިފައިވާ ކަމަށެވެ.\nހަމަލާއާ ގުޅިގެން ޑީޕީއީގެ ފައިލްތަކަށް ގެއްލުމެއް ލިބުނުކަމެއް އަދި ލިބިފަައި ވަނީ ކިހާ ވަރެއްގެ ގެއްލުމެއް ކަމެއް އަދި މިހާތަނަށް ކަށަވަރުވެފައެއް ނުވެއެވެ. މިހަމަލާ ދީފައި ވަނީ ރާއްޖެ އިން ކަމެއް ނުވަތަ ރާއްޖޭގެ ބޭރުން ކަމެއް ވެސް މިހާތަނަށް އެއްވެސް އިދާރާއަކުން ކަށަވަރު ކޮށްދީފައެއް ނުވެއެވެ.\nރެންސޮމްވެއާ ހަމަލާއަކީ މެލްވެއާގެ ބާވަތެކެވެ.\nޑީޕީއީ އަށް ސައިބާ ހަމަލާއެއް އަމާޒުވިއިރު އެންމެ ފަހުން ބޭއްވި އޯލެވެލް އިމްތިހާންގެ ޓެސްޓް ޕޭޕަރުތަކެއް ލީކްވެ ބައެއް އިމްތިހާންތައް ކެންސަލް ވެސް ކުރަން ޖެހުނެވެ. ނަމަވެސް ޕޭޕަރުތައް ލީކް ކޮށްލާފައި ވަނީ ރާއްޖެ އިން ބޭރުންނެވެ.\nއޭލެވެލް ޓޮޕް ޓެން ޖަލްސާ އޮކްޓޯބަރު 17 ގައި\nސެޕްޓެމްބަރު 23, 2021 10:16\nރެންސޮމްވެއަރ އަކީ ސަމާސާ އެއްނޫން. ސައިބަރ ކްރައިމް އަކީ ވަރަށް ބޮޑު އަނިޔާއެއް. ރާއްޖޭގައި ސައިބަރ އެސޯސިއޭޝަންއެއް ގާއިމް ކުރަން އެބަޖެހޭ. ސައިބާރ ބިލްސްތަށް ފާސްކުރަން އެބަޖެހޭ. ޕަބްލިކް ވިޔަސް ޕްރައިވެޓް ވިޔަސް، އޯގަނައިޒޭޝަން ތަކުގަ ސެކިއުރިޓީ އޮޕަރޭޝަންސް ސެންޓަރ ހުންނަން ޖެހޭނެ.\nސަރުކާރު އޮފީސްތަކުގެ ސިސްޓަމްތައް މިކަހަލަ އެޓޭކްތައް ނުދެވޭފެންވަރަށް ހުންނަންޖެހޭނީ ވަރުގަދަ ކުރެވިފަ.\nސެޕްޓެމްބަރު 24, 2021 21:19


އީމާން ޢަބްދުﷲ - ޖޫން 23, 2020\nއެންދެރި ގަލަން - ޖެނުއަރީ 1, 2021\nރިޕޯޓް ޢަލީ އަޙުމަދު - އޯގަސްޓް 12, 2021 1\nhttps://sandhaanu.today/13480/ އާއި ގުޅޭ... ޑެކަން ސަރަހައްދު (މިހާރުގެ އަންދްރާޕްރަދޭޝް) ގައި ހިނގަމުންދިޔަ ޙަރަކާތްތައް: އަކްބަރު ރަސްގެފާނުގެ ރަސްކަމުގެ އެންމެ ފަހު އަހަރުތަކުގައި އެ ރަސްގެފާނު އެންމެ ބޮޑު ވިސްނުންފުޅަކަށްވީ ޑެކަންސަރަހައްދުގެ އަޙުމަދުނަގަރުގައި އޮތް ނިޒާމީ ޝާހުންގެ...\n30 އަހަރަށްވުރެން ގިނަދުވަހު ފަލަސްތީނު ރައްޔިތުންގެ ޙައްޤުގައި އަޑުއުފުއްލެވި، ސައްޔިބް އަރަކާތް އަވަހާރަވެއްޖެ!\nރިޕޯޓް އަޔާޝް ޢަލީ - ޑިސެމްބަރ 6, 2020 1\n30 އަހަރަށް ވުރެން ގިނަ ދުވަހު ފަލަސްތީނު ރައްޔިތުންގެ ޙައްޤުގައި އަޑު އުފުއްލެވި ސައްޔިބް އެރަކާތް އަވަހާރަވެއްޖެއެވެ. އޭނާ އަވަހާރަވެފައިވަނީ ކޯވިޑް19 ގެ އާލާސްކަންފުޅުގައި އުޅުއްވުމަށްފަހު މިދިޔަ އަންގާރަ ދުވަހުއެވެ. އެރަކާތް އަކީ ފަލަސްތީނާއި...\nރިޕޯޓް މުޙައްމަދު ސަޢީދު - ފެބްރުއަރީ 20, 2021 2\nއިންޑިއާގެ ދާޚިލީ ވަޒީރު ބޭނުންފުޅު ވަނީ އިންޑިއާގެ ހުރިހާ ސްޓޭޓެއްގެ އިތުރަށް އަވައްޓެރި ނޭޕާލުގައި ވެސް ބާރަތިޔާ ޖަންތާ ޕާޓީ (ބީޖޭޕީ)ގެ ވެރިކަމެއް ގާއިމު ކުރުމަށްކަމަށް އިންޑިއާގެ ތުރިޕޫރާގެ ޗީފް މިނިސްޓަރ ބިޕަލްބް...\nރިޕޯޓް ޢަލީ އަޙުމަދު - ސެޕްޓެމްބަރ 14, 2021 0\nރިޕޯޓް ބިން ޙައިދަރ - ޖޫން 11, 2020 0\nއަޅުގަނޑު ދަންނަ ކުރީގެ ރައީސް މުހައްމަދު ނަޝީދުއަކީ ހެޔޮ މިޒާޖެއްގެ ނަމަވެސް ގޮތްދޫނުކުރުމުގެ އެންމެހާސިފަތައް އޭނާގެ ކިބައިގައި އަށަގަންފައިވާ ބޭފުޅެކެވެ. ދިވެހިރާއްޖެ ޑިމޮކްރެސީއަށް ކުރިދަތުރުގައި ބުރަމަސައްކަތެއްކުރެއްވި ބޭފުޅެއްމެއެވެ. ގައުމުގައި އޭރުއޮތް ޚުދުމުޚުތާރު ވެރިކަން...\nރިޕޯޓް އަޔާޝް ޢަލީ - ސެޕްޓެމްބަރ 5, 2020 0\nއިއްޔެގެ ވަޤުތެއްގައި ނިޔާވި، ގ.ލިއެނާ، ޙުސައިން މުޙައްމަދަކީ ގިނަ ބަޔަކު ދަންނަ މޫނެކެވެ. ސަބަބުތަކެއް ނެތިއެއް ނޫނެވެ. އެމަނިކުފާނުގެ ޤައުމީ ޚިދުމަތް ވަނީ އެކިއެކި ރޮނގުރޮނގުން ފުޅާ ދާއިރާއެއްގައި ޤައުމަށް ލިބިފައެވެ. ނޫސްވެރިކަމުގެ...\nރިޕޯޓް އަޔާޝް ޢަލީ - ނޮވެމްބަރ 17, 2020 1\nނޮވެމްބަރު 16 ވަނަ ދުވަހުގެ އިރު އުދަރެހުން ފާޅުވެގެން އެހެރަ އަންނަނީއެވެ. އެއިރު ހޯރަފުށި އޮތީ އަދި ހަމަ ނިންޖެއް ނުހޯދައެެވެ. އެއްބަޔަކު އުޅެމުންދިޔައީ "ކަރުތާފެނުން ހޯދި ރަން ލޯބި ތޯތާ" ކަމަށްވާ...


Male ga thibi kudhin eid kulhivaru balan dhaanvee Hulhumale ah\nމާލޭގައި ތިބި ކުދިން އީދު ކުޅިވަރު ބަލަން ދާންވީ ހުޅުމާލެއަށް\nނ. ވެލިދޫގައި މީގެ ކުރިން އީދު ފާހަގަކުރަނީ ފޮޓޯ: ވެލިދޫ އީދު ކޮމެޓީ\nމިފަހަރު ބޮޑު އީދުގައި މާލޭގައި ތިބޭ ކުދިން މާޔޫސްވާކަށް ނުޖެހޭނެ އެވެ. އަމިއްލަ ރަށެކޭ އެއް ފަދައިން އީދު ހަރަކާތްތައް ހުޅުމާލެގައި އޮންނާނެ އެވެ. އީދު ކުޅިވަރާއި ބޮޑުމަސް ހަރަކާތާއި ކޯޑި ހެދުމާއި އީދު ޝޯވެސް އޮންނާނެ އެވެ.\nމި އަހަރުގެ ބޮޑު އީދު ފާހަގަކުރަން ހުޅުމާލޭގައި ސަގާފީ ގިނަ ހަރަކާތްތަކެއް ބާއްވަން އެޗްޑީސީން ތައްޔާރުވެ، ޝެޑިއުލް ވަނީ ނެރެފަ އެވެ.\nފުރަތަމަ ހަރަކާތަކަށް މިރޭ 8:30 އިން 10:00 އަށް އީދު ހުޅުޖެހުމާއި ބޮޑުބެރު އޮންނާނެ އެވެ. ބޮޑުބެރު ހަރަކާތްތައް ކުރިއަށް ދާނީ ހުޅުމާލެ ސެންޓްރަލް ޕާކް އިން ފެށިގެން ރުއްގަނޑު އެކަކަށެވެ. އީދު ހުޅުޖެހުން މިރޭ އޮންނާނީ ހުޅުމާލެ ބީޗް ސަރަހައްދުގައި އެވެ.\nބޮޑު އީދު ދުވަހަކީ މާދަމާ އަށް ވުމުން ގިނަ ހަަރަކާތްތަކެއް އޮންނަނީ މާދަމާ އެވެ. މާދަމާ ހެނދުނު 7:00 އިން 9:00 އަށް އީދު މުސައްލާ އަދި އީދު ސައި އޮންނާނެ އެވެ. އީދު ސައި އޮންނާނީ ސިންތެޓިކް ޓްރެކެގައި އެވެ. ސަޔަށް ބޭނުންވާ ކާއެއްޗެހި އާންމުންނަށް ގެންނަން ވަނީ ހުޅުވާލާފަ އެވެ.\nރަށްރަށުގައި އީދު ފަހާގަކުރަން ކޯޑިހަދާއިރު ހުޅުމާލޭގައި ވެސް މިފަހަރު ކޯޑިހެދުން އޮންނާނެ އެވެ. އާންމުންނަށް ކޯޑި ތައްޔާރުކުރާ ގޮތް ބެލުމާއި ދަސްކުރަން ފުރުސަތު ވެސް ލިބޭނެ އެވެ. ކޯޑިހެދުން އޮންނާނީ މާދަމާ ހެނދުނު 10:00 އިން މެންދުރު 12:00 އަށް ރުއްގަނޑު 1 ގައެވެ\nބޮޑު އީދުގެ އެންމެ ކުލަ ގަދަ ޕެރޭޑު މާދަމާ ހަވީރު އޮންނާނެ އެވެ. ރެހެންދި ސްކޫލުން ސެންޓްރަލް ޕާކަށް އޮންނަ މާލި ޕެރޭޑުގައި ބޮޑުމަހާއި ކޮޑި އާއި ސަގާފީ ނެށުމާއި ބޮޑުބެރު ޖެހުމާއި ފްލޯޓްތައް ވެސް ފެނިގެން ދާނެ އެވެ.\nރޭގަނޑު އޮތީ ބޮޑުމަސް ބޭނުމެވެ. ބޮޑުމަސް ބޭނުން އޮންނާނީ 8:30 އިން 10:30 އަށް ގާޒީ ސްކޫލްގަ އެވެ.\nމި ހިސާބުން އީދު ހަރަކާތްތައް ނިމުނީ އެއް ނޫނެވެ. އީދުގެ އެންމެ ފޯރިގަދަ އީދު ކުޅިވަރުތައް ހޯމަ ދުވަހު ހަވީރު ރުއްގަނޑު 1 ގައި އޮންނާނެ އެވެ. ކުޅިވަރު ތަކުގެ ތެރޭގައި ފައިގެތަޅާ، ގޯނި ރޭސް، ލުބޯ ރޭސް، އާއިލީ ކާޑު އަދި ތިންފައި ރޭސް އޮންނާނެ އެވެ.\nއީދު ޝޯ އޮންނާނީ އަންގާރަ ދުވަހު ރޭގނަޑު 8:30 އިން 11:30 އަށެވެ.\nމި ހަރަކާތްތައް ބަލަން ގޭގައި ނުތިބެ އާއިލާއާއެކު ދާންވީ ހުޅުމާލެ އަށެވެ.\nހުޅުމާލެ އީދު ފާހަގަ ކުރުން\nކުޅިވަރުތަކާއި ހަވާއެރުވުމާއެކު ހުޅުމާލޭގައި މިފަހަރު ފޯރިގަދަ އީދެއް!\nއެޗްޑީސީގެ ސަގާފީ އީދަށް ބޮޑު ތަރުހީބެއް!


Bandu bodutho suvaal uffedhumun Nargis rulhigadha vejje | Mihaaru\nނަރްގިސް: އޭނާގެ ކުރިއަށް އޮތް ފިލްމަކީ މި މަހުގެ 18 ގައި ރިލީޒް ކުރާ "އަމާވަސް".\nބަނޑުބޮޑުތޯ ސުވާލު އުފެއްދުމުން ނަރުގިސް ރުޅިގަދަވެއްޖެ\n13 ޖެނުއަރީ 2019 - 07:36 1 comment\nބަތަލާ ނަރުގިސް ފަޚްރީ އިނީ ބަލިވެ ކަމަށް ދޭހަވާ ގޮތަށް އިންޑިއާގެ ނޫހަކުން ހުކުރު ދުވަހު ގެނެސް ދިން ހަބަރަކާ ގުޅިގެން އޭނާ ރުޅިގަދަވެއްޖެ އެވެ.\n"ދަ ލައިވް މިރާ" ގައި، ނަރުގިސް އިނީ ލޯބިވެރިޔާ މެޓް އެލަންޒޯ އަށް ބަލިވެތޯ ސުވާލު އުފައްދައި ގެނެސް ދިން އާޓިކަލާ ގުޅިގެން ނަރުގްރިސް ކުރި ޓްވީޓްތަކެއްގައި ވަނީ އެ ޚަބަރު ލިޔުނު ނޫސްވެރިޔާ އޮމައިރު އިގްބާލަށް ވެސް ވަރަށް ބޮޑަށް އެއްޗެހި ގޮވައިފަ އެވެ.\nއޭނާ ބުނީ ތަނެއްދޮރެއް ބަލާ ނުލައި ހިތުހުރިހާ އެއްޗެއް މީސްމީހުންނާ ބެހޭ ގޮތުން ލިޔުމަމީ ވަރަށް ބޮޑު މައްސަލައެއް ކަމަށާއި ނޫސްވެރިޔާ ވަނީ އަބުރަށް ވެސް އަރައިގެންފައި ކަމަށެވެ. އަދި އެ އާޓިކަލް ނޫހުން ނަގަންޖެހޭ ކަމަށް ވެސް ނަރުގިސް ބުންޏެވެ.\nރަންބީރު ކަޕޫރާ އެކު ފިލްމު "ރޮކްސްޓާޒް" އިން 2011 ގައި ބޮލީވުޑަށް ތައާރަފުވި ނަރުގިސް ބުނީ ނޫސްވެރިޔާ ވަނީ އޭނާގެ ސިފަ އަށް ވެސް ފާޑު ކިޔައިފައި ކަމަށެވެ. އޭނާ އިނީ ބަލިވެ ނޫން ކަމަށާއި ކުރިއަށް ވުރެ ތަންކޮޅެއް ފަލައީ ކަމަށް، މި މަހުގެ 18 ވަނަ ދުވަހު ރިލީޒްކުރާ ބިރުވެރި ފިލްމު "އަމާވަސް" ގެ ބަތަލާ ބުންޏެވެ.\nބޮލީވުޑްގެ ފިލްމުތަކުން މަދުމަދުން ފެންނަ ނަރުގިސް، 39، އާންމުކޮށް ދިރިއުޅެނީ އޭނާ އުފަންވި އެމެރިކާގަ އެވެ. "ދޫމް" ފަދަ ފިލްމުތައް ކުޅެފައިވާ އުދޭ ޗޯޕްޅާއާ ވެސް ލޯބީގެ ގުޅުމެއް ބޭއްވި ނަރުގިސް މިހާރު ރައްޓެހިވެގެން އުޅޭ މެޓްއަކީ އެމެރިކާ އަށް ނިސްބަތްވާ ފަންނާނެކެވެ. ނަރުގިސް ބަނޑުބޮޑުތޯ ސުވާލު އުފައްދާފައި ވަނީ "އަމާވަސް" ގެ ޕްރޮމޯޝަނަށް އިންޑިއާ އަށް ދިޔަ ތަނާ އެވެ.\nނަރުގިސް ކުޅެފައިވާ ފިލްމުތަކުގެ ތެރޭގައި "މޭ ތޭރާ ހީރޯ"، "މެޑްރާސް ކެފޭ" އަދި "ހައުސްފުލް 3" ހިމެނެ އެވެ. އޭނާ ވަނީ 2015 ގައި ރިލީޒް ކުރި ހޮލީވުޑް ފިލްމު "ސްޕައި" ގައި ވެސް ސަޕޯޓިން ރޯލެއް ކުޅެފަ އެވެ.\nނަރުގިސްގެ ކުރިއަށް ހުރި ހިންދީ ފިލްމުތަކުގެ ތެރޭގައި ސަންޖޭ ދަތާ އެކު ކުޅޭ "ތޯރްބާޒް" ފާހަގަކޮށްލެވެ އެވެ.\nއިތުރު ލިޔުންތައް ބޮލީވުޑް މާބަނޑުވުން


Jinah, Thailand ge Safeer kamaa havaaluvejje | Mihaaru\nޖިނާހް، ސަފީރުކަމުގެ ފަތްކޮޅުގެ ކޮޕީއެއް ތައިލެންޑުގެ ޗީފް އޮފް ޕްރޮޓޮކޯލް ނަދަވަތުނާ ކްރިސްނަމްރާ އަށް މިއަދު އަރުވަނީ.\n10 އޮކްޓޯބަރ 2019 - 18:262comments\nޖިނާހު، އޭނާގެ ސަފީރުކަމުގެ ފަތްކޮޅުގެ ކޮޕީ އެރުވީ ތައިލެންޑްގެ ޗީފް އޮފް ޕްރޮޓޮކޯލް ނަދަވަތުނާ ކްރިސްނަމްރާ އަށެވެ. ޖިނާހު، ތައިލެންޑުގެ ރަސްގެފާނަށް ސަފީރުކަމުގެ ފަތްކޮޅު އެރުވުމުގެ ރަސްމިއްޔާތު އޮންނާނީ ފަހުގެ ތާރީޚެއްގަ އެވެ. އޭނާ ރަސްމީކޮށް މަގާމާ ހަވާލުވެވަޑައިގަންނަވާނީ އެ ހިސާބުންނެވެ.\nރައީސް އިބްރާހިމް މުހައްމަދު ސޯލިހް، ތައިލެންޑްގެ ސަފީރަކަށް ޖިނާހް އައްޔަން ކުރެއްވީ މިދިޔަ މަހުގެ 12 ވަނަ ދުވަހު އެވެ.\nޖިނާހު، ތައިލެންޑުގެ ސަފީރަކަށް އައްޔަން ކުރެއްވީ ސަރުކާރު ހިންގާ ކޯލިޝަންގައި ހިމެނޭ އަދާލަތު ޕާޓީގެ ސްލޮޓެއްގަ އެވެ.\nޖިނާހު ވަނީ މީގެ ކުރިން ޕަބްލިކް ވޯކްސް މިނިސްޓްރީގައި ޑްރާފްޓްސްމަން ޓްރެއިނީއެއްގެ ގޮތުގައި މަސައްކަތް ކުރައްވައިފަ އެވެ. އޭގެ ފަހުން، އޭނާ ވަނީ އަމިއްލަ ބައެއް ކުންފުނިތަކުގައި މަސައްކަތް ކުރައްވައިފަ އެވެ. އެންމެ ފަހުން އަދާކުރެއްވީ ގްރީން ޕެރަޑައިސް ގްރޫޕްގެ ޖެނެރަލް މެނޭޖަރު ކަމެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގެ ފަހު ދުވަސްކޮޅު ރާއްޖެ އިން ތައިލެންޑަށް ކަނޑައަޅާ ސަފީރެއްގެ މަގާމުގައި ހުންނެވީ ރައްޔިތުންގެ މަޖިލީހުގެ ނޮޅިވަރަމު ދާއިރާގެ މެމްބަރުކަމާއި ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު ކަން ކުރިން ކުރެއްވި މުހައްމަދު ނަޝީދު (ކާނަލް) އެވެ.\nއިތުރު ލިޔުންތައް ތައިލެންޑު ފޮރިން މިނިސްޓްރީ ރާއްޖެ-ތައިލެންޑް މުހައްމަދު ޖިނާހު (ތައިލެންޑު ސަފީރު) ޑިޕްލޮމެޓުން\nތައިލެންޑުން ރާއްޖެއަށް 10 ވެންޓިލޭޓަރު ހަދިޔާކޮށްފި


SunOnline: Nabee Beykalun ge Binthah 26 - Eesaa gefaanu\nނަބީ ބޭކަލުންގެ ބިންތައް 26 - ޢީސާގެފާނު\nއިޔާޒު ނަސީމް 31 May 2019, 22:10\nޢީސާ ޢަލައިހިއްސަލާމުގެ ސިޔަރަތު ފެށެނީ އެކަލޭގެފާނުންގެ މަންމާފުޅު އެކަލޭގެފާނައިގެން އާލާސް ވެ އިންނެވި ހިސާބުންނެވެ. މިއީ ބޮޑު މޫޖިޒާތެކެވެ. އޭގެ ފަހުން އެކަލޭގެފާނުން އުފަން ވެ ވަޑައިގަތުމާއި، ރައްކައު ވެވަޑައިގަތުމާ އެކު ވާހަކަ ދައްކަވާން ފެށްޓެވުން ވެސް ހިމެނެނީ މޫޖިޒާތްތަކެއް ކަމުގައެވެ.\nޢީސާގެފާނުން ނަބީ ކަމައިގެން ފޮނުއްވުނީ ބަނީ އިސްރާއީލުންގެ ތެރެއިން ވަޑައިގެންނެވި އެންމެ ފަހު ނަބިއްޔާގެ ގޮތުގައެވެ. އަދި އެއީ މުޙައްމަދުގެފާނުގެ ނުބުއްވަތުގެ އުފާވެރި ބިޝާރަތު އެންމެ ފާޅުކޮށް ދެއްވި ނަބިއްޔާ ވެސް މެއެވެ.\nޢީސާގެފާނުގެ ހަޔާތްޕުޅު ހޭދަ ކުރެއްވި ތަންތަނުގެ ވާހަކަ ޤުރްއާނުގައި ބަޔާން ކުރައްވައިފައެއް ނުވެއެވެ. މީގެ ހިކުމަތެއް ކަމުގައި ފެންނަނީ އެކަލޭގެފާނުންގެ ހަޔާތްޕުޅުން ލިބޭ ފިލާވަޅުތަކުގެ މުހިއްމުކަމުން، ތަންތަނަށް ދެވޭ ސަމާލުކަން ކުޑަ ކުރެއްވުމެވެ.\nކީރިތި ޤުރްއާނުގައި ބަޔާން ކުރައްވައިފައި ނުވާ ކަންކަމުގައި މުއައްރިޚުން ތަބާ ވެ ވަޑައިގެންފައި ވަނީ ތަފާތު ރިވާޔަތްތަކަށެވެ. މި ގޮތުން ޢީސާގެފާނާ ގުޅުންހުރި ތަންތަނުގެ ތެރެއިން މުއައްރިޚުން އެންމެ ފުރަތަމައަށް ގެންނަވަނީ އެ ތަނެއްގައި ޢީސާގެފާނުން އުފަންވެ ވަޑައިގަތް ތަނެވެ. މި ގޮތުން ރިވާޔަތްތަކުގައި ވާ ގޮތުން އެކަލޭގެފާނުން އުފަންވެވަޑައިގަތީ ބައިތުލަޙަމްގެ މަހްދު ކަނީސާގައެވެ. މިއީ ޤުދުސްގެ ދެކުނުގައި އޮންނަ ތަނެކެވެ.


Undhagulaai dhathi thakuge therein Raajje ge ishthihaaru!\nއުނދަގުލާއި ދަތިތަކުގެ ތެރެއިން ރާއްޖޭގެ އިޝްތިހާރު!\nމި އަހަރުގެ ޑަބްލިއުޓީއެމް ފެއާއަށް ދާން އެމްއެމްޕީއާރުސީ ޓީމު ބައެއް ސާމާނާއެކު އެއާޕޯޓުގައި- ފޮޓޯ: މުހައްމަދު އަފްރާހު\nމިއަދަކީ ނޮވެމްބަރު 2، 2018 އެވެ. ހުކުރު ދުވަހެކެވެ. ގަޑިން ހަވީރު 4.30 ވެއްޖެ އެވެ. އަހަރެން މި ފުރަނީ ދިވެހިންގެ ގިނަ ބަޔަކު ދާދިފަހަކާޖެހެދެން "އަރުވާލެވިގެން" ތިބި އިނގިރޭސިވިލާތަށެވެ. އެ ގައުމުގެ ވެރިރަށް ލަންޑަނަށެވެ. އެކަމު "އަރުވާލެވޭކަށް" ނޫނެވެ. ޓޫރިޒަމް އިޝްތިހާރު ކުރަން ދުނިޔޭގައި ބާއްވާ ދެވަނަ އަށް އެންމެ ބޮޑު ފެއާ، ވޯލްޑް ޓްރެވަލް މާރުކޭޓު (ޑަބްލިއުޓީއެމް) ކަވަރު ކުރާށެވެ. އެއާޕޯޓަށް ފައިބައި ހަމަޖެހިނުލެވިގެން އުޅެނިކޮށް ޓްރޯލީއެއް ބަރުކޮށް ފޮށި ތަކެއް އަރުވައިގެން މީހަކު އެބަ އާދެ އެވެ. އޭނާ އަހަރެން ފެނި މަށާދިމާލަށް ހަނާ އަޅާލައިފި އެވެ. މިއީ ސަރުކާރުގެ މާކެޓިން ކުންފުނި އެމްއެމްޕީއާރުސީގެ މުވައްޒަފެކެވެ. އެ ކުންފުނީގެ ސޯޝަލް މީޑިޔާ ކަންކަން ބަލަހައްޓާ މުވައްޒަފެވެ. އޭނާގެ އަތުގައި ހުރި ފޮށިތަކުގައި އެހުރީ ރާއްޖޭން ފެއާއަށް ގެންދާ ސާމާނެވެ.\n"އެބަ އަންނަން ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އަށް ގޮސް ލިއުމެއް ހޯދައިގެން،" އެހެން ބުނެފައި އޭނާ ދިޔައީ އެއާޕޯޓް އެމްއެފްޑީއޭ އޮފީހަށެވެ.\nއިނގިރޭސިވިލާތަކީ ޔޫރަޕުގެ ގައުމަކަށް ވުމުން އެ ގައުމަށް ކޮންމެ ކޮންމެ އެއްޗެއް އެތެރެއެއް ނުކުރެވެ އެވެ. އެކަމަށް ހާއްސަ ސެޓިފިކެޓެއް ބޭނުންވާނެ އެވެ. އެހެންވެ އެ ދިޔައީ އެ ސެޓިފިކެޓް ހޯދާށެވެ. އިރުކޮޅެއް ފަހުން މި ދަތުރުގައި ބައިވެރިވާ އެމްއެމްޕީއާރުސީގެ އެހެން މުވައްޒަފުން ވެސް އެއާޕޯޓަށް އަތުވެއްޖެ އެވެ. އެކަމަކު އެ ލިއުން ނުލިބޭތީ ކުރިން ދިޔަ ކުއްޖާ އެ ތަނުގައި "ތާށިވީ" އެވެ. އަދި ނާދެ އެވެ. އިރުގަނޑެއް ފަހުން އައިއިރު އައީ ތެމިފޯވެގެންނެވެ. އޭރު ޗެކިން ކައުންޓަރު ބަންދު ކުރަން ވަގުތު ކުޑަތަން ވަނީ އެވެ. ލަސްވީ އެ ސެޓުފިކެޓް ލިބުން ލަސްވީމަ އެވެ. ތެމިފޯވެފައި ހުއްޓަސް އައީ އެ ލިއުން ހިފައިގެންނެވެ. ދެން މި ލަންޑަން ދަތުރު ފެށުނީ އެވެ.\nލަންޑަނަށް ކުރާ މި ދަތުރުރުގެ ދިގުމިނަކީ އަށް ގަޑިއިރެވެ. އެކަމަކު މި ދަތުރުކޮށް ޑަބްލިއުޓީއެމް މި ފެއާއާ ހަމަޔަށް މި މުވައްޒަފުން އެދަނީ މިއަށް ވުރެ ގިނަ ދުވަހުގެ މަސައްކަތުންނެވެ. ފުރަތަމަ އަހަރު ފެށޭއިރު އެކަމަށް ޕްލޭން ކުރަން ޖެހެ އެވެ. އެކަމަކު އެކަމަށް ލިބޭނީ ކިހާ ފައިސާއެއް ކަމެއް ޔަގީނެއް ނުވާނެ އެވެ. އަދި ފައިސާ ލިބޭނެ ކަމެއް ވެސް އޭރަކު ޔަގީނެއް ނުވާނެ އެވެ. އެހެންވެ ބައިވެރިވާނީ ކޮން ފެއާ ތަކެއްގައި ތޯ؟ ބައިވެރިވާނެތޯ ނުވަތަ ނޫންތޯއެއްވެސް ނޭނގޭނެ އެވެ. އަދި ރާއްޖެ އިޝްތިހާރު ކުރަން ކުރާނީ ކޮންކަމެއް ކަމެއް ވެސް ނޭނގޭނެ އެވެ. ދެން ކުއްލި އަކަށް ބަޖެޓު ލިބޭނެ އެވެ. މީގެންކަމެއް ކުރަން ބަލާއިރު ދީފައި ހުންނާނީ މަދު ފައިސާ ކޮޅެކެވެ. ދެން ޖެހޭނީ އެކަން ރާވާށެވެ.\nލަންޑަން3ނޮވެމްބަރު 2018: ފެއާ އޮންނަ އެކްސެލް ލަންޑަންގެ ރާއްޖޭގެ ސްޓޯލު އިންތިޒާމު ކުރުމުގެ މަސައްކަތް ކުރިއަށް ދަނީ- ފޮޓޯ: މުހައްމަދު އަފްރާހު| އަވަސް\nސަރުކާރެއްގެ ފަސް އަހަރެއް ނިމުނުއިރު ރާއްޖޭގެ އިޝްތިހާރު ބަޖެޓަކީ އެންމެ 1.5 މިލިއަން ޑޮލަރެވެ. އެކަމަކު ޓޫރިޒަމްގައި ރާއްޖެއާ ވާދަވެރި އަވައްޓެރިންގެ ބަޖެޓު އުޅެނީ 21 މިލިއަން ޑޮލަރުގަ އެވެ. ނޫނީ އެއަށްވުރެ މަތީގަ އެވެ. ނަމަވެސް މާކެޓިން ކުންފުނީގައި ހުރި ވަސީލަތްތަކާއެކު "ފިތިފައި" ތިބެގެން 100 ޕަސެންޓް ދިވެހިން މި މަސައްކަތް ކުރަނީ ގައުމަށްޓަކަ އެވެ. މި ތަނުގައި މަސައްކަތް ކުރާ މުވައްޒަފުންގެ ތެރޭގައި އަންހެން ބޭކަނބަލުން ގިނަ އެވެ. އެއީ މަންމައިންނެވެ. ބައެއް މީހުންގެ އަހަރު ދެ އަހަރު ތިން އަހަރުގެ ކުދިން އެބަތިއްބެވެ. އެ ކުދިން ދޫކޮށް އެ މީހުން ދުނިޔޭގެ ހަތަރު ބިތަށް ގޮސް މަސައްކަތް ކުރަނީ ގައުމީ ލޯބީގަ އެވެ. އެގޮތުން މި އަހަރުގެ ޖެހުއަރީ މަހު އެކަނި މި މުވައްޒަފުން ދުނިޔޭގެ އެކި ހިސާބުތަކުގައި އޮތް ފަސް ފެއާ އަކަށް ދިޔަ އެވެ.\nލަންޑަންއަށް ކުރާ ދިގު ދަތުރަށް މުވައްޒަފުން ތައްޔާރުވަނީ- ފޮޓޯ: މުހައްމަދު އަފްރާހު| އަވަސް\nޓޫރިޒަމް ސިނާއަތުން ގައުމު އިޝްތިހާރު ނުކުރެވޭތީ އުކާހާ ގަލެއް ބޮލުގައި ޖެހުނަސް ވަރިހަމަ ކަމަށް ބަލައިގެންނެވެ. އެކަމަކު ޝައުގުވެރިކަމުގަ އެވެ. ފެއާ ފަށާ ދުވަހު ގައުމީ ހެދުމުގައި އަބަދު ވެސް ތިބޭނީ މި މުވައްޒަފުންނެވެ. ފިނި ގަދަޔަސް ފިރިހެން މުވައްޒަފުން ތިބޭނީ ފެން ފައިވާނުގަ އެވެ. އަންހެން މުވައްޒަފުން ތިބޭނީ ދިވެހި ލިބާހުގަ އެވެ. މިކަމުގައި ކުންފުނީގެ އެމްޑީ އިން ފެށިގެން އެންމެ ޖޫނިއާ މުވައްޒަފު ވެސް ބައިވެރިވާނެ އެވެ.\nޓޫރިޒަމްގެ އަވަސް ކުރިއެރުމާއެކު ރާއްޖޭގެ ޓޫރިޒަމް އެނދު ބައިލައްކަ އަށް އަރަން ކައިރިވެއްޖެ އެވެ. އެހެންވެ ގައުމު ޕްރޮމޯޓް ކުރުން ވަރުގަދަ ކުރުމުގެ ވަގުތު ކުޑަތަން ވަނީ އެވެ. އަދި ޓޫރިޒަމްގެ ވާދަވެރިކަމާއެކު ވިޔަފާރި ތަކުން ފެއާތަކުގައި ބައިވެރިވުން އިތުރުވެސް ކޮށްފި އެވެ. ކުރިން ބައިވެރިންގެ އަދަދު 15 އިން މަތީގައި އުޅުނުނަމަވެސް މިހާރު މި އަދަދު 100 އިން މަތިވެ، ކުންފުނިތަކުގެ އަދަދު ވެސް ފަސް ފޮޅަހުން ސަތޭކަ އަށް އިތުރުވެއްޖެ އެވެ. ނަތީޖާއަކީ މާކެޓިން ކުންފުނީގެ މުވައްޒަފުންގެ ބޮލަށް ބާރުވުމެވެ. "ޕްރެޝަރު" މަތިވަމުން ދިއުމެވެ.\nޓޫރިޒަމް ވިޔަފާރި ތަކުން ޕްރޮމޯޝަނަށް ހެސްކިޔާފަ މިލިއަން ޑޮލަރު ހަރަދު ކުރާއިރު ގައުމުގެ ޑެސްޓިނޭޝަން މާކެޓިން އަށް ކުރާ ހޭދަ ވަނީ މަދެވެ. ނަތީޖާއަކީ ގައުމުގެ ނަން ގެއްލުމުގެ ބިރު ހީވުމެވެ. "ބްރޭންޑިން" އަތުން ދޫވުމެވެ. ނަމަވެސް މި މުވައްޒަފުން އެންމެ ފުކެއް ވެސް ދޫނުދީ ހިފަހައްޓާލަނީ "އާނދޮގޭ މަމެންތިއްބާ ތިޔާހެއްނޭ ނުވާނެއޭ ބުނަމުންނެވެ" ނަތީޖާއަކީ ޓޫރިޒަމް އެރައިވަލް ވެސް އިންޑަސްޓްރީއާ ގުޅިގެން ކުރާ މަސައްކަތުން ހިފެހެއްޓިފައި ހުރުމެވެ.\nމި މުވައްޒަފުން ފުރަތަމަ ފެއާ އޮންނަ ގައުމުގައި ފައި ޖެހުމާއެކު ދާން ޖެހެނީ އެ ފެއާ ގްރައުންޑަށެވެ. އެތަން އޮތް ގޮތް ބަލާށެވެ. ފިނިކަމުން ގަނޑުވިއަސް ނޫނީ ހޫނުކަމުން ފިހެވުނަސް މިކަމުގައި އުޒުރެއް ނޯންނާނެ އެވެ. ޖެހޭނީ ކުރާށެވެ. އެ ތަނަށް ގޮސް ކުންފުނި ތަކުން ފެއާ އަށް ގެންދާ ސާމާނު އެ މީހުން އަތުރާލާނެވެ. އެކަމުގައި ކުންފުނީގެ އެމްޑީ ވެސް އެހެން މުވައްޒަފުންނެކޭ އެއްގޮތަށް މަސައްކަތް ކުރާނެ އެވެ.\nމި މުވައްޒަފުން އެ ދުވަހުން ފެށިގެން ކުރާނީ ތަފާތު އެކި ހިޔާލުތަކުގެ، އެކި މިޒާޖުގެ މީހުން އުޅޭ ޓޫރިޒަމް ސިނާއަތުގެ މީހުން އެންމެ ބޭނުންވާ ގޮތަށް ދިވެހި ސްޓޯލް އަތުރާ ދިނުމުގެ މަސައްކަތެވެ. މި އަހަރުގެ ޑަބްލިއުޓީއެމް އަށް ބަލާއިރު ރާއްޖޭގެ ރަސްމީ ކެމްޕޭން މެޓީރިއަލް ނުލައި ކޮންމެ ކުންފުންޏަކުން އެވްރެޖުކޮށް 15 ކިލޯގެ އެއްޗިހި ގެންދިޔަ ކަމަށްވެ އެވެ. މިކަމުގައި ހިސާބެއް ޖަހަން 60 ކުންފުނިން އެއްޗި ގެނައިކަމަށް ބެލިނަމަވެސް އެއީ ނުވަ ސަތޭކައެއްހާ ކިލޯގެ ސާމާނެވެ. މީގެތެރޭގައި ލީފްލެޓާއި ބްރޯޝާ ފަދަ ސާމާނު ހިމެނެ އެވެ. މިތަކެތި ކަނޑައި ސްޓޯލްތަކުގައި ބަރާބަރަށް އެތުރުމަކީ މި މުވައްޒަފުން ކޮންމެ ފެއާއެއްގައި ކުރާ ކަމެކެވެ.\nލަންޑަން 6، ނޮވެމްބަރު 2018: ދުނިޔޭގެ އެންމެ ބޮޑު އެއް ޓޫރިޒަމް ފެއާ ކަމަށްވާ ވޯލްޑް ޓްރެވަލް މާކެޓުގެ ރާއްޖޭގެ ސްޓޯލްގައި އެމްއެމްޕީއާރުސީގެ އެކްޓިން އެމްޑީ ހާރިސް ދިވެހި ހެދުމުގައި- ފޮޓޯ: މުހައްމަދު އަފްރާހު| އަވަސް\nބޭރުގެ ފެއާއެއްގައި ބައިވެރިވުމޭ ބުނީމަ މީހުން ބުނަނީ އެ މީހުން ދަނީ ޗުއްޓީ ހޭދަކުރާށެވެ. ބޭރަށް ގޮސް ރަނގަޅަށް ކާލައިގެން ޝޮޕިން ކޮށްލަނީ އެވެ. ހަރާން އެއްކަމެއް ވެސް ކުރާ ބައެއް ނޫނެވެ. އެކަމަކު އުޅެލީމަ އެނގެނީ މިކަމަކީ ފިސާރި ހައްޓަށް ބުރަ، ބުރަ ކައްޓަން ވާން ކުރާ ކަމެއް ކަމެވެ. ފެއާގެ ދުވަސް ނިންމާފަ ހޮޓަލާ ހަމަ އަށް ދެވޭއިރު ހުންނަނީ ހަފުސްވެފަ އެވެ. ހޮޓަލަށްދާ މަގުމަތީގައި ކާރުގައި ނިދާ މުވައްޒަފުން މަދެއްނޫނެވެ. ފެއާގެ ފޯރީގައި އެއް ފަހަރު ކާލައިގެން އުޅޭ މުވައްޒަފުން ތިބެ އެވެ. ކޮންމެއަސް މިބުރަކަމުގައި މި އަހަރުގެ ޑަބްލިއުޓީއެމް މި އަހަރަށް މުވައްޒަފުން ނިންމައިލަނީ އެވެ. ޓޫރިޒަމް އިޝްތިހާރު ކުރުމަށް ގައުމުން ބޭރަށް ގޮސް އުޅެލުމަކީ ކިހާވަރެއްގެ މަސައްކަތެއްކަން އެނގޭނީ ހަމަ މިމީހުންނަށެވެ.\nއިނގިރޭސިވިލާތް ޓޫރިޒަމް ވޯލްޑް ޓްރެވަލް މާކެޓް\nޑަބްލިއުޓީއެމްގައި ރާއްޖެ އަށް "އޭ" ރިޕޯޓެއް!\nޑަބްލިއުޓީއެމްގައި ދިވެހިންގެ އުންމީދު މިފަހަރު މާބޮޑު!\nލަންޑަން: ތިޔަ ހީކުރާ ކަހަލަ ސިޓީއެއް ނޫން!\nއެންމެންގެ ހިތް ރާއްޖޭގެ ކޮތަޅަށް!


ވަރލްޑްކަޕް ޓްރޮފީއާއެކު ރައީސް ޔާމީން ތާރީޚުގެ ...\nކޮޕަޑެލްރޭން ރެއަލްމެޑްރިޑް ކަޓައިފި\nby vomadmin January 25, 2018\nފީފާ ވަރލްޑްކަޕް ޓްރޮފީ އުފުލާލި ފުރަތަމަ ދިވެއްސެއްގެ ގޮތުގައި ރައީސް ޔާމީން ތާރީޚުގެ ތެރެއަށް ވަދެވަޑައިގެންފިއެވެ.\nއެމަނިކުފާނު ފީފާ ވަރލްޑްކަޕް ޓްރޮފީ އުފުއްލަވާލެއްވީ ރާއްޖޭގެ ޤައުމީ ފުޓްބޯޅަ ދަނޑުގައި މިރޭ ބޭއްވި ޚާއްސަ ރަސްމިއްޔާތެއްގައެވެ.\nދުނިޔޭގެ އެންމެ މަޤްބޫލް އެންމެ އަގުބޮޑު ޓްރޮފީ ބައެއް ޤައުމުތަކަށް ގެންދިއުމަށް ފަށާފައިވާ ޓުއަރގައި މިއަދު ރާއްޖެ ގެނައި މިޓްރޮޕީ ރައީސުލްޖުމްހޫރިއްޔާގެ އަތްޕުޅަށް އެރުވީ 1998 ވަނަ އަހަރު އެމުބާރާތް ކާމިޔާބުކުރި ފްރާންސްގެ ޤައުމީޓީމުގެ ކުޅުންތެރިޔާ ކްރިސްޓިއަން ކަރެމްބޫއެވެ. ރައީސް ޔާމީން ވަރލްޑްކަޕް ޓްރޮފީ އުފުއްލަވާލައްވާފައިވަނީ ގިނަ ޢަދަދެއްގެ ދިވެހިރައްޔިތުންގެ ކުރިމަތީގައެވެ.\nމި ރަސްމިއްޔާތުގައި ވާހަކަފުޅުދައްކަވަމުން ރައީސުލްޖުމްހޫރިއްޔާ ވިދާޅުވީ މިއީ ވަރަށް އުފާވެރި ވަގުތެއް ކަމަށާއި، މިއީ މަދުން ނޫނީ ނުލިބޭނެ ފުރުޞަތެއްކަމަށެވެ. އަދި މިފަދަ ދެވަނަ ފުރުޞަތެއް ނުލިބިދާނެކަމަށް އެމަނިކުފާނު ވިދާޅުވިއެވެ. އެމަނިކުފާން ވިދާޅުވީ އެންމެ މަޤްބޫލް، އެންމެ އައިކޮނިކް، އެންމެ ފަޚްރުވެރި ޓްރޮފީ މިވަގުތު ހުރީ ދުނިޔޭގެ އެންމެ މަޤްބޫލް ހަނީމޫން ޑެސްޓިނޭޝަންގައިކަމަށެވެ. މިއީ ވަރަށް ބޮޑު އުފަލެއް ކަމަށާއި، މިފުރުޞަތު ލިބުނީތީ އުފާކުރައްވާކަމަށެވެ.\nމިރޭގެ ރަސްމިއްޔާތުގައި އެފްއޭއެމްގެ ރައީސް ބައްސާމް ޢަދީލް ޖަލީލް ވިދާޅުވީ މިއީ ވަރަށް ތާރީޚީ، އުފާވެރި ވަގުތެއްކަމަށާއި، މި ފުރުސަތު ދިވެހިންނަށް ތަނަވަސްކޮށްދެއްވުމަށް ޚިޔާލުދެއްވައި ބާރުއެޅުއްވީތީ ރައީސުލްޖުމްހޫރިޔާއަށް ޝުކުރުއަދާކުރައްވާކަމަށެވެ.\nވަރލްޑްކަޕް ޓްރޮފީ ރާއްޖެ ގެނައީ މިދަތުރަށް ޚާއްޞަކޮށްފައިވާ މަތިންދާ ބޯޓްގައި މިރޭ އިރުއޮއްސި 6:02 ގައެވެ. ވެލާނާ އިންޓަރނޭޝަނަލް އެއަޕޯރޓްގެ ވީއައިޕީ ލައުންޖައި މިޓްރޮފީ އެންމެ ފުރަތަމަ ދައްކާލެއްވީ ރައީސުލްޖުމްހޫރިއްޔާގެ އަނބިކަނބަލުން ފާޠިމަތު އިބްރާހީމްއެވެ. ފޮޓޯއާއެކު ފޮޓޯ ނެގުމުގެ ފުރުޞަތު އޮންނާނީ މާދަމާ ހެނދުނު 8 ން ހަވީރު5އަށް މާފަންނު ސްޓޭޑިއަމްގައެވެ.\nފެބްރުއަރީ މަސް ތެރޭގައި ޓްރީޓޮޕް ހޮސްޕިޓަލުން ރައްޔިތުންނަށް ޚިދުމަތް ލިބިގެންދާނެ- މިނިސްޓަރ ނާޒިމް\nއެމްޑީޕީގެ ޕްރައިމަރީގައި ވާދަކުރާ ކެންޑިޑޭޓުންގެ ތެރެއިން ތިންބައިކުޅަ އެއްބަޔަކީ އަންހެނުން\nކުރިއަށްއޮތް ލޯކަލް ކައުންސިލަށް ވާދަކުރުމަށް ކެންޑިޑޭޓުން ހޮވުމަށް އަންނަ ހުކުރު ދުވަހު ބާއްވާ އެމްޑީޕީގެ ޕްރައިމަރީގައި ވާދަކުރައްވާ ކެންޑިޑޭޓުންގެ ...\nvomadmin January 29, 2020\nސ. ހުޅުމީދޫ ސިއްހީމަރުކަޒުގެ އެކްސްޓެންޝަން އިމާރާތުގެ މަސައްކަތް ބަޔަކާ ހަވާލުކޮށްފި\nއައްޑޫ ސިޓީ ހުޅުމީދޫ ސިއްހީމަރުކަޒުގެ އެކްސްޓެންޝަން އިމާރަތް ހެދުމަށް ބަޔަކާ ހަވާލުކޮށްފިއެވެ. ޖުލައި 11 ވަނަ ދުވަހު މިނިސްޓްރީ ...


Yunaange dhemafirin hahyaru kohfi\nޔުނާންގެ ދެމަފިރިން ހައްޔަރު ކޮށްފި\nކުޑަ ދެ ކުއްޖަކަށް ޖިންސީ ގޯނާ ކުރި ކަމުގެ ތުހުމަތުގައި ފިލްމީ ތަރި މުހައްމަދު ޔުނާނާއި އޭނާގެ އަންހެނުން ފާތުމަތު ރިހުލާ ހައްޔަރު ކޮށްފި އެވެ.\nޔުނާން އާއި ރިހުލާގެ މައްޗަށް ކުޑަކުއްޖަކާއެކު ގަދަ ކަމުން ޖިންސީ އަމަލެއް ހިންގުމުގެ ތުހުމަތު ވަނީ ކޮށްފައެވެ. އެ މައްސަލަ ފުލުހަށް ރިޕޯޓް ކޮށްފައިވަނީ ޔުނާންގެ އެއްބަނޑު އެއްބަފާ ބޭބެ ކަމަށް ވެއެވެ. އިއްޔެ ހެނދުނުން ފެށިގެން އޭނާ ދަނީ އޭނާގެ ކޮއްކޮ ޔުނާންއާއި ރިހުލާ ހައްޔަރު ކުރަން ގޮވާލަމުންނެވެ. އަދި އެ ދެ މީހުންނަށް ދުވަަހަކުވެސް މައާފު ނުކުރާނެ ކަމަށް އޭނާ ކުރި ޕޯސްޓްތަކެއްގައި ބުނެފައިވެއެވެ. އެ ޕޯސްޓްތައް ޝެއާކޮށް ވަރަށް ގިނަ ބަޔަކު ދަނީ ފޭސްބުކާއި ޓްވިޓާގައި އެ ދެމަފިރިން ހައްޔަރުކޮށް ތުހުމަތުތައް ބެލުމަށް ގޮވާލަމުންނެވެ.\nފުލުހުން ބުނީ 15 އަހަރުގެ ކުއްޖަކާއެކު ގަދަކަމުން ބަދުއަހުލާގީ އަމަލު ހިންގި މައްސަލައިގެ ތުހުމަތަށް ދެ މީހަކު ހައްޔަރު ކޮށްފައިވާ ކަމަށެވެ.\nމި މައްސަލާގައި އެ މީހުން ހައްޔަރު ކުރުމަށް ގޮވާލާ އިއްޔެ ހަވީރު ބަޔަކު ވަނީ އެ މީހުން ދިރިއުޅެ ގެ ކައިރިއަށް ގޮސް މުޒާހަރާވެސް ކޮށްފަ އެވެ. މުޒާހަރާ ކުރަމުންދަނިކޮށް ފުލުހުން ވަނީ އެ ވަގުތު އެ ދެމީހުން ވެހިކަލަށް އަރުވައިގެން ފުލުހުންގެ އިދަރާއަށްވެސް ގެންގޮސްފަ އެވެ. ނަމަވެސް އޭރު އެ ދެމީހުން ހައްޔަރު ނުކުރާ ކަމަށާއި އެއީ އެ ދެމީހުން ހިމާޔަތަށް އެދުމުން ހިމާޔަތް ދިނީ ކަމަށް ފުލުހުން ވަނީ ބުނެފަ އެވެ.


Saudi-Iran mashvaraathah Baghdad gai kuriah\nބަޣްދާދު ސަރަހައްދީ ސަމިޓް ކުރިއަށް ދަނީ: އަހަރަކު އެއްފަހަރު ބާއްވަން ރަނގަޅު ސަމިޓެއް ކަމަށް ވިދާޅުވި\nސައުދީއާ އީރާނުން ބަޣުދާދުގައި މަޝްވަރާ ކުރަމުން ގެންދާ ކަމަށް އިރާގުގެ ފޮރިން މިނިސްޓަރު ފުއާދު ހުސައިން ވިދާޅުވެއްޖެ އެވެ. އޭނާ ވިދާޅުވީ މަޝްވަރާ ކުރެވެނީ ދެ ގައުމުގެ ދެމެދުގައި ވިސްނުން ތަފާތުވެފައި ހުރި މައްސަލަތައް ކޮޅެއްގައި ޖެއްސޭތޯ ކަށެވެ.\nއީރާގުގައި މިދިއަ ހޮނިހިރު ދުވަހު ސަރަހައްދީ ސަމިއްޓެއް ބޭއްވި އެވެ. މައިގަނޑު އަމާޒަކީ ސަރައްދު އެކުވެރި ކުރުމެވެ. އީރާގުގައި ތިބި އެމެރިކާ ސިފައިން އެ ގަމުން ފައިބައި މަޝްރަހު ބެލެހެއްޓުން އީރާގާ ހަވާލު ކުރުމާ މެދު ވެސް ވާހަކަ ދެކެވުނެވެ.\nއިރާގުގައި އޮތް ބަޣުދާދު ސަމިޓުގައި ސަރަހައްދީ ގައުމުތަކުން ބައިވެރިވި އެވެ. އޭގެ ތެރޭގައި ސައުދީއާ އީރާން ވެސް ހިމެނެ އެވެ. މިސްރާއި އުރުދުން އަދި ސަރަހައްދުން ބޭރުން ފްރާންސް ވެސް ބައިވެރިވި އެވެ.\nފުއާދު ހުސައިން ވިދާޅުވި ގޮތުން ސައުދިއާ އީރާނުން ވެސް ގުޅުން ބަދަހި ކުރަން އެދެ އެވެ. ތިންވަނަ ފަރާތެއްގެ ސަބަބުން އުފެދިފައި ހުރި ހަމަނުޖެހުންތަކަކީ މާބޮޑު ކަމަކަށް ނުހަދައި ދެ ގައުމުން ވެސް ބޭނުން ވަނީ ގާތްގުޅުމެއް ދެމެހެއްޓުމަށް ކަމަށް އީރާގުގެ ފޮރިން މިނިސްޓަރު ވިދާޅުވި އެވެ.\nސައުދިއާ އިރާނުން މައްސަލަތައް ހައްލު ކުރަން ސިއްރިއްޔާތުގައި މަޝްވަރާ ބައްދަލުވުންތައް ވަނީ މިއަހަރު ކުރީކޮޅުގައި ވެސް ބާއްވާފަ އެވެ. ދެ ގައުމުގެ ގުޅުން ކަނޑައިގެން ގޮސް ފުރަގަސްދީފައި ވަނީ 2016 ގައެވެ.\nފުއާދު ވިދާޅުވި ގޮތުން ސަރައްދީ ސަމިޓެއް ކޮންމެ އަހަރަކު ކޮންމެވެސް ގައުމެއްގައި ބޭއްވުމަކީ ފައިދާ ބޮޑު ކަމެކެވެ. ގައުމުތަކުގެ ވެރިން އެއްމޭޒު ދޮށުގައި އެކުވެލައި ސައްލާ ކުރުމުން އުފެދިންދާ އަހުވަންތަކަމުގެ އިތުރުން ގައުމުތަކަށް ލިބޭ ވަރަށް ބޮޑު ދިރުމެއް ކަމަށް ވެސް ފުއާދު ސިފަކުރެއްވި އެވެ.\nއީރާންގެ ވެރިކަން ބަދަލުވުމާ ގުޅިގެން އާންމުކޮށް ބުނެވުނު ގޮތާ ޚިލާފަށް ސައުދީއާ އީރާންގެ ގުޅުން ވާންފެށީ ރަނގަޅެެވެ. އީރާންގެ ރައީސްކަމަށް އިބްރާހީމް ރައިސީ ވަޑައިގަތުމަށް ފަހު ދެ ގައުމުގެ ގުޅުން ގޯސްވެދާނެ ކަމަށް ބުނެވުނު ނަމަވެސް ރައީސީ ވިދާޅުވީ ސައޫދީއާއެކު ގުޅުން ބަދަހި ކުރެއްވުމަށް އެދިވަޑައިގެން ހުންނެވި ކަމަށެވެ.\nސައުދީ އަަރަބިއްޔާ އީރާން އިރާގު + މެދު އިރުމަތި


Aa coach ge visnun: Balikuran undhagoo team eh thayyaarukurun | Mihaaru\nއާ ކޯޗުގެ ވިސްނުން: ބަލިކުރަން އުނދަގޫ ޓީމެއް ތައްޔާރުކުރުން\n20 އޯގަސްޓް 2016 - 07:41 14 comments\nމެއި 30 ވަނަ ދުވަހު އެފްއޭއެމް ހިންގުމާ ހަވާލުވުމަށް ފަހު އެފްއޭއެމްގެ ރައީސް އަހުމަދު ތޯރިގު (ޓޮމް) ރާއްޖޭގެ ފުޓްބޯޅައިގެ ކުރިމަގާ މެދު ދެއްކެވީ ކުރިއަށް އޮތް 10 ނޫނީ 20 އަހަރަށް ރާއްޖޭގެ ފުޓްބޯޅަ އެހެން ލެވެލަކަށް ގެންދަން ހަދާ މާސްޓަ ޕްލޭނެއްގެ ވާހަކަ އެވެ. އެ ޕްލޭންގެ އެންމެ މުހިއްމު ދައުރެއް އަދާކުރާނީ ސީނިއާ ގައުމީ ޓީމެވެ. އެ ޓީމަށް އާ ކޯޗެއް މިހާރު ހަމަޖައްސާފައިވަނީ ޓެކްނިކަލް ކޮމިޓީގެ ލަފާ ވެސް ހޯދައިގެންނެވެ. ގައުމީ ޓީމާ ހަވާލުވުމަށް ފަހު ފުރަތަމަ ފަހަރަށް މީޑިއާއާ ބައްދަލުކޮށް ވާހަކަ ދައްކަމުން ގައުމީ ކޯޗު ޑަރެން ސްޓެވާޓް ބުނީ ދިވެހި ކުޅުންތެރިންގެ ހުނަރު ބޭނުންކޮށްގެން ރަނގަޅު ނަތީޖާ ނެރެވިދާނެ ކަމަށެވެ.\nޕޮޕޯފް އާއި ހާބަޓް: ނަތީޖާ އަށް މާ ބޮޑު ސަމާލުކަމެއް ނުދޭ\nއެފްއޭއެމް ނޯމަލައިޒޭޝަން ކޮމިޓީން ގައުމީ ޓީމަށް މިދިޔަ އަހަރު ޖެނުއަރީ މަހު ހަމަޖެއްސީ 2013 ވަނަ އަހަރު ނިއު ރޭޑިއަންޓަށް ރާއްޖޭގެ ހުރިހާ މުބާރާތެއް ކާމިޔާބު ކޮށްދިން ކޯޗު ބަލްގޭރިއާގެ ވެލިޒާ ޕޮޕޯފް އެވެ. ގައުމީ ޓީމާ ހަވާލުވުމަށް ފަހު ޕޮޕޯފް މީޑިއާ އަށް ދިން އިންޓަވިއުއެއްގައި ބުނީ ކުރިއަށް ދެވޭނީ މޮޅެތި ޓީމުތަކާ ކުޅެގެން ކަމަށާއި ބަލިވިޔަސް ފަރުވާލެއް ނެތް ކަމަށެވެ. އަދި އާދައިގެ ޓީމުތަކާ ކުޅެގެން މޮޅުވިޔަސް ކުރިމަގެއް ނެތް ކަމަށް އޭނާ ބުންޏެވެ.\nޕޮޕޯފްގެ ކޯޗުކަމުގައި ގައުމީ ޓީމުގައި މައްސަލަތަކެއް ދިމާވިއިރު އޭނާ އަށް ގިނަ މެޗުތަކުގައި ރަނގަޅު ނަތީޖާއެއް ނުނެރެވުނެވެ. ޕޮޕޯފްގެ ކޯޗުކަމުގައި ގައުމީ ޓީމުން އެންމެ ރަނގަޅު ކުޅުމެއް ދެއްކީ ގަތަރާ ދެކޮޅަށް ގަލޮޅު ދަނޑުގައި ކުޅުނު މެޗުގަ އެވެ. އެ މެޗުން ބަލިވީ ފަހު ވަގުތު ވަން ލަނޑަކުންނެވެ. އެ އަށް ފަހު ދެން ކުޅުނު މެޗުތަކުން ރާއްޖެ ކުރިމަތިލީ ނާކާމިޔާބާ އެވެ.\nޕޮޕޯފް ވަކިކުރުމަށް ފަހު މިދިއަ އަހަރުގެ ސެޕްޓެމްބަރު މަހު ގައުމީ ޓީމު ހަވާލުކުރީ ނިއު ޒީލެންޑަށް 2010 ވަނަ އަހަރުގެ ވޯލްޑް ކަޕްގައި ކޯޗުކޮށްދިން ރިކީ ހާބަޓްއާ އެވެ. އޭނާ އަކީ ގައުމީ ޓީމާ ހަވާލުވި އެންމެ މަތީ ލެވެލެއްގައި ކޯޗުކޮށްދިން ކޯޗެވެ. އެހެންކަމުން ގިނަ ބަޔަކު އުއްމީދު ކޮށްގެން ތިބީ ހާބަޓްގެ އިރުޝާދުގެ ދަށުން ގައުމީ ޓީމަށް ބޮޑު ކުރިއެރުމެއް ލިބޭނެ ކަމަށެވެ. ނަމަވެސް އެހެނެއްނުވި އެވެ. ކޯޗުކަމުގައި ހޭދަވި ނުވަ ވަރަކަށް މަހު ވެސް ހާބަޓްގެ ފަރާތުން އިވުނީ އެއް ވާހަކަތަކެކެވެ. އެއީ އޭނާ މަސައްކަތްކުރަމުން އަންނަނީ މުސްތަގުބަލަށް ޓީމެއް ބިނާކުރަން ކަމަށާއި ފުރަތަމަ އާ ޓީމެއް ގޮވައިގެން ކުޅޭއިރު ދަށް ނަތީޖާތަކެއް ފެންނާނެ ކަމަށެވެ.\nސާފް ސުޒުކީ ކަޕާއި ބަންގުބަންދު ގޯލްޑް ކަޕް އަދި ސައުތު އޭޝިއަން ގޭމްސްގެ ސެމީ ފައިނަލުން ރާއްޖެ ބަލިވުމުން ހާބަޓްގެ ފަރާތުން އިވުނީ އެއް ޝަކުވާތަކެކެވެ. ފަރިތަކުރަން ވަގުތު ނުލިބޭ ކަމަށާއި ޒުވާން ކުޅުންތެރިން ހިމެނޭ ޓީމެއް ގޮވައިގެން ކުޅޭއިރު މި ފަދަ ނަތީޖާތައް ނުކުންނާނެ ކަމަށެވެ.\nހާބަޓްގެ އިރުޝާދުގެ ދަށުން ގައުމީ ޓީމު ކުޅުނު އެންމެ ފަހު މެޗަކީ މިދިޔަ ޖޫން2ވަނަ ދުވަހު ގަލޮޅު ދަނޑުގައި ޔަމަން އަތުން ބަލިވި މެޗެވެ. އެއީ ފާއިތުވި 15 ވަރަކަށް އަހަރު ގަލޮޅު ދަނޑުގައި ގައުމީ ޓީމުގެ ފަރާތުން އެންމެ ދަށް ކުޅުމެއް ފެނުނު ދުވަހެވެ. ރޭވުންތެރިކަމެއް، ޓީމުތެރޭގައި ރޫހެއް ނެތެވެ.\nއެފްއޭއެމުން ހާބަޓް މަގާމުން ވަކިކުރި ސަބަބު ބެލުމަށް ވަނީ ރިޕޯޓެއް ތައްޔާރުކޮށްފަ އެވެ. އެއީ ހާބަޓް ހުރިއިރު ހެދުނު ގޯސްތައް މުސްތަގުބަލުގައި ތަކުރާރުވިޔަ ނުދިނުމަށެވެ. ގައުމީ ޓީމު މިހާރު އޮތް ހާލަތުން އަރައިގަނެ ކާމިޔާބުގެ މަގަށް ޓީމު ގެންދިއުމަށެވެ.\nއެފްއޭއެމުން ގައުމީ ޓީމަށް ގެނައި އާ ކޯޗު އޮސްޓްރޭލިއާގެ ސްޓެވާޓަކީ ކޯޗިންގައި މާ މަޝްހޫރު ނަމެއް ނޫނެވެ. މީގެ ކުރިން ގައުމީ ޓީމަކަށް ކޯޗުކޮށްދީފައިނުވި ނަަމަވެސް އެފްއޭއެމުން އޭނާއާ މި ޒިންމާ ހަވާލުކޮށްފައިވަނީ 10 ކޯޗެއް ރާއްޖެއާ ހަވާލުވުމުގެ ޝައުގުވެރިކަން ފާޅުކޮށްފައިވަނިކޮށެވެ.\nބޭނުންވަނީ ރާއްޖެ އަކީ ބަލިކުރަން އުނދަގޫ ޓީމަކަށް ހަދަން: ސްޓެވާޓް\nއޮސްޓްރޭލިއާ ގައުމީ ޓީމަށް ވެސް ކުޅެފައިވާ ސްޓެވާޓަކީ އޭޝިއާ ފުޓްބޯޅައިގެ ތަޖުރިބާ ހުރި ކޯޗެކެވެ.\nކުޅުންތެރިއެއްގެ ގޮތުގަޔާއި ކޯޗެއްގެ ގޮތުގައި ސްޓެވާޓް ވަނީ ފާއިތުވި 26 ވަރަކަށް އަހަރު އޭޝިއާގައި މަސައްކަތް ކޮށްފަ އެވެ. އޭނާ ބުނީ މިއީ އޭނާގެ ޕްލަސް ޕޮއިންޓެއް ކަމަށެވެ.\n"އޭޝިއާ ފުޓްބޯޅައިގެ ތަޖުރިބާ އަހަރެންގެ އެބަހުރި. އެކަމަކު ދެކުނު އޭޝިއާގެ ފުޓްބޯޅަ އަށް އާވެދާނެ،" ސްޓެވާޓް ބުންޏެވެ.\n"ރާއްޖޭގެ ކުޅުންތެރިންގެ ހުނަރު އެބަހުރި. އަހަރެން މަސައްކަތްކުރި ޓީމުތަކުގެ ކުޅުންތެރިންނާއި ރާއްޖޭގެ ކުޅުންތެރިންގެ ހުނަރު މާ ބޮޑު ތަފާތެއް ނެތް. އަހަރެން ބޭނުމީ ރާއްޖެ ޓީމަކީ ބަލިކުރަން އުނދަގޫ ޓީމަކަށް ހަދަން."\nގައުމީ ޓީމަށް އެންމެ ފަހުން އިރުޝާދު ދިން ހާބަޓް ވަނީ ގިނަ ޒުވާން ކުޅުންތެރިންނަށް ޓީމުން ފުރުސަތު ދީފަ އެވެ. އަދި އޭނާ ބުނަމުން އައީ ގައުމީ ޓީމުގައި އުމުރުން ދޮށީގެ ގިނަ ކުޅުންތެރިންތަކެއް އެބަތިބި ކަމަށާއި މިއީ ޓީމު އާކޮށްލަން ޖެހޭ ވަގުތު ކަމަށެވެ.\nސްޓެވާޓްގެ ވިސްނުން މިކަމުގައި ތަފާތެވެ. އޭނާ ބުނީ އުމުރަށް ވުރެ ބޮޑަށް އޭނާ ބަލާނީ ކުޅުންތެރިޔާ މިހާރު ހުރި ފޯމާއި ދައްކާ ކުޅުމަށް ކަމަށެވެ.\n"އަހަރެން މީ އުމުރަށް ބަލައިގެން ޓީމަށް ކުޅުންތެރިން ހޮވާ ކޯޗެއް ނޫން. އަހަންނަކީ ކުޅުންތެރިންގެ ކޯޗެއް. އުމުރުން 18 އަހަރު ވިޔަސް 38 އަހަރު ވިޔަސް އަހަރެން ބަލާނީ އެ ކުޅުންތެރިއަކު ދައްކާ ކުޅުމަށް. އަހަރެން ބޭނުންވާ ލެވެލަށް ކުޅުންތެރިޔާ އަށް ކުޅެވެންޏާ އެ ނިމުނީ،" ސްޓެވާޓް ބުންޏެވެ.\nތައްޔާރީތަކާ މެދު ޝަކުވާއެއް ނެތް، އަމާޒު ފުރަތަމަ މެޗަށް\nގައުމީ ޓީމާ ސްޓެވާޓް ހަވާލުވީ މިިދިޔަ މަހު 25 ވަނަ ދުވަހު އެވެ. ގައުމީ ޓީމާ އެކު އޭނާ ފުރަތަމަ ނުކުންނާނީ މި މަހު 29 ވަނަ ދުވަހު، 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރި ޓީމާއި މިހާރުގެ ގައުމީ ޓީމުގެ މެދުގައި ކުޅޭ މެޗަށެވެ. އެ އަށް ފަހު ދެން އޮންނާނީ އަންނަ މަހު އެއް ވަަނަ ދުވަހު ބަންގްލަދޭޝްއާ ދެކޮޅަށް ކުޅޭ އެކުވެރިކަމުގެ މެޗެވެ.\nއޭޝިއަން ކަޕް ކޮލިފައިން ރައުންޑުގައި ލާއޯސްއާ ދެކޮޅަށް މާލޭގައި ކުޅޭ މެޗު އޮންނާނީ އަންނަ މަހު ހަ ވަނަ ދުވަހު އެވެ.\nސްޓެވާޓް ބުނީ މި މަހުގެ 27 ވަނަ ދުވަހުގައި ގައުމީ ޓީމުގެ ޕްރެކްޓިސް ފަށައިގެން އެ މެޗަށް ތައްޔާރުވާން ލިބޭނީ މަދު ދުވަސްކޮޅެއް ކަމަށާއި އެފްއޭއެމް ޓެކްނިކަލް ޓީމުގެ އެހީގައި މި މެޗަށް ފުރިހަމަ އަށް ތައްޔާރު ވެވޭނެ ކަމުގެ ޔަގީންކަން އެބައޮތް ކަމަށެވެ.\nގައުމީ ފުޓްބޯޅަ ޓީމުގެ އާ ކޯޗު ޑަރެން ސްޓެވާޓް.\n"އަހަރެން ޓީމާ ހަވާލުވިއިރު މި ޓީމު އޮތް ހާލަތު އެނގޭ. ލާއޯސް މެޗަށް ތައްޔާރުވާން ލިބޭ ދުވަސް މަދު ނަމަވެސް ޝަކުވާއެއް ނެތް. އެއީ ޓެކްނިކަލް ޓީމުގެ އެހީ ހޯދައިގެން މި މެޗުގައި ކާމިޔާބު ހޯދޭނެ ކަމުގެ ޔަގީންކަން އޮތުމުން،" ސްޓެވާޓް ބުންޏެވެ.\nފާއިތުވި މެޗުތަކުގައި ގަލޮޅު ދަނޑުގައި ނެރެފައިވާ ނަތީޖާތައް ދަށް\nމިދިޔަ އަހަރު ޕޮޕޯފްގެ އިރުޝާދުގެ ދަށުން ގައުމީ ޓީމު ގަލޮޅު ދަނޑުގައި ކުޅުނީ ދެ މެޗެވެ. އެއީ ތަޖިކިސްތާން އާއި ގަތަރާ ދެކޮޅަށް ކުޅުނު ދެ މެޗެވެ. ޕޮޕޯވްގެ ކޯޗުކަމުގައި ކުޅުނު ފުރަތަމަ މެޗުން ތަޖިކިސްތާން އަތުން 2-0 އިން ބަލިވިއިރު، ގަތަރު އަތުން ބަލިވީ 1-0 އިންނެވެ.\nހާބަޓްގެ އިރުޝާދުގެ ދަށުން ގައުމީ ޓީމު ވަނީ ގަލޮޅު ދަނޑުގައި ތިން މެޗެއް ކުޅެފަ އެވެ. އެއީ ވޯލްޑް ކަޕް ކޮލިފައިންގައި ހޮން ކޮން އާއި ބޫޓާނާ ދެކޮޅަށް ކުޅުނު މެޗާއި އޭޝިއަން ކަޕް ކޮލިފައިންގައި ޔަަމަނާ ދެކޮޅަށް ކުޅުނު މެޗެވެ.\nހޮން ކޮން އަތުން 1-0 އިން ބަލިވިއިރު، ބުޓާން އަތުން މޮޅުވީ 4-2 އިންނެވެ. އަދި މިދިޔަ ޖޫން މަހު ޔަމަން އަތުން ބަލިވީ 2-0 އިންނެވެ.\nމި ނަތީޖާތަކަށް ބަލާއިރު ގައުމީ ޓީމު ގޮވައިގެން ފުރަތަމަ މެޗަށް ނުކުންނައިރު ސްޓެވާޓަށް ޕްރެޝަރު އެބައޮތެވެ. ނަމަވެސް އޭނާ ބުނީ ޕްރެޝަރު އޮތް ކަަމަށް ނުދެކޭ ކަމަށާއި ޓީމާ މެދު އިތުބާރު ބޮޑު ކަމަށެވެ. އަދި ކުޅުންތެރިންގެ ހިތްވަރާ އެކު ހުރިހާ ވެސް އަމާޒަކީ ފުރަތަމަ ލާއޯސް މެޗުން މޮޅުވެ އޭޝިއަން ކަޕްގެ ކޮލިފައިން އަނެއް ބުރުން ޖާގަ ހޯދުން ކަމަށް ވެސް ބުންޏެވެ.


ޤުރުއާންކިޔެވުމާ ވުޟޫހުރުން | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ޤުރުއާންކިޔެވުމާ ވުޟޫހުރުން\n2- ޤުރުއާން ތަރުޖަމާ\n3- ޤުރުއާނުގެ އާޔަތް ލިޔެވިފައި ހުންނަ ފޮތްތައް\n4- ޤުރުއާން ހުންނަ ސީޑީ، ކޮމްޕިއުޓަރ\nމުސްލިމަކު އޭނާގެ އާއްމު ދިރިއުޅުމުގެ ތެރޭގައި ހުންނަ ހާލަތުވެސް މި އަންނަނިވި ގޮތްތަކުން ބޭރު ގޮތެއްގައި ހުންނާނެ ކަމަށް ތަޞައްވުރެއް ނުކުރެވެއެވެ. އެއީ :-\n1- ވުޟޫ މަތީ ހުރުން\n2- ޖުނުބުވެރި ޙާލަތު\n3- ޙައިޟު، ނިފާސްވެރި ޙާލަތު\n4- ކުޑަ ޙަދަޘްވެރިވެފައި ( ވުޟޫ ނެތް މީހުން )\nމުސްލިމުން ޢާއްމު ކޮށް ޤުރުއާން ކިޔަވާ ގޮތަކީ މުޞްޙަފް ހިފަހައްޓައިގެން އެ ބަލައިގެން ކިޔެވުމެވެ. ނަމަވެސް އެހެން ގޮތަކަށްވެސް މީހަކު ކިޔަވަފާނެއެވެ. ވީމާ ކިޔަވާ ގޮތް މި ފަދައިން ބެހިދާނެއެވެ:-\n1- މުޞްޙަފް ގައި އަތް ލައިގެން ކިޔެވުން\n2- މުޞްޙަފް ގައި އަތް ނުލާ ކިޔެވުން\nވުޟޫނެތި ޤުރުއާނުގައި ބީހުން ހުއްދަ ނުވާނެކަމަށް، ޖުމްހޫރު ޢިލްމުވެރިން ދެކެލައްވައެވެ. ވަރަށް ގިނަ ޞަޙާބީންނާއި ތާބިޢީންގެ ކިބައިން، ޠާހިރު ހާލަތުގައި ނޫނީ ޤުރުއާނުގައި ބީހުން ހުއްދަ ނުވާނެކަމަށް އައިސްފައިވެއެވެ. އަދި ހަތަރު މަޛްހަބުވެސް ދެކެނީ މި ގޮތަށެވެ.\nޙަދަޘްގެ ދެ ވައްތަރެއް އޮވެއެވެ. އެއީ ކުޑަ ޙަދަޘް (ވުޟޫ ނެތުން) އަދި ބޮޑު ޙަދަޘް (ޖުނުބު އަދި ޙައިޟު ނިފާސް ) އެވެ. މިއިން އެއްވެސް ޙާލަތެއްގައި ހުރެ މުޞްޙަފުގައި އަތް ލުން ހުއްދައެއް ނޫނެވެ.\nވުޟޫ ނެތި މުޞްޙަފުގައި އަތްލުން ހުއްދަ ނުކުރާ ނުކުރާ ޢިލްމުވެރިންގެ ތެރިއިން ބައެއް ބޭފުޅުން ޤުރުއާން އުގެނޭ ކުޑަ ކުދިން، އޭގައި އަތްލުން ހުއްދަ ކުރެއެވެ. އެއީ ޟަރޫރަތަކަށްޓަކައެވެ. އަދި އެ ކުދިންނަކީ ދިނީ ގޮތުން މުކައްލަފުންނަށް ނުވާތީއެވެ.\nދެން ވިސްނާލަން ޖެހޭ ތަންކޮޅަކީ، މުޞްޙަފުގެ މާނައަކީ މުޞްޙަފް ކަމެވެ. ޤުރުއާނުގެ މާނައިގެ ތަރުޖަމާއަކީ އެއީ މުޞްޙަފެއް ނޫނެވެ. ވީމާ އޭގައި އަތްލާކަށް ވުޟޫކުރާކަށް ނުޖެހޭނެއެވެ. އަދި ޤުރުއާން ލިޔެވިފައި އޮންނަ ފޮތެއް ސީޑީއެއް، ނަގާކަށްވެސް ވުޟޫއެއް ބޭނުމެއް ނޫނެވެ. ހަމަ އެހެންމެ މުޞްޙަފު އޮންނަ ދަބަހެއް، މުޞްހަފް ލާފައި އޮންނަ އެއްޗެއް އުފުލާކަށްވެސް ވުޟޫކުރާކަށް ނުޖެހެއެވެ. ވީމާ މިސާލަކަށް ކޮމްޕިއުޓަރުން ބަލައިގެން ޤުރުއާން ކިޔަވާ މީހަކު، ވުޟޫ ނެތިވެސް ކިޔެވުން ހުއްދަވާނެއެވެ.\nޤުރުއާން ކިޔެވުމުގެ ޙުކުމްތައް :\n1- ޖުނުބު ވެރިއާ ޤުރުއާން ކިޔެވުން ހުއްދަ ނޫން ކަމަށް ޖުމްހޫރު ޢިލްމުވެރިން ވިދާޅުވެއެވެ. ވީމާ ޖުނުބުވެރިވެ ހުރެ ކިޔެވުމަކީ ޙަރާމް ކަމެއްކަން އެނގި ހުރެ ކިޔަވައިފިނަމަ އެ ކުރެވެނީ ފާފައެކެވެ.\nޖުނުބު ވެރިއާ ޤުރުއާން ކިޔެވުން ހުއްދަ ނޫންކަމަށް މާލިކީ ޙަނަފީ ޙަންބަލީ އަދި ޝާފިޢީ މަޛްހަބުގެ ޢިލްމުވެރިން ވިދާޅުވެއެވެ. ހަމަ އެއާއެކު މި އަންނަނިވި ކުދި ތަފްޞީލަށް ބަލާލާނެމެވެ.\n* މާލިކީ މަޛްހަބު ބުނަނީ ތަޢައްވުޛުގެ ( އަޢޫޛް ބިއްﷲ / ޝައިޠާނާގެ ފަރާތުން ރައްކާތެރި ވުމަށް އެދި ކުރެވޭ ދުޢާ ) ބޭނުމަށް އާޔަތެއް ދެ އާޔެތެއް ވަރު ކިއުން ހުއްދަ ކަމަށެވެ.\n* ޙަނަފީ މަޛްހަބު ބުނަނީ ކަމެއް ފެއްޓުމުގެ ގޮތުން ބިސްމި ކިއުން، ސަވާރީއަކަށް އަރާއިރު އެކަމަށް އޮންނަ ދުޢާގައި ހިމެނޭ އާޔަތް ކިއުން ހުއްދަ ކަމަށެވެ.\n* ޝާފިޢީ މަޛްހަބުގައި ޤުރުއާން ކިޔެވުމުގެ މާނާގައި، އެއިން އެންމެ އަކުރެއް ކިއުންވެސް ހުއްދައެއް ނޫނެވެ. ނަމަވެސް ކާއިރު ބިސްމި ކިއުން ފަދަ ކަންކަން ހުއްދައެވެ.\nވީމާ ޤުރުއާން ބަލައިގެން (މުޞްޙަފުގައި އަތް ނުލިއަސް) ނުވަތަ ހިތުން، ނުވަތަ ކޮމްޕިއުޓަރ ފަދަ އެއްޗެއް ބަލައިގެން، ނުވަތަ މުޞްޙަފް ނޫން ފޮތަކުންވެސް ޤުރުއާން ކިޔެވުން ޖުނުބުވެރިންނަށް ހުއްދައެއް ނޫނެވެ.\nޙައިޟުވެރިއާ ޤުރުއާން ކިޔެވުން:\nޙައިޟުވެރިއާ ޤުރުއާން ކިޔެވުމާއި ބެހޭ ގޮތުން ޢިލްމުވެރިން ޚިލާފުވެ ވަޑައިގަންނަވައެވެ. ޝާފިޢި، ޙަނަފީ، އަދި ޙަންބަލީ މަޛްހަބުގައި ބުނެފައިވަނީ ޙައިޟުވެރިއާ ޤުރުއާން ކިޔެވުން ހުއްދަ ނޫންކަމަށެވެ.\nމަނާ ކުރުމުގެ ދަލީލަކަށް އެބޭފުޅުން ނަންގަވާފައިވަނީ :\nހ - ޙައިޟުވެރިއާއަކީ ޖުނުބުވެރިއާއާއި އެއް ޙުކުމެއްގައިވާ މީހެކެވެ. އެހެނީ އެއިން ކޮންމެ ބަޔަކަށްވެސް ހިނައިގަތުން ވާޖިބުވެގެންވެއެވެ. އަދި ޢަލީގެ ފާނު ރިވާ ކުރައްވާފައިވާ މި ޙަދީޘެވެ. كَانَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  يُقْرِئُنَا الْقُرْآنَ عَلَى كُلِّ حَالٍ مَا لَمْ يَكُنْ جُنُبًا (ރިވާކުރެއްވީ އަބޫ ދާއޫދު ، ތިރްމިޛީ ، ނަސާއީ ، އިބްނު މާޖާ ، އަޙްމަދު)\nމާނައަކީ : '' ހުރިހާ ހާލަތެއްގައިވެސް ކީރިތި ރަސޫލާ ޞައްލައްﷲ ޢަލައިހި ވަސައްލަމަ، އަހަރެމެންނަށް ޤުރުއާން ކިޔަވާވިދާޅުވެ ދަސްކޮށްދެއްވައެވެ. އެއީ އެކަލޭގެފާނު ޖުނުބުވެރި ހާލަތުގައި ނުވާނަމައެވެ. "\nއެހެން ރިވާޔަތެއްގައި އޮންނަނީ "އެކަލޭގެފާނު ޤުރުއާން ކިޔަވާވިދާޅުވުމާއި ދެމެދު ހުރަހެއް ކަމުގައި ، ޖުނުބުވެރިކަން ނޫން ކަމެއް ނޯވެއެވެ.'' މި ފަދައިންނެވެ.\nށ - އިބްނު ޢުމަރު ރަސޫލާ އަރިއަހުން ރިވާކުރައްވާފައިވާ މި ޙަދީޘެވެ. މި ޙަދީޘް އަކީ ސުނަން އައްތިރްމިޛީގައިވާ ޙަދީޘެކެވެ. ( އިބްނު ތައިމިޔާ ވިދާޅުވެފައިވަނީ މިއީ ޙަދީޘް ޢިލްމު ދަންނަ އެންމެންގެ އަރިއަހުގައިވެސް ޟަޢީފް ޙަދީޘެއް ކަމުގައެވެ. އަލްބާނީވެސް ވަނީ މި ޙަދީޘް ޟަޢީފް ކަމަށް ވިދާޅުވެފައި )\nމާނައަކީ: '' ޙައިޟުވެރިއާ އަދި ޖުނުބުވެރިއާ ، ޤުރުއާނުން އެއްޗެއް ނުކިޔާހުށިކަމެވެ. ''\nޙައިޟުވެރިއާ ޤުރުއާން ކިޔެވުން ހުއްދަކަމަށް ބުނާ މީހުން:\nއަނެއް ކޮޅުން ޙައިޟުވެރިއާ ޤުރުއާން ކިޔެވުން ހުއްދަ ކަމަށް ވިދާޅުވާ ޢިލްމުވެރިންވެސް އެބަތިއްވެ. އިމާމް މާލިކް ދެކެވަޑައިގަންނަވަނީ މި ގޮތަށެވެ. އަދި އަޙްމަދު ބިން ޙަންބަލްގެ އެއް ރިވާޔަތެއްގައިވެސް މިހެން އޮވެއެވެ. ހަމަ އެހެންމެ ޝައިޚުލް އިސްލާމް އިބްނު ތައިމިތާ އިޚްތިޔާރު ކުރެއްވި ގޮތަކީވެސް މިއެވެ. ޝައުކާނީ ތަރުޖީޙު ކުރެއްވީވެސް މިގޮތެވެ. ފަހުގެ ޢިލްމުވެރިންގެ ތެރޭގައި ޝައިޚް އަލްބާނީ ، ޝައިޚް ބިން ބާޒް، ޝައިޚް ބިން ޢުޘައިމީން، މުޙައްމަދު ޞާލިޙް އަލްމުނައްޖިދް ފަދަ ބޭފުޅުން ހިމެނިވަޑައިގަންނަވައެވެ.\nހ - އަޞްލަކީ، މަނާ ކުރާނެ ދަލީލެއް ޤާއިމުވަންދެން، ކަންތައްތައް ހުއްދަވުމެވެ. އަދި ޙައިޟުވެރިއާ ޤުރުއާން ކިޔެވުން މަނާ ކުރާނެ ދަލީލެއް ނެތެވެ. އިބްނު ތައިމިޔާ ވިދާޅުވިއެވެ: "ޙައިޟުވެރިއާ ޤުރުއާން ކިޔެވުން މަނާ ކުރާނެ ، ޞަރީޙަ ޞަޙީހު ދަލީލެއް ނެތެވެ. ރަސޫލާގެ ޙަޔާތްޕުޅުގައިވެސް އަންހެނުން ޙައިޟުވާނެ ކަމީ އެނގިފާޅު ކަމެކެވެ. އަދި ރަސޫލާ އެކަނބަލުން ޤުރުއާން ކިޔެވުން މަނައެއް ނުކުރައްވައެވެ. އަދި ޛިކުރު ކުރުމުންވެސް މަނައެއް ނުކުރައްވައެވެ. "\nށ - ޙައިޟުވެރިއާ ޤުރުއާން ކިޔެވުން މަނާ ކުރުމުގައި ، ޖުނުބުވެރިއާއަށް ޤިޔާސްކުރުން އެއީ، ދެ ކަމުގައި ތަފާތު ހުރުމާއިއެކު ކުރެވޭ ޤިޔާސް ކުރުމެކެވެ. އަދި އެއީ ކަމުދާ ގޮތެއް ނޫނެވެ. އެހެނީ ޖުނުބުވެރިކަމަކީ އޭނާގެ އަމިއްލަ އިޚްތިޔާރުން، ފިލުވާލެވިދާނެ އެއްޗެކެވެ. ހިނައިގަތީމާ ހުރިހާ ކަމެއް ނިމުނީއެވެ. ނަމަވެސް ޙައިޟު އެހެނެއް ނޫނެވެ. ޙައިޟުގެ މުއްދަތު އާދަކޮށް ދިގުވެގެން ދެއެވެ. އަދި ޙައިޟުގައި އަންހެނާއަށް އިޚްތިޔާރެއް ނެތެވެ.\nނ - ޤުރުއާން ކިޔެވުމަށް މާތް ﷲ އަމުރުކުރައްވައި، އެ ކިޔަވާ މީހުންނަށް ޘަނާކިއުއްވާފައިވެއެވެ. މިކަމުގެ ޘަވާބުވެސް އެހާ ބޮޑެވެ. ފަހެ ދަލީލަކުން ސާބިތުވެގެން ނޫނީ މިކަން މަނައެއް ނުކުރެވޭނެއެވެ.\nރ - ޙައިޟުވެރިއާ ޤުރުއާން ކިޔެވުން މަނާ ކުރުމުން ، ފަހަރެއްގައި އޭނާ ދަސްކޮށްފައި ހުރި އެއްޗެހި ހަނދާންވެސް ނެތިދާނެއެވެ. އަދި އުނގެނޭއިރު ނުވަތަ އުނގަންނައިދޭއިރުވެސް ކިޔަވަން ޖެހެއެވެ.\nބ - ކީރިތި ރަސޫލާ އަރިއަހުގައި ޢާއިޝަތުގެފާނު ޙައްޖަށް ވަޑައިގެން ހުންނަވަނިކޮށް، ޙައިޟުވެވަޑައިގަތެވެ. ދެން އެ ވާހަކަ ރަސޫލާ އަރިއަހު ދެންނެވުމުން، ކީރިތި ރަސޫލާ ޙަދީޘް ކުރެއްވީ " ޙައްޖުވެރިއާ ކުރާ ހުރިހާ ކަމެއްވެސް ކުރާށެވެ. ނަމަވެސް ޠަވާފް އަދި ނަމާދު ނުކުރާށެވެ. ''\nމި ޙަދީޘްފުޅުން އެނގެނީ ޙައްޖަށް ގޮސްފައި ހުންނަ ޙައިޟުވެރިއާއަށް މަނައީ ހަމަ އެކަނި ޠަވާފް ކުރުމާއި ނަމާދު ކުރުން ކަމެވެ. ޝައްކެއްވެސް ނެތް ގޮތުގައި، ޙައްޖުވެރިއާ ޤުރުއާން ކިޔަވާނެއެވެ. ނަމަވެސް ރަސޫލާ މިކަން މަނާ ނުކުރެއްވުމުގެ މާނައަކީ، މި ޙަދީޘަކީ ޙައިޟުވެރިއާ ޤުރުއާން ކިޔެވުމުގެ ހުއްދަ ދެއްވި ޙަދީޘްފުޅެއް ކަމުގައެވެ.\nމި ދިޔަ ދަލީލުތަކާއި މުނާޤަޝާތަކަށް ބަލާއިރު، ޙައިޟުވެރިއާއަށް ޤުރުއާން ކިޔެވުން ހުއްދަކަމަށް ބުނާ މީހުންގެ ދަލީލުތައް ވަރުގަދަކަމަށް ފެނެއެވެ. ވީމާ ޙައިޟުވެރިއާ ޤުރުއާން ކިޔެވުން ހުއްދައެވެ. އެ ގޮތުން މުޞްޙަފު ބަލައިގެން (އަތް ނުލައި)، ނުވަތަ ހިތުން ދަސްކޮށްފައި ހުންނަ ޤުރުއާން، ނުވަތަ ކޮމްޕިއުޓަރ ފަދަ ތަކެތި ބަލައިގެންވިޔަސް، ޙައިޟުވެރިއާ ޤުރުއާން ކިޔެވިދާނެއެވެ.\nކުޑަ ޙަދަޘަވެރިއާ އެހެން ގޮތަކަށް ބުނާނަމަ ވުޟޫ ނެތް މީހާ، ޤުރުއާން ކިޔެވުން، އެއީ ހަމަ މުޅިން ހުއްދަކަމެކެވެ. މުޞްޙަފް ބަލައިގެންވިޔަސް ހިތުންވިޔަސް، ކޮމްޕިއުޓަރު ބަލައިގެންވިޔަސް، ވުޟޫ ނެތި ޤުރުއާން ކިޔެވުން ހުއްދައެވެ. ނަމަވެސް ވުޟޫނެތި މުޞްޙަފުގައި އަތްލުން އެއީ އެއް ގޮތަކަށް ވެސް ހުއްދަ ކަމެއް ނޫނެވެ. ވީމާ ވުޟޫނެތީސް ޤުރުއާން ކިޔަވާ ނަމަ ކިޔަވަން ޖެހޭނީ، މުޞްޙަފްގައި އަތް ނުލައެވެ.


SunOnline: Coronavirus aa hedhi Teacherunge musaara bodukurun madujehijje\nކޮރޯނާވައިރަސްއާ ހެދި ޓީޗަރުންގެ މުސާރަ ބޮޑުކުރުން މަޑުޖެހިއްޖެ\nމުހައްމަދު އައުޒަމް 12 Feb 2020, 15:16\nއިއްޒުއްދީން ސްކޫލް ހުޅުވުމުގެ ރަސްމިއްޔާތުގައި ރައީސް ސޯލިހްއާއެކު އެޑިއުކޭޝަން މިނިސްޓަރު ޑރ. އައިޝަތު އަލީ--- ސަން ފޮޓޯ: ފަޔާޒް މޫސާ\nޓީޗަރުންގެ މުސާރަ ބޮޑުކުރަމަށް އެކުލަވާލި މުސާރައިގެ އޮނިގަނޑު އެކުލަވާލިތާ ހަމަސްވެއްޖެ އެވެ.\nޓީޗަރުންގެ މުސާރަ ބޮޑުކުރުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދެއްވެސް މެއެވެ.\nމިދިޔަ އޮގަސްޓުގައި، ޑރ. އައިޝަތު އަލީ ވިދާޅުވީ ޓީޗަރުންގެ މުސާރަ ބޮޑުކުރުމުގެ ގޮތުން ރައީސް އޮފީހާ ގުޅިގެން މުސާރައިގެ އޮނިގަނޑަށް ބަދަލު ގެނެސްފައިވާ ކަމަށެވެ.\nއޭރު މިނިސްޓަރު ވިދާޅުވީ ޓީޗަރުންގެ އޯވާޓައިމްއަށްވެސް ހެޔޮ ބަދަލުތަކެއް ގެނެސް އިތުރު އިނާޔަތްތައް ދިނުމަށް މަޝްވަރާކުރި ކަމަށެވެ. މިދޔަ ނޮވެމްބަރު މަހު މިނިސްޓަރު މަޖުލީހުގައި ވިދާޅުވީ މުސާރައިގެ އޮނިގަނޑު ޕޭ ކޮމިޝަނާވެސް ހިއްސާކުރި ކަަމަށެވެ.\nމުވައްޒަފުންނަށް މުސާރަދިނުމަށް ފަހު އެހެނިހެން ކަންކަމަށް ހަރަދުކުރުމަށް އެޑިއުކޭޝަން މިނިސްޓްރީގެ ބަޖެޓުގައި މާބޮޑު އެއްޗެއް ނޯންނަކަމަށްވެސް މިނިސްޓަރު ވިދާޅުވި އެވެ.\nޓީޗަރުންގެ މުސާރައިގެ އޮނިގަނޑުތަކާ ގުޅިގެން ފިނޭންސް މިނިސްޓްރީގެ މީޑިއާ އޮފިޝަލް ވިދާޅުވީ މުސާރައިގެ އޮނިގަނޑުގެ މަސައްކަތް ކުރިއަށް ދާ ކަމަށެވެ. ނަމަވެސް މިދުވަސްވަރު ކޮރޯނާ ވައިރަސް ފެތުރެމުންދާތީ އިގްތިސާދީ ގޮތުން ކުރަމުންދާ އަސަރުތައް ކުޑަކުރުމުގެ ގޮތުން ހަރަދުކުޑަކުރަން އެ މިނިސްޓްރީން ސާކިއުލާއެއް ނެރެފައި އޮއްވާ އެކަމާ ވަކި އެެއްޗެއް ހާމަކުރަން މިނިސްޓްރީން މިވަގުތު ބޭނުންނުވާ ކަމަށެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވީ މިހާރު މަސައްކަތް ކުރަނީ، ވީހާވެސް ބޮޑަށް ރިކަރެންޓް ހަރަދު ކުޑަ ކުރުމަށް ކަމަށެވެ. އެގޮތުން މުވައްޒަފުންނަށް ހިނގާ ހަރަދު، އިދާރީ ހިންގުމުގެ ހަރަދު، ދަތުރުފަތުރުގެ ހަރަދު އަދި މަރާމާތާ ބެލެހެއްޓުމުގެ ހަރަދު ކުޑަކުރުމަށް ސާކިއުލާ ނެރެފައިވާކަން މިނިސްޓަރު ފާހަގަ ކުރެއްވި އެވެ.\nއަމީރު ވިދާޅުވީ ކޮރޯނާ ވައިރަސްގެ ގެއްލުންތައް އިގްތިސާދުން ފެންނަން ފަށާނީ ދެތިން މަސް ފަހުން ކަމަށެވެ.


Ginairu nidhantha? bodethi massala dhimaavaane!\nމާގިނައިރު ނިދާނަމަ ސިއްހީ ބޮޑެތި މައްސަލަތައް ދިމާވާނެ!\nމީހަކު ނިދާފައި: ގިނަ އިރު ނިދުމަކީ ސިއްހީ މައްސަލަތައް ދިމާވާ ކަމެއް ކަމަށް ބެލިފައި ވޭ\nމަދުން ނިދުމަކީ ސިއްހީ މައްސަލަތައް ދިމާވާ ކަމެއް ކަމަށް އެންމެންނަށް ވެސް ގަބޫލު ކުރެވެ އެވެ. ސިއްހީ މައްސަލަ ދިމާވަނީ ހަމައެކަނި މަދުން ނިދައިގެނެއް ނޫނެވެ. ގިނައިން ނިދުމަކީ ވެސް ސިއްހީ މައްސަލަތައް ދިމާވާ ކަމެކެވެ. އަހަރެމެންގެ ހަށިގަނޑަށް ގިނަވެގެން ބޭނުންވަނީ ރެއަކާ ދުވާލު7ނޫނީ 8 ގަޑިއިރުގެ ނިދުމެވެ. ނިދަން ބޭނުންވަނީ އެކި އިންސާނުންނަށް އެކި ވަރަކަށެވެ.\nކެލިފޯނިއަ ޔުނިވަސިޓީގެ ސައިންސްވެރިން ވިދާޅުވަނީ ރެއަކާ ދުވާލު އަށް ގަޑިއިރަށް ވުރެ ގިނައިރު އަދި ހަ ގަޑިއިރަށް ވުރެ މަދުން ނިދުމުން ވަރަށް ގިނަ ސިއްހީ މައްސަލަތަކަށް މަގުފަހިވާ ކަމަށެވެ.\nގިނައިން ނިދުމުން ދިމާވާ ސިއްހީ މައްސަލަތަކުގެ ތެރޭގައި ހަކުރުބަލި ހިމެނެ އެވެ. އާދަކޮށް ގިނައިރު ނިދުމާއެކު ވެސް އިތުރަށް އެނދުގައި އޮންނަން ހިތް އެދޭ މީހުންނަކީ ހަކުރުބަލީގެ ނުރައްކާ އެންމެ ބޮޑު މީހުން ކަމަށް ސައިންސްވެރިން ފާހަގަ ކުރެ އެވެ.\nފަލަ ބައްޔަކީ ވެސް ގިނައިން ނިދުމުން ދިމާވާނެ މައްސަލަ އެކެވެ. ދުވާލަކު ހަ ގަޑިއިރު ނިދާ މީހުންނާއި އަށް ގަޑި އިރަށް ވުރެ ގިނައިން ނިދާ މީހުންގެ ތެރެއިން ގިނައިން ނިދާ މީހުން ހަ އަހަރު ތެރޭގައި އާދަޔާޚިލާފަށް ފަލަވާ މިންވަރު 21 ޕަސެންޓް އިތުރެވެ.\nގިނައިން ނިދުމަކީ ބޮލުގައި ރިހުމަށް ވެސް މަގުފަހިވާ ކަމެކެވެ. ޗުއްޓީ ދުވަސްވަރު ގިނައިރު ނިދަން އޮންނަ މީހުންނަށް މިކަން ވަރަށް ރަނގަޅަށް ތަޖުރިބާ ކުރެވޭނެ އެވެ. މިހެން ދިމާވަނީ ސިކުނޑީގައިވާ ނިއުރޯޓްރާންސްމީޓާއަށް ކުރާ އަސަރެއްގެ ސަބަބުންނެވެ. ބޮލުގައި ރިހުމުގެ އިތުރުން ދުވާލު ގިނައިން ނިދާމީހުންނަށް ރޭގަނޑު ނިދަން އުނދަގޫވެ ނިދާފައި ގިނައިރު ނޯވެވެ އެވެ.\nއާއްމުކޮށް ޑިޕްރެޝަން ހުންނަ މީހުންނަށް ނުނިދެ އެވެ. ނަމަވެސް ޑިޕްރެޝަން ހުންނަ މީހުންގެ 15 ޕަސެންޓަކީ މާ ގިނައިން ނިދާ މީހުންނެވެ. އަދި ގޮތަށް ގިނައިން ނިދުމަކީ ޑިޕްރެޝަންގެ މައްސަލަ އިތުރަށް ގޯސްވާނެ ކަމެކެވެ. ޑިޕްރެޝަން އިން އަވަހަށް ސަލާމަތްވުމަށް ކަނޑައެޅިފައިވާ ވަކި މިންވަރަކަށް ނިދުން ރަނގަޅެވެ.\nދަ ނާސަސް ހެލްތު ސްޓަޑީއަކަށް 72،000 މީހުން ބައިވެރިކޮށްގެން ހޯދި ހޯދުމަކުން ހާމަވި ގޮތުގައި ނުވަ ގަޑިއިރާއި 11 ގަޑިއިރާ ދެމެދުގެ މިންވަރަކަށް ރެއަކާ ދުވާލު ތެރޭ ނިދާ އަންހެނުންނަށް ހިތުގެ މައްސަލަތައް ދިމާވުން ވަރަށް އިތުރެވެ. ނަމަވެސް ނިދާ މިންވަރާއި ހިތުގެ ބައްޔާ އޮންނަ ގުޅުން އަދި ސައިންސްވެރިންނަށް ހޯދިފައެއް ނެތެވެ.\nގިނައިން ނިދާ މީހުން ޅަ އުމުރުގައި ކުއްލިއަކަށް މަރުވުމުގެ ނުރައްކާ ވެސް އިތުރުކަމަށް ހޯދުންތަކުން ދައްކަ އެވެ. ހަކުރުބަލި، ހިތުގެ ބަލިތައް ފަދަ ކަންތައްތައް ޅަ އުމުރުގައި ދިމާވެއްޖެނަމަ އުމުރު ކުރުވުމަކީ ހަމަ ވަރަށް ގާތް ކަމެކެވެ. މާގިނައިން ނިދުމުން ދިމާވާ މައްސަލަތަކުގެ ތެރޭގައި ހިތުގެ ބައްޔާއި ހަކުރުބަލި ހިމެނެ އެވެ.


Nepal Captain Ge Edhumakee Final Gai Dhivehinge "Support" - Vaguthu\nނޭޕާލް ކެޕްޓަންގެ އެދުމަކީ ފައިނަލުގައި ދިވެހިންގެ "ސަޕޯޓު"\nނޭޕާލްގެ ކެޕްޓަން އަދި ތަޖުރިބާކާރު ކީޕަރު ކިރަން ކުމާރު -- ވަގުތު އިމޭޖަސް: އަބްދުﷲ އަބީދު\nރާއްޖެއަކީ ދެވަނަ ގެ ކަމަށް ބަލާ ތަނެއް ކަމަށާއި މިފަހަރުގެ ސާފް ޗެމްޕިއަންޝިޕުގެ ފައިނަލުގައި އިންޑިއާ އާއި ދެކޮޅަށް ކުޅޭ މެޗުގައި ދިވެހި ރައްޔިތުން ނޭޕާލަށް ސަޕޯޓުކޮށްދިނުމަށް ނޭޕާލްގެ ކެޕްޓަން ކިރަން ޝެމްޝޮން އެދިއްޖެ އެވެ.\nމިއީ ނޭޕާލްގެ ތާރީހުގައި ސާފް ޗެމްޕިއަންޝިޕުގެ ފައިނަލުގައި އެ ޓީމު ކުޅޭ ފުރަތަމަ ފަހަރެވެ. މިހާތަނަށް އެ ޓީމަށް އެންމެ ދުރަށްވެސް ދެވުނީ މުބާރާތުގެ ސެމީފައިނަލާއި ހަމަޔަށެވެ.\nނޭޕާލްގެ ކީޕަރު އަދި ކެޕްޓަން ކިރަން ޝެމްޝޮން ވަނީ ރާއްޖޭގެ ޓީސީ ސްޕޯޓްސް ކުލަބުގެ ގޯލު ދެ ފަހަރެއްގެ މަތިން ބަލަހައްޓާފައެވެ. ބަންގްލަދޭޝްގައި ބޭއްވި ޝެއިހް ކަމާލް ކަޕް ޓީސީއަށް ކާމިޔާބުކޮށްދިން ޓީމުގެ ކީޕަރަކަށް ހުރީވެސް ކިރަން އެވެ. ރާއްޖެއަށް ތަށި ލިބުމުގައި އޭނާ އަދާކުރި ދައުރު ބޮޑެވެ.\nއިންޑިއާ އާއި ދެކޮޅަށް ކުޅޭ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން ކިރަން ބުނީ ދިވެހިންގެ ސަޕޯޓު ނޭޕާލަށް ލިބިއްޖެ ނަމަ އެއީ ކުޅުންތެރިންނަށް ވެސް ލިބޭނެ ބޮޑު ހިތްވަރަކަށް ވާނެ ކަމަށެވެ.\nމުބާރާތުގެ ފައިނަލަށް ދިއުމުގައި ކިރަންގެ ދައުރު ވަރަށް ބޮޑެވެ. ނޭޕާލް ޓީމު އެންމެ ޕްރެޝަރަށް ދިޔަ ދަނޑިވަޅު ތަކުގައިވެސް އޭނާ ވަނީ ޓީމު ހަމަޔަކަށް އަޅުވާފައެވެ. ނޭޕާލުން ފައިނަލަށް ދިޔައީ ފަސް ޓީމު ވާދަކުރި ލީގުގެ ދެވަނަ ހޯދައިގެންނެވެ. އެއީ ޖުމްލަ7ޕޮއިންޓް އެއްކޮށްގެންނެވެ.\nނޭޕާލް ވަނީ ކުޅުނު ހަތަރު މެޗުގެތެރެއިން ރާއްޖެއާއި ލަންކާ އަތުން މޮޅުވެ ބަންގްލަދޭޝް އާއި އެއްވަރުކޮށްފައެެވެ. ބަލިވީ އިންޑިއާ އަތުން އެކަންޏެވެ.\nމުބާރާތުގެ ފައިނަލުގައި އިންޑިއާ އާއި ނޭޕާލް ބައްދަލުކުރާ މެޗު ފަށާނީ އަންނަ ހޮނިހިރު ދުވަހުގެރޭ ރާއްޖެގަޑިން ރޭގަނޑު 20:00 ގައެވެ.\nޗައިނާ އިން ނޭޕާލް ބޯޑަރު ކައިރި އަށް އަތްގަދަ ކުރާ ކަމުގެ ތުހުމަތެއް\nމަތިންދާބޯޓެއްގެ ޓަޔަރި ފަޅައިގެން ދިއުމުން ފަސެންޖަރުން ބޯޓު ކޮއްޕާފައި ގެންދާ މަންޒަރު!\nނޭޕާލްގެ ގައުމީ ކީޕަރު ކިރަން މާޒިޔާއަށް ސޮއިކޮށްފި\nއޮކްޓޯބަރ 15, 2021 18:21\nޢެތްގޮތަކުން ތީހަމަ ރަނގަޅު ކަމެތް އިންޑިޔާޔާ ދެކޮޅުކަން ދައްކަން މީރަނގަޅު ފުރުސަތެއްކަމަށްފެނޭ\nއޮކްޓޯބަރ 15, 2021 18:27\nއިންޝާ ﷲ މަގޭ ސަޕޯޓު ލިބޭނެ..\nއަލީ އާރިފް/ ވަށަފަރު\nއޮކްޓޯބަރ 15, 2021 19:24\nދުވެހިންގެ ސަޕޯރޓް ނޭޕާލަށް....\nއޮކްޓޯބަރ 15, 2021 19:48\nނޭޕާލަށް ސަޕޯޓް ކޮށްފިއްޔާ މި ރާއްޖޭގެ ސަރުކާރުގައި ވެރިންގެ ގޮތުގައި ތިބި ޚާއިނުންތައް ރުޅި އަންނާނެ.\nއޮކްޓޯބަރ 15, 2021 21:38\nދިވެހިން ނޭޕާލާއި އެކު ތިބުމަށް އެދެން.\nއެގައުމުގެ ދަރިޔަކު ދިވެހި ޓީމަކަށް ކުޅޭ ތަށި މިލްކް ކުރަން ބޮޑުހިތްވަރެއް ކުރި\nއޮކްޓޯބަރ 15, 2021 22:09\nނޭޕާލް ޖާރސީ ކޮންތާކުން ލިބެނީ ؟\nއޮކްޓޯބަރ 15, 2021 22:28\nއޮކްޓޯބަރ 16, 2021 09:05\nﷲ އިރާދަފުޅުން ތިޔަ ކިބުރުވެރި އިންޑިޔާ ފައިނަލް މެޗުން ބަލިވާނެ\nއޮކްޓޯބަރ 16, 2021 10:44\nނޭޕާލް އަށް ސަޕޯޓްކުރަން މާކުރިން ވެސް ނިންމާފައި އޮތީ..\nއަބަދުވެސް ގައުމީ ޓީމު އާއި އެކު\nއޮކްޓޯބަރ 16, 2021 10:58\nމި ފަހަރު މިހިރީ ނޭޕާލް އާއި އެކު. ފައިނަަލް ގަ ދިވެހިރާއްޖޭގެ މީހުން މިތިބީ ނޭޕާލް އާއި އެކު. މީ ނޭޕާލް ގެ ފަހަރު ، އިންޝާ ﷲ


Neymar PSG Gai Huree Ufalun - PSG Ge Raees - Vaguthu\nނޭމާ ޕީއެސްޖީގައި ހުރީ އުފަލުން - ޕީއެސްޖީގެ ރައީސް\nނޭމާ ޕީއެސްޖީ ގައި ހުރީ އުފަލުން ކަމަށް އެ ކްލަބުގެ ރައީސް ނަސީރް އަލް ހަލައިފީ ވިދާޅުވެއްޖެއެވެ.\nޕީއެސްޖީގެ ރައީސް މިހެން ވިދާޅުވެފައިމިވަނީ މި ސީޒަނަށްފަހު އޭނާ އެ ކްލަބު ދޫކޮށްލަން އުޅޭ ކަމުގެ އަޑުތަކެއް ފެތުރިފައިވާ ދަނޑިވަޅެއްގައެވެ. އެގޮތުން ބައެއް މީޑިޔާ ރިޕޯޓުތައް ބުނާގޮތުން ނޭމާ ގެނައުމަށް ސްޕެއިންގެ ރެއާލް މެޑްރިޑުން ޝައުގުވެރިވެއެވެ.\nފަޔަށް ލިބުނު އަނިޔާއަކަށް ފަރުވާ ހޯދުމަށް ނޭމާ މިވަގުތު ހުރީ ބްރެޒިލްގައި ކަމަށްވާއިރު ޕީއެސްޖީގެ ރައީސް ވަނީ ނޭމާ އެ ކްލަބު ދޫކޮށްލަން އުޅޭ ވާހަކަތަށް ދޮގުކޮށްފައެވެ.\n"ނޭމާ ޕީއެސްޖީގައި ހުރީ އުފަލުން. އޭނާ ހުރީ ވީހާވެސް އަވަހަކަށް އަލުން އެނބުރި ކުޅުމުގެ ތެރެއަށް އަންނަން ވަރަށް ބޮޑަށް ބޭނުންވެފައި. އަނިޔާ އިން ރަނގަޅުވެ ކުޅުމުގެ ތެރެއަށް އައުމަށް ނޭމާ އަންނަނީ ވަރަށް ރަނގަޅަށް މަސައްކަތް ކުރަމުން. ސީޒަން ނިމުމުގެ ކުރިން ނޭމާގެ ކުޅުން އަދި ފެންނާނެ ކަމަށް އަހަރެން އުއްމީދު ކުރަން" މިވަގުތު ބްރެޒިލްގައި ހުންނެވި ހަލައިފީ ވިދާޅުވިއެވެ.\nނޭމާ އަށް ލިބުނު އަނިޔާ އާއި ގުޅިގެން ގާތްގަނޑަކަށް ދެ ތިން މަސްދުވަހަށް ވަނީ ކުޅުމާއި ދުރުގައި ހުންނަން ޖެހިފައެވެ. ނޭމާ މިހާރު އެންމެ ބޮޑަށް މަސައްކަތް ކުރަމުން އަންނަނީ މިއަހަރުގެ ޖޫން މަހު ރަޝިޔާގައި ބާއްވާ ވޯލްޑް ކަޕަށް ފިޓުވުމަށެވެ.\nބްރެޒިލް އަށް އުފަން އުމުރުން 26 އަހަރުގެ ނޭމާ ބާސެލޯނާ ދޫކޮށްލުމަށްފަހު މިދިޔަ އަހަރުގެ ހޫނު މޫސުމުގައި ޕީއެސްޖީ އަށް ބަދަލުވީ ދުނިޔޭގެ ރެކޯޑު އަގަކަށް ކަމަށްވާ 222 މިލިއަން ޔޫރޯއަށެވެ.\nޕީއެސްޖީގައި މޮޅު ކުޅުމެއް ނޭމާ ދައްކަމުން އަންނައިރު އޭނާ މި ސީޒަނުގައި އެޓީމަށް ކުޅެދިން 30 މެޗުގައި 29 ގޯލު ކާމިޔާބުކޮށްދީފައެވެ.\nނޭމާ އާއި ބާސާ އެއްބަސްވުމަކަށް\nޕީއެސްޖީ އިން ނޭމާގެ ބަދަލުގައި ބޭނުންވަނީ ޕޮގްބާ\n"ހާސް ނުވޭ، އަހަރެން މި އަންނަނީ" ނޭމާގެ ވަޓްސްއެޕް މެސެޖް


Dhen Kanthah Kuraane Gothakaai Behey Gothun Maumoon Aai Gasim Mashvaraa Kohfi - Vaguthu\nދެން ކަންތައް ކުރާނެ ގޮތަކާއި ބެހޭ ގޮތުން މައުމޫނާއި ގާސިމް މަޝްވަރާކޮށްފި\nކުރީގެ ރައީސް އަލްއުސްތާޛު މަޢުމޫން ޢަބްދުލްޤައްޔޫމް، ޖުމްހޫރީ ޕާޓީގެ ލީޑަރު ޤާސިމް އިބްރާހީމް އާ ބައްދަލުކުރައްވައިފިއެވެ.\nޤާސިމް އިބްރާހީމްއާ ބައްދަލުކުރެއްވުމަށްފަހު މީޑިއާއަށް މައުމޫން ވިދާޅުވީ، މި ބައްދަލުކުރެއްވުމަކީ އިދިކޮޅު ފަރާތްތައް ގުޅިގެން ހޯދި ކާމިޔާބީއަށްފަހު ގުޅިގެން ވެރިކަން ހިންގުމާ ގުޅޭގޮތުން މަޝްވަރާ ކުރެއްވުމަށް ބޭއްވި ބައްދަލުވުމެއް ކަމަށެވެ.\n"އިރާދަކުރެއްވިއްޔާ ކުރިއަށް އޮތް ތާނގައި ވެސް މަޝްވަރާތައް ކުރިއަށްދާނެ، މިއަދުވެސް އަޅުގަނޑު އޮނަރަބަލް ޤާސިމްއާ ވާހަކަދައްކާ ހަދާފަ މިއޮތީ ކުރިއަށް އޮތްތާނގައިވެސް ކަންތައް ކުރިއަށް ގެންދަވާނެ ގޮތާ ދޭތެރޭގައި. އާދެ އަޅުގަނޑު ދެކޭގޮތުގައި މި ކޯލިޝަން ވަރުގަދަކޮށް، ބަދަހިކޮށް ކުރިއަށްދިއުމަކީ ވަރަށް މުހިންމު ކަމެއް." މަޢުމޫން ވިދާޅުވިއެވެ.\nމަޢުމޫން ވިދާޅުވީ، ރިޔާސީ އިންތިޚާބު ކާމިޔާބު ކުރެއްވީ4ސިޔާސީ ޕާޓީ ގުޅިގެން އުފައްދާފައިވާ ކޯލިޝަނުން ކަމަށާއި، އެމަނިކުފާނުގެ އިތުރުން އޮނަރަބަލް ޤާސިމް އިބްރާޙީމް އަދި ޤާސިމްގެ ޖުމްހޫރީ ޕާޓީއާއި ސަޕޯޓަރުންވެސް އިބްރާހީމް މުޙައްމަދު ޞާލިޙަށް އިންތިޚާބު ކާމިޔާބު ކޮށްދިނުމަށް މަސައްކަތް ކުރައްވައި، ކެމްޕޭން ކޮށްދެއްވާފައިވާނެ ކަމަށެވެ.\n"އަޅުގަނޑުމެންނަށް މި އިންތިޚާބު ކާމިޔާބު ކުރެވުނީ4ޕާޓީގެ ގުޅުމުގެ ވަރުގަދަކަމުން. އެހެންވީމަ އަޅޫގަނޑުމެން މި ކުރި މަސައްކަތް މާތް ﷲ ކާމިޔާބު ކުރައްވައި އަޅުގަނޑުމެންނަށް މިދުވަސް ފެނުނީތީ ޤާސިމް އަށްވެސް އެކަމުގެ ވަރަށް ތަހުނިޔާ ދަންނަވަން." މަޢުމޫން ވިދާޅުވިއެވެ.\nއިތުރަށް މަޢުމޫން ވިދާޅުވީ، އަލަށް އުފައްދަނީ ވަކި ޕާޓީއެއްގެ ސަރުކާރެއް ނޫން ކަމަށާއި، އުފަންވެގެން އަންނާނީ ކޯލިޝަން ސަރުކާރެއްކަން އިބްރާހީމް މުޙައްމަދު ޞާލިޙް ވެސް ޤަބޫލުފުޅު ކުރައްވާ ކަމަށެވެ.\n"އަޅުގަނޑުމެން މިއުފައްދަނީ ވަކި ޕާޓީއެއްގެ ސަރުކާރެއް ނޫން، މި އުފައްދަނީ ކޯލިޝަންގެ ސަރުކާރެއް، އެގޮތަށް އަޅުގަނޑުމެން އިންތިޚާބުކުރި މުންތަހަބު ރައީސް އިބްރާހީމް މުޙައްމަދު ޞާލިޙް ވެސް ވިދާޅުވަނީ، އެގޮތަށް އެމަނިކުފާނު ވެސް އެ ހުންނެވީ." މަޢުމޫން ވިދާޅުވިއެވެ.\nމަޢުމޫން އިތުރަށް ވިދާޅުވީ އުފައްދަނީ ކޯލިޝަންގެ ސަރުކާރަކަށްވާއިރު، އިރާދަކުރެއްވިއްޔާ ކުރިއަށް އޮތްތާންގައި ކޯލިޝަން ވަރުގަދަވެ، ހުރިހާ ކަމަކާ ދޭތެރޭގައި ވެސް ކޯލިޝަންގެ ބައިވެރިންގެ މެދުގައި މަޝްވަރާކުރެވި، އެންމެނަށް އެއްބަސްވެވޭ ގޮތެއްގެ މަތިން ވަރަށް އިންސާފާއި ހަމަހަމަކަމާއި، ޢަދުލުވެރިކަމާއެކީގައި ވެރިކަމުގެ ކަންކަން ގެންދަވާނެ ކަމަށެވެ.\nކޯލިޝަންގެ އެއް ބައިވެރިޔާ ކަމަށްވާ ޖުމްހޫރީ ޕާޓީގެ ލީޑަރު ޤާސިމް އިބްރާހީމްއާ މަޢުމޫން ބައްދަލުކުރެއްވިއިރު، މައުމޫން ވަނީ މީގެ ކުރިން އިންތިޚާބީ ރައީސް އިބްރާހީމް މުޙައްމަދު ޞާލިޙް އަދި ރަނިންމޭޓް ފައިސަލް ނަސީމްއާ ވެސް ބައްދަލުކުރައްވާ މަޝްވަރާ ކުރައްވާފައެވެ.\nއޮކްޓޯބަރ 7, 2018 12:43\nމައުމޫނު އާއި ކެނެރީގެ ނަޝީދު އާއި ގާސިމް އިބްރާހިމް މީ ރާއްޖެ އަށް ޖެހިފައި އޮތް ބޮޑު ބަލާ އެކޭ އެމެންނާއި ހެދިއޭ ރާއްޖެ ތަރައްގީ ނުވެގެން އުޅެނީ އެއާލާތުން ބަނޑު އަޅާފައި ދެން ރައްޔިތުންނަށް ދޭނެ އެއްެޗެއް ނޯވެއޭ ރައްޔިތުންގެ ވޯޓް ވެސް އެންމެ ފަހުން ވަޯޓް ލުމުގައި ވެސް ވޯޓް ކަރުދާސް ޗާޕް ކުރުމުގައި ވެސް ވައްކަން ކޮށްގެން ރައްޔިތުންގެ ވޯޓްވެސް ވަގު ވޯޓް ރައީސް ހޮވައިގެން އެއާލާތުން ސަރުކާރަށް ދައްކަން ޖެހޭ އެތައް މިލިއަން ޑޮލަރެއްގެ ޓެކްސް މާފު ކުރަނީއޭ މީއޭ ހަދާ ގޮތަކީ. އޯއް ޔޭއް ދީސް އާރ ދަ ތިންގްސް އައި ކާންޓް އިގްނޯރ އިޓްސް ގޮނާ ސަކް..\nއޮކްޓޯބަރ 7, 2018 12:46\nދެން މި އެންމެންގެ އަނެއްފަހަރު ތަޅާފޮޅައި ގަންނާނީ! އެކަކަު އޭނަގެ ދަރިއަށް ވެރިކަން ހޯދަދޭން، އަނެކަކުވެސް އޭނަގެ ދަރިއަށް ވެރިކަން ހޯދަ ދޭން!\nއޮކްޓޯބަރ 7, 2018 12:49\nއަނެއްކާ އަނެއް ހަކަންތައް! ބަލަ ދެންކަންތައްކުރާނެގޮތް އޮންނާނެ ޤާނުނު އަސާސީގަ ލިޔެފަ!\nޤާސިމްގެ ނެތް އެއްވެސް ކޯލިޝަނެއްގައި މަސަައްކަތް ކިރުމުގެ ރޫހެއް! އެކަން ފެނިގެންދިޔައީ 2008 އަދި 2013ގައި. ދެން އޮތީ މަނިކްފާނު. ރަން 30 އަހަރު ވެރިކަންކުރައްވާފައިވަނީ ރަސްކަލެއްފަދައިން! ހުދުމުހުތާރުކަން އިންތިހާއައް ކުރިއައްނެރެގެން! ދެންއައި ކޮއްކޯފުޅާގުޅުގެން ނޫޅެވުނު ފަރާތަކައް ކޮންބަޔަކާ ގުޅިގެން އުޅެވޭނީ!\nއޮކްޓޯބަރ 7, 2018 12:58\nމިދެކުއްތާއަކީ މިޤައުމާއި މިޤައުމުގެ ރައްޔިތުންގެ ހަލާކު އަހަރެމެންތިބޭނަން ތިޔަދެކުއްތާޖަހާ ސަކަރާތް ބަލައިގެން މިދެކުތާގެކިބައިން މިޤައުމާއި ރައްޔިތުންސަލާމަތްކުރައްވާދޭއެވެ. އާމީން\nއޮކްޓޯބަރ 7, 2018 12:59\nކިހާދުވަހަކަށްބާ ތިކޯލިޝަން ކޯޅެން ނުފަށާ ކުރިއައްދެވޭނީ އަހަރުދުވަސް ހަމަވިއަސް ރަނގަޅު. ސަލާމް\nއޮކްޓޯބަރ 7, 2018 13:00\nނުވާނެ ތިކަމެއް ކުޑަދުވަސްކޮޅަކުން ބައިބައި ވާނެ.\nއޮކްޓޯބަރ 7, 2018 13:02\nގުޅުމުގެ ވަރުގަދަ ކަން އެނގެން އަދި މާ އަވަސް.\nޤާސިމާއި މައުމޫނުގެ ބަހެއް ދެން ނުވިކޭނެ\nދެން އޮންނާނީ މޑޕ ގެ ގޮށްމުށުބާރު\nއިބޫ އަކީ ބަސްނުވިކޭ އޮޑިއެއްގެ ދިރުބަލަށް\nއަރުވާފައި ހުރިމީހެއް ނިކަން ރީތިކޮށް ކުޅިސަމާ\nކޯލިޝަން ފަސާނާ ނިމުނީ ނިމުނީ ނިމުނީ\nދިވެހި އުންމަތުގެ ގާޜޫނު އަދި މިއުން މަތް އެމީހެއްގެ ވާރުތަވެރިކަމުން ސަލާމަތް ނުވި ބެއްޔާ\nއޮކްޓޯބަރ 7, 2018 13:12\nދެން އެންމެ އަވަހަށް ކުރަންވީ ކަމަކީ ރައީސް ނަޝީދުއަށް ހުވައި ކުރުމުގެ ރަސްމިއްޔާތަށް ވަޑައިގެންނެވޭނެ ޔާމީނުގެ ގާނޫނީ ހަމައެއް ހޯދާ އެހަމައިގެ ދަށުން ގެނެސްދޭންވީ.\nއޮކްޓޯބަރ 7, 2018 13:13\nމައުމޫންގެ އަމިއްލަ އެދުން ބޮޑުވެފައިވާ ވަރު ވަރަށް ރީތިކޮށް އިބޫ ދައްކާލާތަން ފެނިގެންދާނެ.\nމައުމޫނު ކިތައްމެ ވަރަކަށް ތިގޮތަށް ބުނުކަމުގައިވިޔަސް އަހަރެމެން އެމްޑީޕީ މީހުންތިގޮތެއް ޤަބޫލެއް ނުކުރާނަން މި އުފެދޭ ވެރިކަމަކީ އަހަރެމެން އެމްޑީޕީގެ ވެރިކަމެއް. މައުމޫނުގެ އެއްވެސް ހިއްސާއެއް މި ވެރިކަމުގައި އޮތުމަކީ އަހަރެމެން ރުހޭކަމެއްނޫން.\nމިވާހަކަތަކުން ދޭހަވާން އުޅެނީ ކޯލިޝަންގެ އެންމެ އިސްފަރާތަކީ މައުމޫނު ކަމުގަ ދޮއްތަ\nއޮކްޓޯބަރ 7, 2018 13:17\nއޮޅުވާނުލައްވާ! މައުމޫނަށް ދިނީ 8 ޕަސެންޓް! ޤާސިމަށް 17 ޕސެންޓް! އެމްޑީޕީއަށް 33 ޕސެންޓް! ވީމާ އެއީ އެމްޑީޕީގެ ވެރިކަމެއް! މިހާރު ތިޔަ އުޅުއްވަނީ ވެރިކަން އަތްދަށުލައްވަންކަން ކަށަވަރު!\nމައުމޫނު ތިޔައުޅެނީ ކީކޭކިޔަންތަ! ތިވާހަކަތައް ރައްޔިތުންނަށް ކިޔައިދޭނިކަމެއްނެތް4ގުރުޕަކީ ކިހާވަރެއްގެ4ގުރޫޕުކަން ރައްޔިތުންނަކަށް ނޯޅޭ! އެއްބަފައި ކޮށްކޮއާއެކު ގުޅޫން ނުބެހެއްޓުނު ދެން ދުރުހިލޭ މީހުންމެދު އޮންނާނީ ކޮންގޮތެއްކަން ރައްޔިތުންނަށް އިގޭ އަންނިއައިސް ކަލޭގެވެސް ބޭރުކުރާނެ ގާސިމުވެސް އަދި އަންނި އެންމެރުޅި އަރާ އަދާލަތުވެސް ސަރުކާރުން ދުރަށް ޖައްސާނެ! އަންނި ބޭނުމެއްނުވާނެ މާލޭގެ ފިހާރައެއްގެ ސޭޓަކަށް ސަރުކާރުގެ ބައިކުބައެއްދީގެން ސަރުކާރު ހިންގާކަށް!\nއޮކްޓޯބަރ 7, 2018 13:20\nބޯކިބާ އިން އެންމެ ކުޑަ ފަޅި ލިބޭނެކަމަށް ބެލެވޭ ދެމީހުން ކުރާކަށް މާ ބޮޑު މަޝްވަރާ އެއް ނޯންނާނެ.\nއޮކްޓޯބަރ 7, 2018 13:21\nއޭތިޔަގޯސްވަނީއިނގޭ އިބޫއާނުލައިތިޔަހެން މަސްވަރާކުރަންވެއްޖިއްޔާމުން ބާކީކޮށްލާނަންއިގޭ ހަތަރުލީޑަރުން މަސައްކަތްކުރިޔަސް މިއީ އެމްޑީޕީގެ ސަރުކާރެއް އޮޅުވާނުލައްވާ 2013ގަހެން ރައީސް އޮފީހުގަތިބެންވާ މީހުންގެލިސްޓު މިފަހަރުނުހައްދަވައްޗޭ އޭރުންކަމަކުނުދާނެ ވަކިހިސާބެއްގަތިއްބަވަންވާނީ އެހެންނޫނީ...\nއޮކްޓޯބަރ 7, 2018 13:22\nކޮންމެ ވާހަކައެއް ދެއްކެވިއަސް ހުރިހާ ސިޔާސީ ލީޑަރުންނަށް މިގޮވާލަނީ ވޯޓުން ވައްކަން ކޮއްފައިވާތީ އެމައްސަލަ ބަލައިދެއްވާ ރައްޔިތުންގެ ހައްގު ހޯދައިދިނުމަށް.\nއޮކްޓޯބަރ 7, 2018 13:24\nމީ ހުދުކާފޫރު ތަކެއްތަ\nއޮކްޓޯބަރ 7, 2018 14:16\nތިސުވާލު ކުރަން އެންމެ ރަނގަޅީ އިބޫއާ.\nއޮކްޓޯބަރ 7, 2018 13:26\nދެއްކުރަންވީ ކަމަކީ ބަޣާވާންކުރުން ގާސިމް މިއީ މި ޤައުމަށް ދިމާވެފާއޮތް ބޮޑު މުސީބާތެއް އަދި މިހިރަ މައުމޫންއަކީ ޤައުމަށް ގައްދާރުވެފަ ހުރި ބޮޑު ބާޣީއެއް\nއޮކްޓޯބަރ 7, 2018 13:28\nއަންނި މައުމޫނުގެ ވެރިކަން ވައްޓާލަން އެއުޅުނީ ވައްޓާލަންޖެހިގެންކަން މިހާރު ރައްޔިތުން ގަބޫލުކުރޭ އެސޮރު ހާދަ ސިކުނޑި ރަނގަޅޭ\nއޮކްޓޯބަރ 7, 2018 13:41\nދެންކަންތައްކުރައްވާނެ ގޮަތަކީ ހުވާ ކުރާދުވަހު ވެރިކަން ވައްޓާލަން ދެ ބޭފުޅުން މަސައްކަތް ކުރައްވަން ފައްޓަވަންވީ.\nއޮކްޓޯބަރ 7, 2018 14:05\nޤައުމުއަނދަވަޅަކަށް ވައްޓާލި ދެ މުޖުރިމުން ﷲ ހިތިގޮތަކަށް ތިދޭތީގެ ނިމުން ގެންދަވާށި އާމީން\nއޮކްޓޯބަރ 7, 2018 14:06\nއަވަހަށް ތަޅާފޮޅައިގަންނަވީ އެއީ ދެން ތިމީހުން އެއްމެ އަވަހަށް ކަންތައް ކުރަންވީ ގޮތަކީ\nއޮކްޓޯބަރ 7, 2018 14:15\nދެބޭފުޅުންވެގެން އިތުރުޕާޓީއެއް އުފައްދަވާ. ދެން އެންމެ ރަނގަޅުވާނީ އެގޮތް.\nދެންއަވަހަށް އިސްލާމްދީނުގެ ޢަދުއްވުންނަށް ޤަައުުުުމުުެގެެ ހަރުމުދާ ހިބަކަޮށްދީ ފަތްލިޔެފަ\nއޮކްޓޯބަރ 7, 2018 14:21\nއޭ ލޮބުވެތި ރައްޔިތު މީހާއޭ!\nމިޒަމާނުގައި ސިޔާސީ މީހުންނަކީ މިއީއެވެ\nއެބައިމީހުން ވާހަކައެއް ދައްކައިފިނަމަ ދޮގުހަދާނެތެވެ\nއެބައި މީހުންނާއި އަމާނާތެއް ޙަވާލުކޮއްފިނަމަ ޙިޔާނާތްެތެރިވާނެތެވެ.\nއެބައިމީހުން ރުޅިއައިސް ޒުވާބުކޮއްފިނަމަ ހަޑިހުތުރު އެއްޗެތި ގޮވާނެތެވެ.\nޢޭ ރައްޔިތު މީހާއޭ!\nތިބާ ދުނިޔެއާއި އާޙިރަތް ބޭނުންނަމަ އެބައި މީހުންގެ ފުށު ފިލަން ދުވާށެވެ.\nއޮކްޓޯބަރ 7, 2018 14:32\nދެން ހަދާނެ ގޮތަކީ ދެ މަސްވަރު ކޮށްލައިފަ ވެރިކަމާ ތަޅާފޮޅާނީ...ފޮޅައިފައި ފުރަތަމަ ކޯލިޝަނާ ގާއްޓެ ދުރައްދާނީ...ގާއްޓެ ފަހަތުން ގޮޅާވެސް ދާނީ...ދެން ގޮޅަޔާއި ގާއްޓެ އާއި ދެމީހުން ވެގެން ފާރިޝް އަށް ނައިބުރައީސްކަން ލިބޭގޮތަށް އަނާރާގޮވައިގެން ކޯލިޝަނެއް ހަދާނީ... ރާއްޖޭގައި މީހުން ހިންމަމަޖެހިގެން ތިބިޔަ ދީގެން ނުވާނެ..ބުރުމާ އަބަދުވެސް ވާނެ ތޮރުފުނުތަނަކުން ތޮރުފައިފަވެސް ވެރިކަން ލިބޭތޯ މަސައްކަތްކުރަން،\nއޮކްޓޯބަރ 7, 2018 14:39\nއުފައްދަނީ ކޯލުޝަން ސަރުކާރެއް. ފެންނަނީ އަތްގަދަކޮށްގެން އެމްޑީޕީގެ ބާރު ދައްކާތަން.\nއޮކްޓޯބަރ 7, 2018 14:56\nދެން އަނެއްކާވެސް ދުވަސްކޮޅެއްފަހުން ހައިޖާނު އުފައްދާ ވެރިކަމާ ތޮޅެން ފަށަންވީ!! މިރާއްޖޭގައި ގާނޫނެއް ހަދަން ވެއްޖެ!! ގާނޫނަށް ކިޔަންޖެހޭ ނަމަކީ... "ސިޔާސީ މީހުން ކުރާ ހުރިހާ ކަންތައްތަކުން އިސްތިސްނާވުމުގެ ގާނޫނު" މިގާނޫނުގެ ދަށުން ދަފްތަރެއް ހަދާ ހުރިހާ ސިޔާސީ މީހުން ދަފްތަރުކުރެވެން ވާނެ!! އަދި މިގާނޫނުގެ ދަށުން މިކަމަށް ވަކި މިނިސްޓްރީއެއް ހެދަންވާނެ!! މިގާނޫނުގެ ދަށުން ސިޔާސީ މީހުންނަށް ލިބިދޭ އިމްތިޔާޒުގެތެރޭ ޖިނާޢީ ގިނަ ކުށްތަކުން ބަރީޢަވާންވާނެ! ވައްކަމުގެ މައްސަލަތަކުން ބަރީޢަވުން! ރިޝްވަތު އެންމެހާ ޢަމަލުތަކުގެ މައްސަލަތަކުން ބަރީޢަވުން! މަކަރު ހެދުމާއި ޓެކުމުގެ މައްސަލަތަކުން ބަރީޢަވުން! މީހުންގެ އަބުރަށް އަރައިގަންނަ ކުށްތަކުގެ މައްސަލަތަކުން ބަރީޢަވުން!! ބަނގުރަލުގެ މައްސަލަތަކުން ބަރީޢަވުން! ޚިޔާނާތުގެ މައްސަލަތަކުން ބަރީޢަވުން! ޓެރަރިޒަމްގެ މައްސަލަތަކުން ބަރީޢަވުން!! މިފަދަ މީހަކު ހައްޔަރުކުރެވޭނީ މިގާނޫނު ތަންފީޒުކުރަން އުފައްސާ މިނިސްޓްރީގެ މިނިސްޓަރަށް ކުރިން އަންގާ އޭނާގެ ލަފާގެމަތިން ކޯޓަށް ހުށަހަޅައިގެން ލިބޭ އަމުރެއްގެ ދަށުންކަމަށްވެސް ކަނޑައަޅަންވާނެ!! އޭރުން ހުންނާނީ ރަގަނޅަށް!! މިރާއްޖޭގައި މިހާރު މަދީ މިފަދަ ގާނޫނެއް!! މިއީ އަޅުގަނޑުގެ ޚިޔާލު!! މިޚިޔާލު ހިތައް މިއައީ ފާއިތުވެ މިދިޔަ 10 އަހަރުތެރޭ މިރާއްޖޭގައި ސިޔާސީ މީހުން މިކަންތައްތައްކުރާ ގޮތާއި އެމީހުންނާއި ދޭތެރޭ ކަންތައްތައް ނިމިދާގޮތް ހިތައް ގެނެވިގެން!! ވަﷲ އަޢުލަމް!!\nއޮކްޓޯބަރ 7, 2018 20:23\nމަބުނާނެ އިތުރުވާހަކައެއްނެތް. ކާސިމްބެގެ ހަގުއަނބި އައިޝާއަށް ވަޒީރުކަމެއް ދޭންޖެހޭނެ.\nއޮކްޓޯބަރ 7, 2018 20:34\nހޮވުނު ސަރުކާރު ހުވާނުކުރަނީސް ވައްޓަން، ގާސިމު އުޅެނީ\nއޮކްޓޯބަރ 7, 2018 21:13\nމައުމޫން ތިކަމުގެ ތެރެއަށް ވަދެއްޖެއްޔާ ތިޔަ ބުނާ ކޯލިޝަން ރޫޅޭނެ ހަމަ ޔަގީން ކަށަވަރު. ވަރަށް ވެދުން މައުމޫން އަވަހަށް ބޭރު ކުރޭ.\nއޮކްޓޯބަރ 8, 2018 21:31\nދެން ނުފެންނާނެ މިދެމީހުން އެއްތަނަކުން. ދެން މައްސަލަޖެހިގެން އުޅޭނީ


India gai Covid jehigen maruvaa meehunge hashithah koaruthakah alhaa massala boduvejje | Mihaaru\nއިންޑިއާގައި ކޮވިޑް ޖެހިގެން މަރުވާމީހުންގެ ހަށިތައް ކޯރުތަކަށް އަޅާ މައްސަލަ ބޮޑުވެއްޖެ\nއިންޑިއާގެ ކޯރަަކަށް އުކާލާފައިވާ ހަށިތަކެއް ނެގުމުގެ މަސައްކަތް އާއްމުންގެ ބަޔަކު ކުރަނީ. ފޮޓޯ: އިންޑއާ ޓުޑޭ\n16 މެއި 2021 - 14:51\nކޮވިޑް-19 ޖެހިގެން އިންޑިއާގައި މަރުވާ މީހުންގެ ހަށިތައް ކޯރުތަކަށް އަޅާ މައްސަލަަ ބޮޑުވެފައިވާ ކަން ބައިނަލްއަގުވާމީ މީޑިއާއަަށް ފަޅާއަރައިފި އެވެ.\nރޮއިޓާސްް އިން ބުނީ މަރުވާމީހުންގެ ހަށިތައް ކޯރުތަކަށް އުކާކަން އެނގުނީ އެ މައްސަލަ ބޮޑުވެގެން، ސަރަހައްދީ ސަރުކާރަކުން ޑިސްޓްރިކްޓްތަކަށް ފޮނުވާފައިވާ ސިޓީއަކުން ކަމަށެވެ. ރޮއިޓާސްއަށް ލިބުނު އެ ސިޓީ އަކީ އާއްމުންގެ މެދުގައި ދެކެވޭ އެ ވާހަކަ ރަސްމީ ސިފައެއްގައި ގަބޫލުކުރި ފުރަތަމަ ފަހަރެވެ.\nމަރުވެ ކުނިވެފައިވާ މީހުންގެ ހަށިތައް ގަންގާ ކޯރުގައި އޮޔާދާ މަންޒަރު ފެންނަ ފޮޓޯތައް އާއްމުވުުމުން އިންޑިއާގެ އާއްމުންނަށް ބޮޑު ޝޮކަކަށް އެކަން ވެފައި ވިޔަސް އިދާރާތަކުން މީގެ ކުރިން ދިޔައީ އެ ވާހަކަ ދޮގުކުރަމުންނެވެ. އެކަމަކު ސްޓޭޓް އޮފިޝަލެއް ކަަމަށްވާ މަނޯޖްކުމާރު ސިންގް ޑިސްޓްރިކްޓްތަކުގެ ވެރިންނަށް މިދިޔަ ހުކުރުދުވަހު ފޮނުއްވި ސިޓީއެއްގައި ވިދާޅުވެފައި އޮތީ ކޮވިޑް-19 އާއި އެހެން ބަލިތަކުގެ ސަބަބުން މަރުވާ މީހުންގެ ހަށިތައް ރަނގަޅު ގޮތުގައި ނައްތައިލުމުގެ ބަަދަލުގައި ކޯރުތަކަށް އަޅާކަމުގެ މައުލޫމާތު އެބަހުރި ކަަމަށެވެ.\n"އޭގެ ނަތީޖާއެއްގެ ގޮތުން ގިނަ ތަންތަނަކުން ދަނީ އެހަށިތައް ފެންނަމުންނެވެ،" ސިންގްގެ ސިޓީގައި ވިދާޅުވެފައިވެ އެވެ.\nއެއީ ސައްހަ ސިޓީއެއްކަން އޭނާ ވަނީ ރޮއިޓާސްއަށް ކަށަވަރުކޮށްދެއްވައިފަ އެވެ. އޭނާ ވިދާޅުވީ ކޯރަށް އަޅާފައި ހަށިތަކުގެ ތެރޭގައި ކޮވިޑްގެ މީހުން ހިމެނޭ ކަމަށް މައުލޫމާތި ލިބިފައި ވިޔަސް ގާޒީޕޫރުން ފެނުނު ހަށިތަކެއްގެ އޮޓޮޕްސީ ހެދި އިރު އެއީ ކޮވިޑަށް ޕޮޒިޓިވް ބައެއް ކަމަށް ޓެސްޓްތަކުން ނުފެންނަ ކަމަށެވެ.\n"ހަށިތައް ހުރީ ކުނިވެފައި. އެހާލަތުގައި ކޮރޯނާ [ވައިރަހަށް] ޕޮޒިޓިވްކަން އެނގިދާނެކަމެއް އަޅުގަނޑަކަށް ޔަގީނެއް ނޫން،" ރޮއިޓާސްްއަށް ފޮނުއްވި މެސެޖެއްގައި ސިންގް ވިދާޅުވެފައިވެ އެވެ.\nކޯރުތަކުން ހަށިތައް ފެންނަ ސަބަބުތައް ކަމަށް ވެދާނެ ކަންތައްތަކެއް ސިންގުގެ ސިޓީގައި ވިދާޅުވެފައި ވެ އެވެ. އޭގެ ތެރޭގައި ޖަނާޒާގެ ކަންތައް ރަނގަޅަށް ކުރެވޭ ވަރަށް ފައިސާ ނެތުމާއި ދީނީ ގޮތުން ގަބޫލުކުރާ ގަބޫލުކުރުންތަކާއި ކޮވިޑް ދެކެ ގަންނަ ބިރަކުން، މަރުވާ މީހުންނަށްް އަޅައިނުލުން ފަދަ ސަބަބުތައް ހުރެދާނެ ކަމަށްް އޭނާ ވިދާޅުވެފައިވެ އެވެ.\nއަވަށްތަކުގެ ވެރިންނަށް އޭނާ އަންގަވާފައި އޮތީ ކޯރަކަށް ގަބުރެއް އެއްލައި ނުލާކަން ކަށަވަރުކުރުމަށެވެ. ޖަނާޒާ ބާއްވަން ސަރަހައްްދީ ސަރުކާރުން ކޮންމެ ހަށިގަނޑަކަށް 5،000 ރުޕީސްގެ ރޭޓުން ފައިސާ ފޮނުވާނެ ކަމަށް ވެސް ވިދާޅުވި އެވެ.\nހަށިތައް ކޯރަށް އުކާ މައްސަލަ ފެންމަތިވި އިރު އިންޑިއާގައި ކޮވިޑް ޖެހިގެން ދުވާލަކު މަރުވާ މީހުންގެ އަދަދު ހުރީ 4،000 އަށް ވުރެ މަތީގަ އެވެ. އެހެންވެ މީހުން ވަޅުލާ ތަންތަނާއި އަންދާ ތަންތަނުގައި ގަބުރުތައް ތޮއްޖެހިފައި އެބަ ހުއްޓެވެ.\nކޮވިޑް ޖެހިގެން މަރުވި މީހުންގެ ތެރެއިން 2،000 މީހެއްގެ ހަށިތައް ކޯރުން ފެނިފައިވާ ކަަމަށް މީޑިއާތަކުން ރިޕޯޓްކުރުމުން އުއްތަރު ޕްރަދޭޝްގެ ސަރަަހައްދީ ސަރުކާރުން ވަނީ އެކަން ދޮގުކޮށްފަ އެވެ. އެ ސްޓޭޓްގެ ސަރުކާރުގެ ތަރުޖަމާނު ނަވްނީތު ސެގާލް ވިދާޅުވީ އެކި ފަހަރު މަތިން 10 ހަށިގަނޑު ނުވަތަ 20 ހަށިގަނޑު ފެނުމަކީ އެކަމަކު ހިނގަމުންދާ ކަމެއް ކަމަށެވެ.\nސިއްހަތު އިންޑިއާ މަރު


TC in Eagles bali kohfi, Maziya ah furusathu bodu vejje\nމެޗުގައި ޓީސީ ލަނޑު ޖެހި އިސްމާއީލް އީސާ\nކުލަބު އީގަލްސްގެ މައްޗަށް 1-0 ގެ ނަތީޖާ އަކުން ކާމިޔާބު ހޯދައި، ދިވެހި ޕްރިމިއާ ލީގްގެ ދެ ވަނަ މަގާމާ ކައިރިއަށް ދަން ލިބުނު ފުރުސަތުގެ ބޭނުން ޓީސީ ސްޕޯޓްސް ކުލަބުން ހިފައިފި އެވެ.\nދެ ވަނަ ބުރުގެ ފަހު މެޗުގައި، މިދިޔަ ހަފުތާގައި މި ދެ ޓީމު ކުޅުނު މެޗު އީގަލްސްއިން ކާމިޔާބު ކުރީ 3-0 ންނެވެ. ތިން ވަނަ ބުރުގެ މެޗުން ޓީސީ މޮޅުވުމުން ދެ ވަނައިގައި އޮތް އީގަލްސް އާ ޓީސީ އާ ދެމެދު ހުރި ފަރަގް ވަނީ ދެ ޕޮއިންޓަށް ކުޑަ ވެފަ އެވެ.\nރޭ ގެ މެޗުން އީގަލްސް ބަލިވުމުން، ލީގްގެ އެއް ވަނައިގައި އޮތް މާޒިޔާއަށްވެސް ލިބޭނެ ހިތްހަމަޖެހުން ބޮޑެވެ. އެއީ އެ ޓީމާ ފަރަގް ކުޑަ ކުރުމުގެ ފުރުސަތު އީގަލްސް އަށް ހަނި ވުމުންނެވެ. މެޗުގެ ނަތީޖާ ދިޔަ ގޮތުން، ލީގް ކަށަވަރު ކުރަން މާޒިޔާއަށް ބޭނުން ވަނީ އެންމެ މެޗެކެވެ. މި މަހު 24 ވަނަ ދުވަހު ދަ ގްރާންޑޭ އާ ދެކޮޅަށް ކުޅޭ މެޗުން މާޒިޔާ މޮޅު ވެއްޖެނަމަ އެ ޓީމަށް ލީގް ކަށަވަރު ވެގެންދާނެ އެވެ.\nއީގަލްސްގެ ކޯޗް މުހައްމަދު ޝިޔާޒް (މޯހަން) ކުރިން ބުނެފައި ވަނީ އީގަލްސްގެ މިހާރުގެ ޓާގެޓަކީ ދެ ވަނައިގައި ހިފެހެއްޓުން ކަމަށެވެ. އޭނާ އެހެން ބުނީ މާޒިޔާގެ ސްކޮޑް ވަރުގަދަ ކަމާއި އެ ޓީމުގެ މިހާރު އޮތް ފޯމް ރަނގަޅު ކަމަށް ފާހަގަ ކުރަމުންނެވެ.\nމެޗުގައި ޓީސީގެ ލަނޑު މެޗުގެ 77 ވަނަ މިނެޓްގައި ކާމިޔާބު ކުރީ އިސްމާއީލް އީސާ އެވެ. ޓީސީގެ އިޝާން އިބްރާހިމް (ސައްޓު) އީގަލްސްގެ އޭރިއާގެ ރޮނގުމަތިން ފޮނުވާލި ބޯޅަ އީގަލްސްގެ ގޯލްކީޕަރު ސޫޖަން ޕެރޭރާ އެ ބޯޅަ ދިފާއު ކުރުމުން ރީބައުންސަށް ނުކުތް ބޯޅައަށް ސަމާލުވެގެން ހުރީ އިސްމާއީލް އީސާ އެވެ. އޭނާ ވަނީ އެ ބޯޅަ އެއްފަހަރުން ޖަހައި ގޯލްގެ ތެރެއަށް ވައްދާލަފަ އެވެ.\nޓީސީން ލަނޑު ޖެހުމުގެ އަށް މިނެޓް ކުރިން އީގަލްސްއަށް ވަނީ ލަނޑު ޖަހާނެ ރަނގަޅު ފުރުސަތެއް ލިބިގެން ގޮސްފަ އެވެ. އެ ޓީމުން އުފެއްދި ހަމަލާ ހުހަށް ހުރެ ތިރިން ފޮނުވާލި ބޯޅަ ޓީސީގެ ކީޕަރު ޕާކިސްތާންގެ ސާގިބް ހަނީފް ދިފާއު ކުރީ އެވެ. ދެ ވަނަ ފަހަރަށްވެސް އެބޯޅަ އީގަލްސްއަށް ލިބުމުން ބޭނުން ކުރެވޭނެ ގޮތެއް ނުވި އެވެ.\nޓީސީގެ ކޯޗް ޝާޒްލީ މުހައްމަދު (ޝާޒް) ބުނީ މިދިޔަ ހަފުތާގައި އީގަލްސް އާ ދެކޮޅަށް ކުޅުނު މެޗުން ބަލިވުމުން ކުޅުންތެރިން ތިބީ އިތުރަށް މަސައްކަތް ކުރުމުގެ ރޫހެއްގައި ކަމަށެވެ. އެހެންވެ ޓީސީން މަސައްކަތް ކުރަނީ އިތުރު ބަހަނާއެއް ނުދައްކައި މެޗުތަކުން ރަނގަޅު ނަތީޖާއެއް ހޯދުމަށް ކަމަށެވެ.\nދިވެހި ޕްރެމިއާ ލީގް ޓީސީ އީގަލްސް\nއީގަލްސް ބަލިކޮށް ޓީސީން ހިތްވަރު ހޯދައިފި


Majileehaai medhu Raees dhekkevi vaahaka ah Gasim rahdhu dhevvaifi | Mihaaru\nކުނޫޒުގައި މިރޭ ނޫސްވެރިންނާ ވާހަކަ ދައްކަވަމުން ގާސިމް ގާނޫނު އަސާސީ ދައްކަވައިލައްވަނީ. ގާސިމް ވިދާޅުވީ ކޮމިޝަންތަކަށް ބާރުދޭ ބިލް ގާނޫނު އަސާސީއާ ތައާރުޒުވާކަމަށް. މިހާރު ފޮޓޯ: ނިޝާން އަލީ\nމަޖިލީހާ މެދު ރައީސް ދެއްކެވި ވާހަކަ އަށް ގާސިމް ރައްދު ދެއްވައިފި\n09 މާޗް 2019 - 23:31 145 comments\nޖޭޕީން ކުނޫޒުގައި ބޭއްވި ނޫސް ކޮންފަރެންސްގައި ގާސިމް ވިދާޅުވީ ރައީސް ދެއްކެވި ވާހަކަފުޅާ މެދު ހައިރާންވެވަޑައިގަންނަވާ ކަމަށެވެ. ރިޔާސީ ކޮމިޝަންތަކަށް ބާރު ދޭން ސަރުކާރުން މަޖިލީހަށް ހުށަހެޅި ބިލުގެ ކަންތައް ކުރިއަށް ދިޔަ ގޮތާ ބެހޭ ގޮތުން ގާސިމް ވިދާޅުވީ އެ ބިލް ގާނޫނު އަސާސީއާ ހިލާފު ކަމަށެވެ.\n"ހުރިހާ ތަނަކުން ކުރާ ކަންތައްތައް އެއްކޮށްފައި މި އޮންނަނީ. އެކަމަކު ގާނޫނު އަސާސީގައި ވަކިވަކިން އެތަންތަނަށް [ބާރުތައް] ހަވާލުކޮށްފައި ހުރީ. ކީއްވެތޯ ފުލުސް އޮފީހަށް ހުރިހާ ކަމެއް ހަވާލުނުކުރީ؟ ކީއްވެތޯ އެންޓި ކޮރަޕްޝަނަށް ހުރިހާ ކަމެއް ހަވާލު ނުކުރީ ގާނޫނުއަސާސީގައި؟ އެކަމަކު އެހެން ނަހައްދަވައި މި އެއްޗިހި ވަކިކޮށްފައި އެތަންތަނާ ހަވާލުކޮށްފައި ހުއްޓާ އެ ޑުޕްލިކޭޓްވާ ގޮތަށް ކިހިނެއްތޯ ހަދާނީ؟ އެއީ ގާނޫނުއަސާސީގެ ރޫހެއް ނޫން،" ގާސިމް ވިދާޅުވި އެވެ.\nއެމަނިކުފާނު ވިދާޅުވީ ކޮމިޝަންތަކަށް ރައީސް އައްޔަން ކުރެއްވި ބޭފުޅުންނަކީ ރައްޔިތުންގެ މަޖިލީހަށް އެނގޭ ބައެއް ވެސް ނޫން ކަމަށެވެ. ކޮމިޝަންތަކުގެ ބިލް އޮތް ގޮތަށް ވަރަށް ބޮޑަށް ފާޑުވިދާޅުވެ ވާހަކަ ދައްކަވަމުން ގާސިމް ވިދާޅުވި ގޮތުގައި އެ ބިލް އޮތީ އެހެން މުއައްސަސާތަކެއްގެ ބާރުތައް ނަކަލުވާ ގޮތަށެވެ.\n"ގާނޫނު އަސާސީން މެންޑޭޓް ދީފައި ހުރި ތަންތަނުން ކުރާ ކަންތައްތައް ޑުޕްލިކޭޓް ކުރަން. މާދަމާ ބުނަންވީ ނޫންތޯ ރައްޔިތުންގެ މަޖިލީހުން ކަންތައް ކުރަނީ ތިމަންނާ ބޭނުންވާ ގޮތަކަށް ނޫނޭ. ކޮމިޝަނެއް ހައްދަވަންވީ، އުފައްދަވާފައި ރައްޔިތުންގެ މަޖިލީހުން އަނެއްކާ އަނެއް ގާނޫނު. ހަމަ އުފައްދަވަންވީ ނޫންތޯ ރައްޔިތުންގެ މަޖިލީހުން ކުރާ ކަންތައްތައް ތަހުގީގު ކުރަން. ނޫނިއްޔާ ރައްޔިތުންގެ މަޖިލީހެއް ދެވަނަ،" ގާސިމް ވިދާޅުވި އެވެ.\nMajilis hin'gee vaudhuvi gothakah noon: Raees\nކުރީގެ ރައީސް އަބްދުﷲ ޔާމީން ބަލިކުރުމުގައި އިދިކޮޅުން އިސް ރޯލެއް އަދާކުރެއްވި އެއް ލީޑަރު ވިދާޅުވީ ބިލް މަޖިލީހަށް ވެއްދިޔަސް އެޖެންޑާ ނުކުރާނެ ކަމަށް ރައީސް އަރިހު ދެންނެވި ކަމަށެވެ. ފުރަތަމަ ބިލު އައި އިރު އޮތް ގޮތުން އެ ބިލް ފެނުނު މީހަކު ހައިރާންވާނެ ކަމަށް ވެސް ގާސިމް ވިދާޅުވި އެވެ. ދެން ވިދާޅުވީ ކޮމިޓީގެ މަރުހަލާގައި ބިލު ވަރަށް ބޮޑަށް ބަދަލުކޮށް، ދެވަނަ ފަހަރަށް ގެނައީ މުޅިން އެހެން ޑްރާފްޓެއް ހަދައިގެން ކަމަށެވެ.\n"ކޮމެޓީ ލެެވެލްގައި އަނެއްކާ މަސައްކަތް ކޮށްފައި އައި އިރު ވެސް މި ދެންނެވި ގޮތަށް އެކަންތައްތައް ހުރީމާ، މިދެންނެވި ހުރިހާ މުުއްސަސާތަކުގެ ބާރު އެ ކޮމިޝަނަށް ދިނީމާ ދެން މިވަނީ ޑުޕްލިކޭޓް،" ގާސިމް ވިދާޅުވި އެވެ.\nކޮމިޝަންތަކަށް ބާރުދޭ ބިލާ މެދު މިރޭ ގާސިމް މިހާ ދިގުކޮށް ވާހަކަ ދެއްކެވި އިރު އެ ބިލަށް ވޯޓަށް ނޭހި އޮތީ، މަޖިލިހުގެ މެޖޯރިޓީ މެމްބަރުން ވޯޓުގައި ބައިވެރިވެވަޑައިގަންނަވާ ވަރަށް މެމްބަރުން ހާޒިރުނުވެގެންނެވެ. އެކަމަކު ފަހުން ވަނީ އެޖެންޑާ އިން ނަގައިފަ އެވެ.\nނަމަވެސް އޭރު އެގޮތަށް ކޯރަމް ހަމަނުވީ ޖޭޕީން ސީދާ ވަކި ގޮތެއް ނިންމައިގެންކަން ނުވަތަ ނޫންކަން ސާފުކޮށް ބުނެފައެއް ނުވެ އެވެ.\nމަޖިލީހުގެ މަސައްކަތްތައް ހިނގި ގޮތާ ބެހޭ ގޮތުން ރައީސް މިއަދު ވާހަކަ ދެއްކެވީ ހިތަދޫގައި ބޭއްވި ކެމްޕޭން ޖަލްސާއެއްގަ އެވެ.\nރައީސް ވިދާޅުވީ އެމަނިކުފާނުގެ ސަރުކާރަށް ރައްޔިތުން ވޯޓް ދިނީ އެކުގައި މަސައްކަތްކޮށްގެން ވީ ވައުދުތައް ފުއްދަން ކަމަށާއި ނަމަވެސް މަޖިލީހުން ފެންނަނީ އެހެން މަންޒަރެއް ކަމަށެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019 އެމްޑީޕީ އިއްތިހާދުގެ ހަމަނުޖެހުން


Fenboduvumugai SAARC ge3gaumun 1,200 meehun maru | Mihaaru\nފެންބޮޑުވުމުގައި އިންޑިއާ އިން ވަނީ 850 މީހުން މަރުވެފައި. --ފޮޓޯ:ރޮއިޓާސް\nފެންބޮޑުވުމުގައި ސާކުގެ ތިން ގައުމުން 1،200 މީހުން މަރު\n27 އޯގަސްޓް 2017 - 18:39\nމި ތިން ގައުމަށް ވަނީ ޖޫން މަހުން ފެށިގެން ވިއްސާރައިގައި ތަފާތު ގެއްލުންތައް ލިބިފަ އެވެ. ބައިނަލްއަގުވާމީ ޖަމާއަތްތަކުން ބުނެފައި ވަނީ ދެކުނު އޭޝިއާ އަށް މި އަހަރު ކުރަމުންދާ ވިއްސާރައިގައި ލިބޭ ގެއްލުންތައް މާ ބޮޑު ކަމަށެވެ.\nއިންޑިއާގެ ބޮޑު ވަޒީރު ނަރެންދުރަ މޯދީ އިއްޔެ ވަނީ ފެންބޮޑުވެފައިވާ ބިހާރު ސްޓޭޓުގެ މަތިން ދަތުރު ކުރައްވާ ލިބިފައިވާ ގެއްލުންތައް ބައްލަވާލައްވައިފަ އެވެ. އަދި އެހީގެ ގޮތުގައި އެ ސްޓޭޓަށް 78 މިލިއަން ޑޮލަރު ދެއްވާނެ ކަމަށް ވަނީ ވިދާޅުވެފަ އެވެ. ބިހާރުގެ އޮފިޝަލުން ބުނެފައި ވަނީ ފެންބޮޑުވުމުގައި އެ ސްޓޭޓުން 379 މީހުން މަރުވެފައިވާ ކަމަށެވެ. ގިނަ ބަޔަކަށް ވަނީ ވަގުތީ ހިޔާތަކުން ރައްކާތެރިކަން ދޭން ޖެހިފަ އެވެ.\nއަވަށްޓެރި އުއްތަރަ ޕްރަދޭޝް ސްޓޭޓުން ވަނީ 88 މީހުން މަރުވެފަ އެވެ. އަދި 220 މިލިއަން މީހުން ހިމެނޭ ސްޓޭޓުގެ ދެބައިކުޅަ އެއްބައި މީހުންނަށް ވަނީ ފެންބޮޑުވުމުގެ ގެއްލުންތައް ލިބިފަ އެވެ.\nފެންބޮޑުވުމުގައި ނޭޕާލުން ވަނީ 150 މީހުން މަރުވެ 90،000 ގެ ހަލާކުވެފަ އެވެ. ބަންގްލަދޭޝް އިން ވަނީ 134 މީހުން މަރުވެފަ އެވެ. އަދި ފެންބޮޑުވުމުގެ ގެއްލުން ވަނީ 5.7 މިލިއަން މީހުންނަށް ކޮށްފަ އެވެ. މީގެ އިތުރުން 10،583 ހެކްޓަރުގެ ދަނޑުއެކުގައި ހަލާކުވެ 600،587 ހެކްޓަރުގެ ދަނޑުބިމަށް ވަނީ އެކިވަރުގެ ގެއްލުންތައް ލިބިފަ އެވެ.\nއިތުރު ލިޔުންތައް އިންޑިއާ ފެންބޮޑުވުން ސާކް ބަންގްލަދޭޝް ނޭޕާލް ދެކުނު އޭޝިއާ


Shaufa Volley courtun, rashu Council idhaaraaah, kulhivaru courtun dhasvi filaavalhu thakun thajuribaa libey Shaufa Volley courtun, rashu Council idhaaraaah, kulhivaru courtun dhasvi filaavalhu thakun thajuribaa libey\nޝައުފާ ކައުންސިލް މެންބަރެއްގެ ހުވާ ކުރުމަށްފަހު\nބުރާސްފަތި 21 އޮކްޓޯބަރ 2021 | އައުޓްރީޗް\nޤައުމީ ވޮލީބޯޅަ ޓީމް މިދިޔަ އަހަރުތަކުގައި ހޯދި ކާމިޔާބީތަކުގައި މުހިއްމު ދައުރެއް އަދާކުރިއެވެ. ކްލަބް ވޮލީބޯޅައިގައި ރަންވަތަނަތައް ހޯދިއެވެ. ޤައުމީ ޖަރޒީގައި ހޭދަކުރި7އަހަރަށްފަހު މިއަދު އުފަން ރަށް މަހިބަދޫގައި ރައްޔިތުންނާ ގާތުން ސީދާ ރައްޔިތުންނަށް ޚިދުމަތްކުރަން ފެށިނަމަވެސް މިއަދުވެސް އޭނާގެ މަސައްކަތުގެ ދާއިރާގެ އެންމެބޮޑު އެހީތެރިއަކީ ކުޅިވަރު ކޯޓްގައި ލިބުނު ތަޖުރިބާއެވެ. ފިލާވަޅުތަކެވެ. މިއީ ޝައުފާ އާދަމްގެ ވާހަކައެވެ.\nޤައުމީ ވޮލީ އަންހެންޓީމްގައި އޭނާގެ ވިދުން ގަދައެވެ. ކްލަބް ވޮލީގައިވެސް އެކަން އޮތީ އެހެނެވެ. އެކަމަކު މިހާރު އޭނާއަކީ އދ.މަހިބަދޫ ރައްޔިތުން އިންތިޚާބުކޮށްފައިވާ އެރަށުގެ ކައުންސިލް މެންބަރެކެވެ. އެންމެގިނަ ވޯޓުން ރަށުގެ ރައްޔިތުން އެރައްޔިތުންނަށް ޚިދުމަތްކުރަން އިންތިޚާބުކުރި އަންހެން މެންބަރެވެ. ޝައުފާގެ ހުރިހާވެސް ވިސްނުމެއް ހުރީ ރަށަށް ޚިދުމަތްކުރުމެވެ. ރަތާއި ފެއްސާ ހުދުގެ ޤައުމީ ޖަރޒީގައި ޖެހި ކޮންމެ ބޯޅައަކާއި، އޮހޮރި ކޮންމެ ދާތިއްކަކުން ލިބުނު ފިލާވަޅުތަކާއި، ތަޖުރިބާތަކުން އޭނާގެ އުފަން ރަށަށް އުފާވެރިކަން ގެނެސްދިނުމެވެ. އެރައްޔިތުންގެ އިތުބާރު ދެމެހެއްޓުމެވެ.\nވޮލީބޯޅައިގައި އެލެވެލްގައި ކުޅެފަހުރީމަ ލިބިފައި ހުރި ތަޖުރިބާ މިކަމުގައިވެސް އަޅުގަނޑަށް ޙިއްޞާކުރެވޭ. އޭރުވެސް ޓީމެއްގެ ގޮތުގައި ވަކި ޓާގެޓްތަކެއް ވަކި ކަންތައްތަކެއް އެޗީވްކުރަން ވަކި ގޯލްސްތަކެއް ކަނޑައަޅައިގެން މަސައްކަތްކުރަނީ. ހަމައެގޮތަށް ރަށުގައި މިމުޖުތަމައުގައިވެސް އަޅުގަނޑުމެން ރަށަށް ވަކި ޓާގެޓެއް، ވަކި ގޯލްއެއް ކަނޑައަޅައިގެން މަސައްކަތްކުރަމުން މިދަނީ. ވޮލީގެ ތެރޭގައި އެހާފުޅާކޮށް އުޅެވިފަހުރީމަ މިދާއިރާގައިވެސް އޭގެ ތަޖުރިބާގެ ބޭނުންކުރެވޭ.\nއަހަރުތަކެއް ޖަރޒީގައި ހޭދަކުރުމަށްފަހު ރަސްމީ ހެދުމުގައި ހެނދުނު އޮފީހަސް ނިކުމެ މަސައްކަތްކުރުމުގައި އަދިވެސް ކޮންމެވެސް ވަރެއްގެ ދަތިކަމެއް އޭނާއަށް ކުރިމަތިވެއެވެ. އެކަމަކު އެއީ މަސައްކަތުގެ ގަޑި ބަދަލުވެގެން ވާ އުނދަގުލެއް ނޫނެވެ. ޖަރޒީއަކާއި، ސްޕޯރޓްސް ބުރުގާއަކުން ރަސްމީ ހެދުމަކަށް ބަދަލުވުމުން ވާ ކުޑަކުޑަ އުނދަގުލެކެވެ. ކުޅިވަރުގެ ތެރެއިން ދަސްވި ގަޑިއަށް ފަރުވާތެރިވުމުގެ ސިފަ މިއަދުވެސް މަސައްކަތުގެ ދާއިރާގައި އެދަނީ ބޭނުންކުރަމުންނެވެ.\nމީގެ ތިން ހަފްތާއެއްހާ ދުވަސްކުރިން ޝައުފާއާ ބައްދަލުވީ އޭނާގެ އުފަން ރަށުންނެވެ. އެރަށުގެ ބަނދަރުމަތީގައި ހުރި ހިތްގައިމު ޕާކުތެރެއިންނެވެ. އެތަނުގައި ހޭދަކުރި ވަގުތުކޮޅުގެ ތެރޭގައިވެސް ޝައުފާ ދެއްކީ އެތަން ތަރައްޤީކުރުމަށް އޮތް ޕްލޭންގެ ވާހަކައެވެ. އެތަނަސް ގެންނަން ވިސްނާ ބަދަލުތަކުގެ ވާހަކައެވެ.\nއިރާދަކުރެއްވިއްޔާ ދެން އަންނައިރު މިތަން މިއަށްވުރެވެސް ރީތިވާނެ. އެތަނަށް ގެންންނަން ވިސްނާ ބަދަލުތަކުގެ ކޮންމެވެސް ވަރެއްގެ ތަފްޞީލްތަކަކަކާއެކު ޝައުފާ އެދުވަހުވެސް ދިނީ ޔަޤީންކަމެވެ.\nމަސައްކަތުގެ ދާއިރާއާއެކު ރަށަށް ދިރިއުޅުން ބަދަލުކޮށްގެން ހުރި ޝައުފާ އަދިވެސް ޤައުމީ ވޮލީ މުބާރާތުގައި ކުޅުމަށް އުއްމީދުކުރެއެވެ. އެކަމަށް މިވަގުތު އޮތް ހުރަހަކީ އަނިޔާއެވެ. ރަށަށް ބަދަލުވިއިރުވެސް ހުރީ އަނިޔާގައެވެ. އެއީ ޤައުމީ ޚިދުމަތުގައި ކުޅުންތެރިއެއްގެ ގޮތުގައި ހުރިއިރު ލިބުނު އަނިޔާއެކެވެ. އެކަމަށް އެސޯސިއޭޝަނުން އަޅާނުލުމުގެ ކަންބޮޑުވުން އޭނާގެ އެބައޮތެވެ އެއާއެކުވެސް އަނިޔާއިން ރަނގަޅުވެ އަލުން ޤައުމީ މުބާރާތް ކުޅުމަކީ އުއްމީދެވެ. މިހާރު ޝައުފާވަނީ އޮޕަރޭޝަންކޮސް ފަރުވާ ފަށާފައެވެ. އޭނާ ޔަޤީންކުރަނީ އަންނަ އަހަރުގެ ޤައުމީ މުބާރާތުގައި ކޮންމެވެސް ޓީމަކުން ފެންނާނެކަމަށެވެ. އެކަމަކު އެއަށްވުރެ ބޮޑު އެހެން އުއްމީދެއް އޭނާގެ އެބައޮތެވެ.\nއަޅުގަނޑުގެ ޓާގެޓަކަށް މިހާރު މިއޮތީ ރަށުން ވޮލީ ޓީމެއް ނެރިގެން މާލޭގައި ކުޅުން. މާލޭގައި ޗެލެންޖް ކުރެވޭނެކަމަށް އަޅުގަނދު ދެކެނީ.\nއެއަމާޒަށް ވާޞިލްވުމަށް ޝައުފާއަށް ވަރަށްބޮޑު ޔަޤީންކަމަކާއި، އުއްމީދެއް އެބައޮތެވެ. އެއްސަބަބަކީ މަހިބަދޫއަކީ ކުޅިވަރުގެ ރަށަކަށް ވުމެވެ. ނެޓްބޯޅައާއި، ހޭންޑްބޯޅަ މިހާރުވެސް ޤަވާއިދުން ކުޅުމެވެ. އަދި އެކުޅުންތެރިންނަކީ އެވްރެޖް އިސްކޮޅުން ދިގު ކުޅުންތެރިންނަށްވުމެވެ. ފުޓްބޯޅައިގައި މަހިބަދޫން ކުރި ތަޖުރިބާއަކީވެސް ޝައުފާއަށް އޮތް ހިތްހަމަޖެހުމެކެވެ. އިތުބާރެކެވެ. އެހެންކަމުން ޝައުފާގެ ލީޑަރޝިޕްގެ ދަށުން މަހިބަދޫއަކީ ވޮލީބޯޅައިގެ ރަށަކަށް ނުހެދޭންވީ ސަބަބެއް ނެތެވެ.\nމިވަގުތު ޝައުފާގެ އެންމެބޮޑު ފޯކަސްއަކީ އަނިޔާއިން އެނބުރި އައުމެވެ. ކުޑަ ދަރިފުޅާއެކު ވަގުތު ހޭދަކުރުމެވެ. ރަށުގައިހުރެ ރަށަށް ޚިދުމަތްކުރުމެވެ. ތަފާތެއް ދެއްކުމެވެ. އޭގެ ފަހުން ރަށު ވޮލީ ޓީމް ގޮވައިގެން ނިކުމެ ޗެލެންޖް ކުރުމެވެ.